
			1.

			Aikaisesta aamusta saakka puun lehvistöjä piiskannut sade lakkasi vihdoin, juuri ennen kuin Josefin Broberg astui ulos autosta Alvan vesitornin luona. Hän katsoi ylös marraskuiselle taivaalle, jonne kolmekymmentäkolme metriä korkea lieriön mallinen rakennus kurotteli puiden latvojen yläpuolella. Julkisivua pitkin kulkevasta likaisesta vanasta päätellen olisi voinut luulla, että säiliö vuoti, mutta katolta valuva sadevesi oli vain värjännyt betonin.

			Vedestä oli tullut valituksia, missä sinänsä ei ollut mitään epätavallista. Joka viikko joku havaitsi värjäytynyttä vettä tai liian voimakasta kloorin hajua, joskus myös tunkkaista hajua ja makua. Yleensä niille löytyi yksinkertainen selitys. Kuten että ilmoittaja oli ollut pidempään matkoilla tai asui kaukana lähimmästä liittymäkohdasta. Silloin saattoi joutua laskemaan vettä pidempään saadakseen raikasta. Mutta viime aikoina moitteita oli tullut useampia, mikä oli saanut hänen esihenkilönsä vesilaitokselta lähettämään hänet lisätarkastukselle.

			Josefin Broberg avasi oven pieneen punaiseen vajaan, joka sijaitsi aivan korkean tornin alaosassa. Vajassa oli sekä tulo- että poistoveden venttiilejä, kloorin annostelupumppu ja tynnyreittäin konsentroitua klooria, joka oli laimennettava ennen kuin sitä sai laittaa pumpun säiliöön. Josefin laski alas mustan reppunsa, jota hän ei ollut vaivautunut laittamaan selkäänsä lyhyelle matkalle autolta. Hän alkoi ottaa sieltä tarvikkeita: tietokoneen, muovimukin ja muutaman pullon vesinäytteitä varten.

			Hän käynnisti tietokoneen, täytti lasin säiliön vedellä ja nosti lasin seinällä olevasta posliinisesta pallolampusta tulevaa valoa vasten. Hän haisteli vettä ja maistoi vielä lopuksi. Se ei kuulunut rutiineihin, mutta hänestä se oli helppo ja hyvä mittari sille, oliko jokin vinossa. Siihen asti kaikki vaikutti olevan kuten pitikin. Eivätkä myöskään hänen tietokoneelleen saamat arvot etäluennasta viitanneet muuhun.

			Sitten hän tarkisti vielä uudelleen virtauksen ja mittasi kloorijäämät. Ei mitään erikoista. Hän laski lisää vettä ja täytti kaksi steriiliä näytepulloa, jotka hän lähettäisi analysoitaviksi, ja pani ne reppuun yhdessä tietokoneensa kanssa.

			Josefin sammutti valot pumppuvajasta ja varmisti, että ovi meni lukkoon. Hän vilkaisi tornin huipulle. Pian olisi aika pystyttää kuusi katolle. He olivat tehneet niin huvin vuoksi niin kauan kuin hän oli ollut vesilaitoksella töissä. Pieni joulukuusi ja kynttilänauha. Se näytti hyvältä tien suunnasta.

			Menisikö hän ylös? Heillä ei ollut tapana tehdä niin, mutta koska hän oli kerran tullut tekemään ylimääräistä tarkastusta, hän voisi hoitaa senkin samalla. Hän jätti repun autoon ja avasi rappukäytävän oven. Ei ollut mitään järkeä kantaa tietokonetta ja vesinäytteitä yli kolmekymmentämetriä korkeita kierreportaita ylös.

			Hän sytytti valot ja antoi oven sulkeutua perässään. Alumiiniset ritiläportaat soivat ja kalisivat, kun hän asteli ylös rivakkaa vauhtia. Hän uskoi, että kaikki oli kunnossa. Niiden viiden vuoden aikana, kun hän oli ollut kunnalla töissä, vain kerran asukkaiden valitus oli osoittautunut aiheelliseksi. Silloin veteen oli jostakin syystä päätynyt paljon rautaa, mikä ei sinänsä ollut vaarallista, mutta oli saanut veden maistumaan vereltä.

			Josefin pääsi ylimpään huoneeseen katon ja itse säiliön välissä. Huone oli ympyrän mallinen, kylmä ja betoninen, reilut kymmenen metriä halkaisijaltaan. Vihreää peltikaappia ja pientä kiikkerää pöytää lukuun ottamatta tila oli tyhjä. Toiselta puolelta huonetta lähti valetut betoniportaat, jotka veivät säiliön ovelle. Josefin käveli portaat alas pidellen kiinni mustasta metallikaiteesta.

			Hän sytytti valot säiliön päälle ja vilkaisi ikkunasta peilityyntä veden pintaa. He menivät yleensä säiliölle vain silloin, kun torni oli suljettu puhdistusta varten. Luonnollisista syistä kontaktit ympäristöön pyrittiin pitämään minimissä. Josefin ei ollut tälläkään kerralla aikonut mennä sisään vaan vilkaista vain tarkkailuikkunasta, mutta hän oli muuttanut mieltään. Yhtä hyvin hän voisi hoitaa homman perusteellisesti. Hän sipaisi mustat kiharansa taakse ja solmi ne nutturalle ennen kuin etsi avaimen. Hän avasi oven, astui sisään ja pysähtyi laittamaan kenkäsuojat jalkaansa. Sitten hän jatkoi sisään kapeaan porraskäytävään, joka päättyi säiliön kaiteeseen. Askeleet kaikuivat betonin ja veden välillä, jokainen sinisten muovipussien rasahdus kimposi matkaan ja lennähti kattoon. Josefin piti äänestä. Se oli kotoisa ja hieman kammottava samaan aikaan.

			Vesi oli lähellä. Sen pinta oli lähes ylimmillään. Se oli tavallista siihen aikaan vuodesta. Sen pinta laski yleensä vain kesäkuukausina, kun turisteja oli käymässä ja ihmiset kastelivat puutarhojaan.

			Josefin sytytti voimakkaat valonheittimet kattoon ja katsoi alas altaaseen. Veden pinta oli tyyni kuin lasilevy, mutta lamppujen heijastusten vuoksi oli vaikeaa nähdä. Josefin meni kyykkyyn ja pisti päänsä kaiteen raosta. Pohjalle oli matkaa kaksikymmentäkuusi metriä ja säiliön seinät olivat tummat, mutta vesi oli kirkasta kuin ilma.

			Oliko alhaalla jotakin? Josefin työnsi ylävartaloaan vielä pidemmälle ja nojasi niin pitkälle, että hänen nenänpäänsä melkein osui veteen. Oli sekin tapa työntää nenänsä joka paikkaan. Mutta nyt oli kyse hänen työstään. Hän ei puuttunut asioihin, joihin hän ei liittynyt mitenkään.

			Kyllä siellä jotakin oli.

			Hän keikahti, heilautti päätään säikähtäneenä taaksepäin ja löi päänsä metallikaiteeseen.

			– Saatana, hän kirosi ääneen ja kyyristyi kivusta.

			Hän painoi kätensä takaraivolleen ja sulki silmänsä. Entä jos hän olisi pudonnut?

			Pahin kipu hellitti hiljalleen. Hän avasi silmänsä ja katsoi uudelleen alas vedenpintaan. Säiliön pohjalla oli jotakin, hän oli siitä aivan varma. Miten se oli voinut päätyä sinne. Sen piti olla mahdotonta. Vain kunnan työntekijöillä oli pääsy vesitorniin. Tornissa ei ollut kyllä hälytysjärjestelmää, mutta jos joku oli kulkenut sisään ilman avaimia, heidän olisi pitänyt huomata se.

			Hän nousi hitaasti ylös ja hieroi takaraivoaan. Mitä pohjalla oikein oli? Hän meni ylös hakemaan vesikiikarit, joita säilytettiin peltikaapissa yläkerrassa. Sitten hän ujutti päänsä uudelleen varovasti kaiteen lomasta ja laski suppilon muotoiset vesikiikarit pintaan.

			Josefinin ei tarvinnut kuin vilkaista pikaisesti kiikareihin nähdäkseen, mitä alhaalla, kaksikymmentäkuusi metriä hänen alapuolellaan oli. Säiliön pohjalla oli ihminen. Ihminen, jonka kasvot olivat kalpeat ja turvonneet.

		

	
		
			2.

			Oli ensimmäinen kerta yli viikkoon, kun auringon pystyi erottamaan Gotlannin ylle itsepintaisesti asettuneen pilvipeitteen takaa. Kello oli muutamaa minuuttia vaille kolme. Nadjan bussi saapuisi 15.05.

			Viktor lähestyi Hemseä Ronehamnsvägeniä pitkin. Suuri valkoinen pallo, jossa oli ollut OK-huoltoaseman ja Lantmännen-maatalousosuuskunnan logot ja joka oli aiemmin pilkistänyt kattojen ja puiden latvojen takaa, oli purettu muutama vuosi sitten. Useimmat eivät varmaankaan välittäneet moisista yksityiskohdista, mutta hänelle sillä oli merkitystä. Ei hän itse pallosta välittänyt, se ei ollut tärkeä, vaan muutos. Sellaisista pienistä asioista huomasi ajan kulun, mikä muistutti häntä siitä, ettei hän ollut enää viisitoistakesäinen vaan aikuinen, kaksikymmentäkolmevuotias.

			Kaksikymmentäkolme. Se oli hiton paljon. Hän oli saanut ajokortin ja hänestä oli tullut täysi-ikäinen viisi vuotta sitten. Ikuisiksi ajoiksi. Häntä hermostutti edes ajatella sitä. Aikaa. Useimmat antoivat sen vain kulua. Ja yhtäkkiä he seisoivat kumarassa ja harmaina Storgatanilla keppi kädessään. Tapasivat Bagarns-kahvilan edessä. ”Muistatko, kun he purkivat siilon, jossa oli se pallo ja Lantmännenin logo?” ”Joo, siitä täytyy olla yli viisikymmentä vuotta.”

			Hän kavahti. Jos jäi miettimään liian pitkäksi aikaa, kaikki jäi tekemättä. Eivätkö kaikki vanhukset sanoneetkin niin. Sen neuvon he aina antoivat: Käytä aikasi viisaasti. Käytä aikasi viisaasti, kun olet vielä nuori.

			Se oli otettava huomioon.

			Kun Viktor kääntyi linja-autoasemalle, musta EPA-traktori mateli vastakkaiseen suuntaan. Hän näki Tippin valkoisen parran ratin takana ja heilutti nopeasti. Viktor ei tuntenut Tippiä erityisen hyvin. Hän oli ostanut HB-tupakkaa tältä muutaman kerran monta vuotta sitten.

			Tipp oli menettänyt ajokorttinsa rattijuoppouden takia eikä ollut suoriutunut enää uudelleen ajokokeesta. Siksi tämä ajoi EPA-traktoria. Tipp sai kuitenkin olla onnellinen, ettei ollut saanut tuomiota pontikankeitosta tai trokaamisesta. Monikaan sudretiläinen ei välittänyt siitä, että jotkut ajoivat laittomasti. Niillä korkeuksilla ratsioita oli vain pyhäpäivinä ja joskus kesäisin, kun mannermaalaisia oli käymässä. Muutoin tarvitsi varoa vain, kun oli menossa Visbyhyn. Mutta Tipp tarkkaili ympäristöään. Ja nyt Hemsen poliisiasema oli jälleen avattu. Se oli harmi. Tippin kaltaisille siis.

			Viktor ei ikinä ajanut humalassa eikä myöskään krapulassa. Se ei ollut sen arvoista. Hän tarvitsi ajokorttiaan, hänen oli päästävä sekä Visbyhyn että mantereelle autolla. Eikä hän halunnut päätyä mihinkään rekisteriin.

			Hän ajoi viimeisen pätkän vaaleankeltaisen asemarakennuksen luokse ja suuntasi lava-auton parkkiruutuun. Hän sammutti virran mutta jäi autoon istumaan. Kello oli tasan kolme. Bussipysäkillä oli tyhjää.

			Oli rauhallinen päivä. Ei töitä. Hänellä oli aikaa nähdä Nadjaa. Heillä olisi seuraavanakin päivänä vapaata, enintään vähän tietokoneen näpyttelyä.

			Hän rummutti rattia, käänsi avainta virtalukossa saadakseen radion päälle ja selasi kanavia pikavalinnasta mutta ei löytänyt mitään mieleistä. Hän käynnisti levysoittimen sen sijaan, sillä tiesi, että levyasemassa oli Pascalin cd-levy. Manuela De Gouveian ja Isak Sundströmin äänet olivat juuri alkaneet kuulua ohjaamossa, kun hän näki bussin taustapeilistä. Hän antoi heidän laulaa säkeistön loppuun, sitten hän käänsi taas avainta virtalukossa ja astui ulos autosta. Hän käveli verkkaisesti bussikatoksen luo mutta oli silti perillä jo ennen bussia.

			Hän yritti löytää Nadjaa ikkunaruuduissa varjoina näkyvien matkustajien joukosta, koska kuvitteli pystyvänsä näkemään häivähdyksen punaisista hiuksista ja löytämään tytön. Nadjan hiukset olivat oikeastaan tummanruskeat, mutta tämä oli värjännyt ne punaisiksi. Ei hennanpunaisiksi vaan kirkkaan viininpunaisiksi. Nadja kävi viimeistä vuotta Sävessä Visbyssä. Viktor ei itse ollut käynyt lukiota. Hän oli aloittanut mutta lopettanut ensimmäisen vuoden jälkeen. Hän oli pärjännyt ihan hyvin, ainakin niissä aineissa, jotka kiinnostivat häntä, se ei ollut ollut ongelma. Aikaa hän ei vain hallinnut. Sitä istumista. Niin paljon hukattua aikaa. Hänestä oli tuntunut siltä, että he olisivat selvinneet sisällöistä puolet nopeammin, jos vain olisivat halunneet. Hitaus oli hänelle vaikeaa. Silloin hän halusi vain ulos, pois.

			Bussi pysähtyi katokseen ja avasi ovensa pitkän pihahduksen säestämänä. Samalla hetkellä kiiltävä vihreä Volvo jarrutti hänen takanaan. Kuljettajanpuoleinen ovi aukesi, ja nelikymppinen nainen astui ulos. Nadjan äiti.

			Tämä katsoi ankarasti Viktorin suuntaan ennen kuin säntäsi ohi bussin takaovelle. Viktor päätti jäädä paikoilleen.

			Kahden parkatakkeihin ja lippiksiin pukeutuneen pojan jälkeen Nadja astui ulos bussista.

			– Hei rakas, minulla on auto tuolla, Viktor kuuli Nadjan äidin sanovan.

			Nadjan äiti teki parhaansa seisoakseen tiellä, jotta Nadja ei näkisi Viktoria, mutta Nadja oli äitiään pidempi.

			– No, mene autoosi.

			Nadja seisoi paikoillaan ja katsoi Viktoria. Viktor ilmehti ja ojensi kätensä kysyvästi. Nadja yritti kiertää Viktorin suuntaan, mutta tyttö pysäytettiin.

			– Tee nyt niin kuin käsken.

			– Mutta äiti.

			Ääni terävöityi:

			– Mene autoon. Kuulitko? Tämä asia on loppuun käsitelty.

			Nadja katsoi Viktoria ikävystyneenä. Se ei jäänyt huomaamatta Nadjan äidiltä, joka kääntyi ja otti kolme päättäväistä askelta hänen suuntaansa.

			– Ja sinä! Nadjan äiti sanoi ja kohotti oikean etusormensa Viktorin rinnan eteen niin, että melkein koski avonaisen takin taitetta. – Jos kunnioitat Nadjaa pätkän vertaa, jätät hänet rauhaan. Hän on vasta kahdeksantoistavuotias ja käy vielä koulua. Hän ei tarvitse mitään rumsilaista rosvoa.

			Äidin ääni voimistui lause lauseelta, ja viimeinen ei voinut jäädä kuulematta keneltäkään viidenkymmenen metrin säteellä bussipysäkistä. Viktoria kylmäsi.

			Se ei johtunut itse solvauksesta tai syytöksestä vaan siitä, että muutaman synkän sekunnin aikana Viktor ehti vakuuttua siitä, että Nadjan äiti tiesi jotakin. Puhuttiinko hänestä? Sitten hän rauhoittui. Se oli mahdotonta. Jos siitä olisi puhuttu ja puheet olisivat kiirineet Nadjan äidinkin korviin, hän olisi istunut jo vankilassa. Nainen ei tiennyt mitään. Sellaisena tämä Viktorin vain näki. Rosvona. Koska Viktor oli kotoisin Rumsista ja koska hän ei ollut käynyt lukiota, koska hän oli sellainen kuin oli.

			– Luulen, että tiedät sen itsekin, jos tarkemmin mietit, Nadjan äiti lisäsi hieman tasapainoisemmalla äänellä.

			Nadjan katseeseen oli tullut eloa. Tyttö tuijotti vihaisena ja loukkaantuneena äitiään mutta oli selvästi luopunut ajatuksesta käydä taistoon. Nadja meni puolijuoksua Volvolle ja avasi takapenkin oven. Tämän kovaääninen ”hiton ämmä” -huutonsa leikkaantui puolivälistä, kun tämä pamautti oven kiinni. Viimeinen tavu kuului vain muminana ruudun takaa.

			Äiti seisoi paikoillaan ja tuijotti Viktoria vielä pari sekuntia ikään kuin polttaakseen sanansa Victorin mieleen jonkinlaisella laserkatseella. Nadjan äidin hiukset olivat paksut ja ruskeat, aivan kuten Nadjankin silloin, kun niitä ei ollut värjätty, mutta äidin hiukset olivat aivan eri tavalla ja yksikertaisemmin kammattu. Hampaat olivat valkoiset ja tasaiset lukuun ottamatta pientä rakoa etuhampaiden välissä, ja nenä oli suora, mutta sen pää osoitti aavistuksen ylöspäin. Nadja oli lähes täydellinen peilikuva äidistään, jota olisi melkein voinut luulla Nadjan isosiskoksi. Viktorista tuntui pahalta nähdä heidät yhdessä. Kaksi lähes identtistä naista, joista toinen rakasti häntä ja toinen kaikesta päätellen vihasi.

			Nadjan äiti irrotti katseensa hänestä, käveli autolle nopein, vihaisin askelin ja ajoi pois vauhdikkaasti. Viktor jäi seisomaan paikoilleen ja katseli auton perään, kun se kääntyi vasemmalle Ronevägenille. Rumsilainen rosvo. Toki, kyllähän hän polveutui kivityömiehistä ja rengeistä, ehkä jostakin alempiarvoisesta maanviljelijästäkin. Mutta näriläinen tilallinen. Oliko Nadjan äiti sitten niin paljon parempi?

			Palattuaan takaisin lava-auton kyytiin Viktor laittoi levyn taas soimaan. Hän väänsi äänenvoimakkuuden kovemmalle ja kuunteli Måne över Fårösundin loppuun asti ennen kuin väänsi avainta virtalukossa ja peruutti ulos ruudusta. Hän ajoi hitaasti lyhyen matkan Konsumiin. Häntä ei huvittanut kohdata ketään, eikä hän olisi voinut välttyä siltä, jos olisi mennyt Icaan. Siellä, keskellä Hemsen down townia, Systemin vieressä, oli suuri riski tavata joku seudun rosvoista. Rumsilaisista, stångalaisista tai ehkä grötlingbolaisista. Rosvoista puhuminen oli ehkä liioittelua. He olivat pikkupuuhastelijoita, jotka pystyivät järjestämään pari mustan pörssin urakoitsijaa saarelta tai Puolasta, jos tarve vaati, myivät HB-tupakkaa tai salakuljetettua tupakkaa, ottivat vastaan tilauksia halvoista kotiteattereista ja ehkä jopa antoivat vinkkejä, mistä voisi löytää maksullisen naisen.

			Jos se teki hänestä rosvon, näkikö Nadjan äiti hänet samanlaisena kuin hän näki hieman parkkiintuneet laitapuolenkulkijat, kuten HB-Tippin, Röökinkuskaajan, Teevee-Lassen tai Pillunenän. Kaikki puliukot ja narkomaanit, jotka hän tunsi, vaikka ei olisi halunnut, mutta jotka tulivat vähän niin kuin kaupantekijäisinä. Tekivätkö ne hänestä rosvon?

			Mutta kaikesta siitä huolimatta hän oli oikeasti rosvo. Vaikka kukaan ei sitä tiennytkään. Tai ainakin vain hyvin harva tiesi.

			Hän vilkaisi itseään taustapeilistä. Hän oli ajanut partansa vastikään ja pessyt hiuksensa. Ikään kuin sillä olisi ollut mitään väliä. Hiton ämmä, mitä tämä heistä oikein halusi? Nadja oli kahdeksantoista, kuten hänen äitinsä oli todennut, kahdeksantoistavuotias ja täysi-ikäinen. Nadja päätti itse elämästään. Viktor puristi kätensä nyrkkiin ja löi penkkiä lujaa kaksi kertaa. Siitä ei ollut mitään hyötyä, ja kun hän katseli ympärilleen etsien jotakin hajotettavaa, hänen puhelimeensa kilahti viesti.

			Hän nappasi puhelimensa taskusta. Viesti oli Nadjalta.

			Hae minut Visbystä huomenna.

			Loppuu 14.50.

			XOXO

		

	
		
			3.

			Rikostarkastaja Fredrik Broman selasi kunnan yhdyskuntarakennusviraston lehtistä ja huomasi, että lomake olisi pitänyt täyttää ja palauttaa jo yli kaksi viikkoa sitten.

			Miten hän oli saattanut unohtaa sen? hän ihmetteli itsekseen mutta tiesi jo vastauksen. Hän ei ollut jaksanut lukea tietoja tarkasti. Kun paksu lehtinen oli saapunut postilaatikkoon noin puoli vuotta aiemmin, hän oli vilkaissut nopeasti sen ensimmäistä sivua ja laskenut sen keittiön hyllylle. Sinne se oli jäänyt lojumaan.

			Kun hän nyt luki ohjeita läpi, hän tajusi, että hän tarvitsisi kiinteistön pohjapiirroksen 1:500-suhteessa, jotta saisi hakemuksen valmiiksi. Hän etsi Lantmäteriet -maanmittausviraston numeron kunnan esitteestä, soitti ja päätyi jonottamaan. Hän oli jonossa sijalla neljätoista. Päästyään kahdeksannelle paikalle, kännykkä alkoi väristä pöydällä. Soittaja oli Göran Eide.

			– Haloo, hän vastasi.

			– Onko sinulla hetki aikaa? Göran kysyi.

			Asia kuulosti tärkeältä.

			– Joo, tulen käymään.

			Fredrik laski hetken epäröityään luurin ja luopui paikastaan jonossa.

			Fredrik olisi voinut väittää olevansa kiireinen, hän ajatteli kävellessään käytävän halki. Hänen ei olisi tarvinnut kertoa, että hänen kiireensä johtui nimenomaan uuden viemärin lupahakemuksesta. Nyt Lantmäteriet ehtisi varmasti sulkea puhelinvaihteensa ennen kuin hän ehtisi soittaa uudelleen.

			Hän avasi Göranin huoneen oven koputtamatta.

			– Hei, Göran sanoi iloisesti, – tule sisään ja istu alas.

			Fredrik aisti saman tien, että hänen pomonsa halusi jutella jostakin muusta kuin meneillään olevista tutkinnoista. Göran viittoi kutsuvasti kohti uutta tuoliryhmää, joka oli tuotu hänen huoneeseensa muutamaa viikkoa aiemmin ja joka koostui neljästä suuresta sinisellä kankaalla päällystetystä nojatuolista. Ne olivat jollakin tavalla liian pröystäilevät ja rennot, ja rikososaston työntekijät eivät mielellään istuneet alas lonkalta pidetyissä kokouksissa, jotka usein järjestettiin Göranin työhuoneessa. Ennen oli ollut parempaa, yksinkertaista.

			Göran hymyili Fredrikille, taitteli silmälasinsa ja suki mietteliäänä kaljuaan. Se oli ollut vasta pieni kalju läikkä silloin, kun Fredrik oli aloittanut Gotlannin poliisissa.

			– On yksi juttu, jonka haluan ottaa esiin kanssasi, Göran sanoi.

			Fredrik oli siis arvannut oikein.

			– Meillä on rikososaston organisaatiomuutos edessämme.

			Fredrik nyökkäsi. Milloin sellainen ei olisi ollut edessä?

			– Rikososasto on tarkoitus jakaa neljään yksikköön, joilla kullakin olisi oma päällikkönsä. Se perustuisi osittain jo nykyiseen työskentelytapaamme, mutta siinä olisi selkeämpi rakenne. Yhdestä yksiköstä olisi tarkoitus tulla samankaltainen kuin siitä, jossa jo työskentelet, väkivaltarikosyksikkö…

			Puhelimen pirinä keskeytti Göranin. Göran nousi ylös huokaisten ja käveli työpöytänsä luokse.

			– Olisi pitänyt laittaa vastaaja päälle, hän sanoi ja vilkaisi lankapuhelimen näyttöä. – Anteeksi.

			Hän kurotti nostamaan luurin. Fredrik hymyili ja nyökkäsi merkiksi, ettei häntä haitannut.

			– Niin, Göran tässä.

			Rikososaston päällikkö vaikeni ja kuunteli ja esitti muutamia lyhyitä kysymyksiä. Tämän kasvot silottuivat ikään kuin tämä olisi päästänyt irti kaikesta muusta ja keskittynyt vain siihen hetkeen. Fredrik tunnisti ilmeen.

			– Me tulemme, Göran sanoi.

			Hän päätti puhelun ja katsoi Fredrikiä.

			– Alvan vesitornissa on kuollut mies.

			– Tornissa? Vedessäkö…

			– Kyllä. Mies on ilmeisesti itse säiliön pohjalla. Kyse voi olla onnettomuudesta, mutta kunnan kunnossapito, jonka työntekijä ruumiin löysi, ei voinut käsittää, miten mies olisi sinne voinut päätyä.

			Fredrik oli jo matkalla hakemaan takkiaan. Göran seurasi hänen perässään käytävään.

			– Puhutaan tuosta toisesta asiasta niin pian kuin mahdollista. Mutta jos pidät siihen asti matalaa profiilia…

			Göran vilkaisi ympärilleen käytävässä:

			– Organisaatiomuutoksesta.

			Fredrik, Göran ja Eva Karlén seisoivat säiliön kaiteen luona ja seurasivat parhaansa mukaan pelastuspalvelun sukeltajan toimia kaksikymmentäkuusi metriä pinnan alla. Säiliö tyhjennettäisiin, mutta kolmeatuhatta kuutiota vettä ei laskettu kädenkäänteessä, ja siksi he eivät myöskään voineet sitä odottaa.

			– He laittavat ruumiin pussiin ennen kuin nostavat sen. Siksi heillä kestää jonkin aikaa, Eva Karlén sanoi. – Luulen kuitenkin, että ruumis on nyt aika stabiili. Näin kylmässä vedessä mätänemisprosessi etenee todella hitaasti. Iho lähinnä muuttuu. Vähän niin kuin silloin, jos on liian pitkään kylvyssä.

			– Kunnan työntekijä kertoi, että he olivat saaneet valituksia vedestä, Fredrik huomautti.

			Eva katsoi häntä ja sipaisi nopeasti etusormellaan nenäänsä niin, että nenänpää vääntyi hieman sivulle.

			– Niinkö? Eva kysyi yllättyneenä. – Alussa suoli on voinut tietysti vuotaa. Ja vertakin on voinut vuotaa, jos mies on loukkaantunut jollakin tavalla. Mutta minun on silti vaikea kuvitella, että sillä olisi ollut vaikutusta näin isoon vesimäärään.

			Eva pohti hetken.

			– Tai voihan sillä tietysti olla, jos ruumis on ollut aivan putken vieressä.

			Göran irvisti.

			– Kiitos, juuri tuo minun tarvitsikin kuulla, Fredrik sanoi.

			Hän tunsi, miten hänen vatsaansa väänsi. Ei siksi, että pohjalla oli ruumis, vaan siksi, että hän oli juonut vettä joka päivä, vaikka ruumis oli ollut säiliössä. Hän, Ninni ja Simon olivat juoneet sitä, valmistaneet siitä ruokaa, käyneet suihkussa ja kylpeneet siinä.

			Fredrik otti puhelimensa esiin lähettääkseen pikaisen tekstiviestin, Älkää käyttäkö vettä!, mutta Eva ehti ensin.

			– He ovat jo katkaisseet vedet. Vesi tulee nyt suoraan Stångan pumppuasemalta.

			Fredrik työnsi puhelimensa takaisin taskuunsa ja katsoi Evaa, joka oli kääntänyt jo katseensa takaisin veden pintaan. Säiliön myötäisellä kapealla käytävällä oli ahdasta. Evan kirkkaanoranssi haalari osui Fredrikin kylkeen, kun hän nojasi kaiteelle. Väri ei ollut poliiseille tyypillinen. Fredrik arveli, että Eva oli varmaankin erikoistilannut sen. Eva teki sellaista.

			Fredrik siirtyi hieman kauemmas Evasta. Niistä käänteentekevistä kevätkuukausista, kun heillä oli ollut suhde, oli kulunut jo monta vuotta. Silti hänestä tuntui siltä kuin kollegat olisivat aina seuranneet uteliaina jokaista liikahdusta silloin, kun Fredrik ja Eva olivat samassa huoneessa. Ikään kuin nämä olisivat jollakin tavalla toivoneet, että saisivat jotain selville. Että vieläkin olisi ollut jotakin juoruiltavaa.

			Eva nosti katseensa, ja hetkeksi tämän siniset silmät jähmettyvät Fredrikiin. Fredrik siirsi nopeasti katseensa muualle.

			Kymmenen minuuttia myöhemmin sukeltajat olivat saaneet kuolleen miehen pintaan. Eva ja Fredrik auttoivat nostamaan pussin vedestä ylös käytävään. Fredrik toivoi, että olisi pukeutunut käytännöllisemmin. Housut kastuivat polvista alaspäin, ja vesi tihkui sinisille kenkäsuojille.

			He kantoivat ruumispussin yläkerran huoneeseen ja laskivat sen varovasti betonilattialle. Eva avasi pussin ja taittoi yläpuolen auki kuin suuren kassin kannen. Hän laskeutui kyykkyyn liidunvalkoisten ja turvonneiden kasvojen viereen. Tummat hiukset olivat päänmyötäisesti kuin ne olisi maalattu siihen. Eva nosti varovasti ruumiin päätä ja tutki sitä eri puolilta.

			– Ei vammoja päässä nähdäkseni. Hiuspohjassa voi olla jotakin. Vesi oli luultavasti huuhtonut mahdollisen veren, joten haavaa voi olla vaikeaa huomata etenkin, jos hän on päätynyt veteen pian kuolemansa jälkeen. Mutta uskottavinta on, että hän on yksinkertaisesti hukkunut.

			– Tai hukutettu, Fredrik sanoi.

			– Todennäköisesti.

			Evan käsineiden peittämät kädet tutkivat pikaisesti miehen vaatteet ja ottivat esiin lompakon takintaskusta. Eva ojensi sen Göranille. Vettä valuva nahka oli aivan läpimärkää eikä vaikuttanut antavan auliisti tutkia sisältöään, mutta hetken yrittämisen jälkeen Göran sai ajokortin esiin.

			– Pontus Hellberg, Göran luki kortista.

			Göran näytti sitä Evalle ja Fredrikille. Kuvassa olevat kasvot näyttivät aivan erilaisilta kuin ne, jotka olivat heidän edessään, hoikilta ja selväpiirteisiltä, mutta hiusten väri oli sama.

			– En ymmärrä, miten niin on voinut käydä. Sen ei pitäisi olla mahdollista.

			Josefin Brobergin kädet tärisivät, kun tämä ojensi ne vetoavasti rikostarkastaja Gustav Wallinia kohti. Gustav oli pysähtynyt alas maan tasalle yhdessä shokissa olevan teknikon kanssa.

			– Oliko ovi kunnolla lukossa?

			– Joo, herranjestas, kaikki oli lukossa niin kuin pitääkin. Ei ollut muutenkaan mitään merkkejä mistään erikoisesta. Vedessä eikä missään muuallakaan.

			– Mutta eikö täällä ole hälytintä.

			– Ei, täällä ei ole murtohälytintä.

			Gustav ei tiennyt, oliko Alvan vesitorni luokiteltu suojelukohteeksi, mutta monet vesitornit oli, ja hän oli olettanut, että heillä olisi ollut suora hälytin hätäkeskukseen tai johonkin vartiointiyritykseen.

			– Meillä on kyllä hälytin ja automaattinen suljin vuotojen varalle, tai jos klooripitoisuus ylittää tai alittaa tietyt raja-arvot, Josefin Broberg sanoi ikään kuin olisi suurin piirtein osannut arvella Gustavin ajatuksenjuoksun.

			He seisoivat Gustavin perille ajaman siviili-Passatin ja pelastuspalvelun punaisten sukellusautojen välissä. Sinivalkoinen eristysnauha kieppui hitaasti kuin serpentiini leudossa mutta viileässä pohjoistuulessa.

			Josefin työnsi tärisevät kätensä takkinsa taskuihin. Se oli tietysti pelkkää kuvitelmaa, mutta Gustavin mielestä näytti siltä kuin tummat kiharat naisen päässä olisivat alkaneet täristä käsien sijasta, ikään kuin käsien tärinä olisi siirtynyt toiseen paikkaan kehossa. Gustav olisi itsekin mielellään työntänyt kätensä taskujen lämpimään, mutta hänen mielestään se ei ollut kuulustelijalle sopivaa, ja sitä paitsi hänen oli tehtävä muistiinpanoja.

			Gustav oli rutiininomaisesti tarkistanut Josefin Brobergin tiedot matkalla Alvaan. Nainen oli kolmekymmentäkuusivuotias ja asui samanikäisen miehen kanssa yhdessä Fidessä. Heillä oli viisivuotias tytär. Rekisteri oli putipuhdas.

			– Mutta puhtaan teoreettisesti joku siis voisi tulla säiliölle, kaatua sinne ja hukkua ilman, että huomaisitte sitä.

			– Siinä tapauksessa hänellä olisi täytynyt olla avain, ja mistä hän sen olisi saanut? Tarkoitan, että oviahan ei ollut murrettu. Eikä lukossa ole mitään vikaa, vaikka meillä ei hälytintä olekaan.

			Josefin veti oikean kätensä taskustaan ja kuivasi sadepisaran poskeltaan. Tuuli oli lennättänyt sen siihen puusta.

			– Mutta asia on työn alla, tiedän sen, Josefin sanoi pahoitteleva hymy kasvoillaan.

			– Sepä hyvä, Gustav sanoi.

			Hän otti tyhjän sivun esiin muistiinpanovihkostaan.

			– Kuinka usein joku käy tarkistuskäynnillä täällä?

			– Täällä käydään rutiinitarkastuksella kaksi kertaa viikossa. Jos tulee valituksia, joiden uskomme liittyvän säiliöön, niin käymme useammin.

			– Oliko tämän päiväinen rutiinitarkastus?

			– Ei, olemme saaneet useita moitteita. Ne ovat olleet aika epätarkkoja, mutta jos saamme useita valituksia, meidän on käytävä tarkastuksella. Meidän on nyt tietenkin saneerattava tämä, tyhjennettävä koko torni ja puhdistettava se.

			Josefin kääntyi nopeasti ympäri ja katsoi vesitornin juurelle, hieman maanpinnan yläpuolelle, jossa Gustav oletti säiliön pohjan olevan.

			– Ihmiset eivät tule tykkäämään, kun tästä tulee julkista, Josefin jatkoi ja kääntyi katsomaan taas Gustavia.

			– Eivät niin, mutta ehkä se jouduttaa sen hälyttimen hankintaa.

			Ja kivennäisveden kysyntä tulee kasvamaan eteläisessä Gotlannissa, Gustav ajatteli.

			Josefin Broberg mulkaisi häntä, ja hän pohti, oliko nainen ottanut hälytinkommentin jonkinlaisena syytöksenä. Hänen tarkoituksenaan ei tietenkään ollut ollut kritisoida teknikoita siitä, että vesitornissa ei ollut hälytintä. Ennen kuin hän ehti sanoa mitään asiasta, tornin portaikon ovi aukesi ja Fredrik astui ulos. Näytti siltä kuin miestä olisi paleltanut. Fredrik käveli hartiat korvissa ja housunlahkeet märkinä.

			– Voinko keskeyttää hetkeksi? Fredrik kysyi ja siirsi katseensa Gustavista Josefiniin.

			– Ole hyvä vaan, Gustav sanoi.

			Fredrik astui pari askelta lähemmäs ja kääntyi Josefinin puoleen.

			– Tunnetko Pontus Hellbergin?

			Josefin ei vastannut heti vaan veti hitaasti kätensä taskuista.

			– Joo, tunnen minä. Miten niin?

			– Kuka hän on?

			– Hän on kollega.

			– Vesilaitokseltako?

			– Joo. Tai hän on lopettanut. Mutta miksi sinä sitä kysyt?

			– Kuinka kauan sitten hän lopetti?

			Gustav pani merkille, että Fredrikillä oli jotakin oikeassa kädessään ja tämä sormeili sitä vasemmalla etusormellaan. Hän pohti, oliko myös Josefin Broberg huomannut sen.

			– Noin puolitoista kuukautta sitten.

			Josefin ei vaivautunut kysymään, miksi Fredrik sitä tiedusteli, sillä oli varmaankin tajunnut, ettei saisi vastausta, ennen kuin Fredrik katsoisi sen aiheelliseksi.

			– Miksi hän lopetti?

			– Hän sanoi itsensä irti. Hän sanoi lähtevänsä matkustelemaan.

			Fredrik ojensi kädessään pitämäänsä esinettä. Se oli ajokortti.

			– Tämä oli kuolleen miehen lompakossa. Onko hän kollegasi?

			Josefin Broberg laski katseensa ja katsoi korttia. Sitten tämä siristi silmiään ja ojensi kätensä. Fredrik antoi kortin naiselle. Josefin katseli sitä ja sitten Fredrikiä.

			– Tarkoitatko, että hän on…

			– Meidän on todella vaikea arvioida, onko se hän, mutta se on todennäköistä. Ajokortti löytyi, ja hän on ollut täällä töissä…

			Josefin tarttui lujasti kiinni Gustavin käsivarresta. Luultavasti nainen ei edes tiedostanut tekevänsä niin.

			– Tämä on ihan… kamalaa.

			– Olen pahoillani.

			– Hän oli meillä vain vuoden töissä. En tuntenut häntä kovin hyvin, mutta…

			– Tiedän, että tämä on paljon pyydetty, mutta haluan silti kysyä, voisitko kuvitella tulevasi mukaamme ja yrittää tunnistaa häntä.Josefin tuijotti Fredrikiä vastaamatta ja tarrasi yhä tiukemmin hänen käsivarteensa. Gustav pohti, tulisiko hänelle mustelma, tai ehkä viisi.

			– Tarkoitatko, että tulisin… tulisin katsomaan…

			– Teet tietysti kuten haluat, mutta siitä olisi suuri apu. Uskon, että sinun olisi helpompaa tunnistaa hänet. Meillä on vain ajokortti vertailukohtanamme.

			– Kai minä voin yrittää, Josefin kuiskasi.

			Gustav tajusi, että hänen olisi tultava mukaan, sillä vaikutti siltä, että Josefin ei aikonut irrottaa otettaan.

			Fredrik ei kadehtinut vesilaitoksen naista. Hän oli itse nähnyt monia ruumiita, sekä murhattuja että tapaturmaisesti kuolleita, mutta hän ei ollut koskaan joutunut tunnistamaan kuollutta kollegaansa.

			Josefin nyökkäsi useita kertoja ruumiille lattialla.

			– On se Pontus. Hän näyttää erilaiselta, mutta hän se on.

			– Oletko aivan varma? Fredrik kysyi.

			– Olen.

			Josefin katseli epävarmana Fredrikin kollegoita.

			– Kiitos, Fredrik sanoi. – Siinä kaikki.

			– Saatan sinut alas, Gustav lupasi.

			Fredrik katseli Gustavin vuorellisen mokkatakin katoavan oviaukosta portaikkoon. Hän toivoi, että hänelläkin olisi ollut jokin vastaava. Huoneessa ei ollut montaa astetta lämmintä. Tuntui kuin siellä olisi ollut kylmempää kuin ulkona. Luultavasti vesi jäähdytti rakennusta.

			Kun askelten kaiku vaimeni kierreportaista, Eva meni takaisin ruumiin luokse. Eva ei ollut löytänyt taskuista muuta kuin lompakon. Miehellä ei ollut ollut avaimia eikä kännykkää mukanaan.

			– Miten hän pääsi sisään ilman avaimia? Fredrik ajatteli ääneen.

			Göran katsoi alas veteen.

			– Oletko aivan varma, etteivät ne ole vain pudonneet pohjalle? päällikkö kysyi.

			– Joo, sukeltajat tarkistivat säiliön, Eva vastasi. – Eivätkä ne ole voineet kadota putkeen. He testasivat.

			Eva meni takaisin kyykkyyn ja jatkoi tutkimustaan vetämällä takin vetoketjua. Takin vuori oli veden kastelema, ja takki painui raskaasti ruumiin sivuille, kun Eva avasi sen.

			– Täällä on jotakin.

			Fredrik oli jo huomannut sen ja varmasti Görankin. Keskellä tummaa puuvillapaitaa oli aukko, jonka reunat olivat repaleiset. Eva nosti märkää paitaa vatsan ja rintakehän yläpuolelle ja paljasti lisää kalpeaa kylpyihoa. Suunnilleen rintalastan reunan kohdalla oli selvä sisäänmenoaukko ja hieman verijäämiä, jotka eivät olleet huuhtoutuneet veteen paidan alta.

			– Oletan, että voimme poissulkea onnettomuuden mahdollisuuden, Göran totesi.

			– Joo, Eva nyökkäsi nostamatta katsettaan. – Tämä on luodin sisäänmenoaukko.

			Josefin Broberg kiiruhti raput ulos. Vaikutti siltä kuin naisella olisi ollut kiire päästä ulos vesitornista.

			Päästyään ulos tämä puuskahti ja veti takkinsa vetoketjua hieman alaspäin. Gustav, joka oli tullut alas samaa vauhtia Josefinin kanssa, avasi takistaan yhden napin.

			– Hyh, mitä oikein on voinut tapahtua? Luuletko, että hän on kaatunut sinne? Josefin kysyi hieman huohottaen.

			– En tiedä, Gustav vastasi rehellisesti, – mutta teemme voitavamme selvittääksemme, miten hän on päätynyt sinne.

			– Hänhän oli vasta kaksikymmentäkuusivuotias, hädin tuskin aikuinen.

			Josefin katsoi ylös tornin huipulle.

			– En tiedä, haluanko enää käydä täällä, ainakaan yksin.

			– Ymmärrän, Gustav sanoi. – Saat pian lähteä, mutta haluan ensin esittää muutaman kysymyksen Pontus Hellbergistä.

			Josefin hengitti vieläkin puuskuttaen. Nainen rapsutti hermostuneesti otsaansa katselleessaan Gustavia kätensä alta.

			– Kuten sanottua, en tunne häntä kovin hyvin.

			– Vastaa niin hyvin kuin osaat, muuta en pyydä.

			– Okei.

			He pystyivät kuulemaan, kuinka autot ajoivat lujaa ohi tiellä 142 toisella puolella metsikköä. Kauempaa kuului traktorin papatusta.

			– Kuinka kauan hänen irtisanoutumisestaan on? Muistatko päivämäärää?

			– No, sen on täytynyt olla…, Josefin aloitti.

			Josefin vaikeni ja katseli maassa olevaa soraa ja lakastuneita havunneulasia pohtiessaan.

			– Siitä täytyy olla kuusi viikkoa, mutta en osaa sanoa päivämäärää… Voin tietysti selvittää sen, tai voithan sinä soittaa henkilöstöosastolle.

			– Voin tarkistaa sen heiltä, Gustav vakuutti. – Voisitko kertoa hieman Pontuksesta? Millainen hän oli ihmisenä?

			– Hän oli minua kymmenen vuotta nuorempi, joten meillä ei ollut paljoa yhteistä, mutta hän oli mukava ja jotenkin huoleton, voisi ehkä sanoa, että hieman lapsellinen.

			– Sanoit, että hän sanoi itsensä irti, koska halusi päästä matkustamaan?

			– Kyllä, sitä juuri tarkoitin. Hän oli ollut vasta vuoden töissä. Hän oli kouluttautunut teknikoksi jo useampi vuosi sitten, mutta hän ei ymmärtääkseni ollut ollut paljoa töissä. Ja kun hän vihdoin sai tilaisuuden…

			Josefin kohotti kulmiaan ja pudisteli päätään.

			– En tiedä, mitä hän oikein suunnitteli, oliko hän lähdössä jollekin pidemmälle reissulle.

			– Eikö hän kertonut?

			– Ei, hän ei oikein halunnut kertoa, minne oli menossa. Hän kertoi matkastakin vasta viimeisellä viikolla. Kyselimme häneltä tietysti, miksi hän oli sanonut itsensä irti.

			– Eikö hän yrittänyt saada lomaa tai virkavapaata?

			– Minä ehdotin sitä hänelle, Josefin sanoi. – On tietysti vaikeaa saada virkavapaata, kun on ollut niin vähän aikaa töissä, mutta ainahan voi yrittää. Mutta ei, hän sanoi itsensä irti.

			– Millainen hän oli töissä?

			Josefin kallisti päätään ja hymähti hiljaa.

			– Hän saattoi olla hieman huolimaton. Hän teki sen, mitä piti, mutta hän saattoi olla myöhässä tai jäädä kotiin päiväksi ja unohtaa ilmoittaa sairauslomasta, sellaista.

			– Irtisanoiko hän itsensä hyvissä ajoin kuitenkin?

			– Joo, se on oikeastaan vähän erikoista, kun sitä ajattelee. Toisaalta…

			Josefin epäröi.

			– Mitä?

			– Hän ei palauttanut avaimia, kun hän lopetti, eikä palauttanut raporttia viimeiseltä tarkastukselta. Soitimme hänelle avaimista monta kertaa, mutta hän ei vastannut, joten oletimme, että hän oli jo lähtenyt matkalleen. Meistä se oli hänelle tyypillistä, ja olimme hänelle hieman näreissämme.

			Josefin huokaisi ja katsoi kaukaisuuteen.

			– Mutta löytyi sillekin selitys.

			Kylmyys ja kosteus saivat Viktorin hytisemään, kun hän hyppäsi alas lava-autostaan talon edessä. Hän avasi jäykän ulko-oven ja meni suorinta tietä keittiöön riisumatta kenkiään. Hän laski kauppakassin pöydälle. Televisio oli päällä olohuoneessa.

			– Mitä tapahtui? Raffan ääni kuului televisio-ohjelman amerikkalaisen papatuksen läpi.

			– Ai, mitä tapahtui?

			– Niin? Eikö sinun pitänyt nähdä Nadjaa?

			Nadjan tekstiviesti oli saanut kiukun ja pettymyksen laantumaan, mutta nyt ne puskivat uudelleen pintaan.

			– Äh, hänen äitinsä. Se nainen on ihan kujalla.

			– Älä viitsi, mitä kävi? Raffa kysyi uteliaana mutta huomio keskustelun ja television välille jakaantuneena.

			Viktor kertoi sen vähän, mitä hänellä oli kerrottavanaan, purkaessaan ostoksia kassista. Maitoa, kahvia, muutama pakastepizza, viisi avokadoa ja kymmenen kiiviä.

			– Ikävää, Raffa sanoi vaisusti ja kuulosti siltä, että tämän mielenkiinto Viktorin ongelmaa kohtaan oli todella alhaalla televisio-ohjelmaan verrattuna.

			Viktor tunki maidon jääkaappiin ja pizzat pakastimeen. Loput ostokset hän jätti pöydän harmaalle laminaattipinnalle.

			Avokadot ja kiivit olivat Raffalle. Kyllä Viktorkin niitä söi, mutta Raffa oli järkkymättömästi sitä mieltä, että jos söisi vain avokadoja ja kiivejä, pysyisi terveenä. ”Avokadon syöminen myös laittaa panettamaan”, Raffalla oli tapana lisätä.

			Raffa makasi pitkin pituuttaan mustalla nahkasohvalla katse televisioon nauliintuneena. Kasvot olivat pitkulaiset ja nenä vino. Ei mies mikään komea ollut, mutta monet tytöt tykkäsivät Raffan ulkonäöstä ja pitivät sitä jännittävänä. Viktor ja Raffa olivat serkuksia ja käytännössä enemmänkin. He olivat leikkineet yhdessä siitä saakka, kun olivat oppineet kävelemään, ja viimeiset kuusi vuotta he olivat asuneet saman katon alla. Raffa oli Viktorille sekä veli että paras ystävä.

			Viktor istui kulahtaneelle pyörivälle nojatuolille, joka oli tehty metallirungosta ja ruskeasta keinonahasta. Käsinojat olivat menneet rikki, ja kellertävänruskea vaahtomuovipehmuste kurkisti ulos reiästä.

			Veltot zombit hoipertelivat suuren taulutelevision ruudulla. Se oli lähes ainoa luksus, johon he olivat panostaneet. Kaikilla oli taulutelevisio kotonaan, joten se ei pistäisi kenelläkään silmään. Sitä kaikki pikemminkin odottivat. He olivat kaksi rumsilaista luuseria, joilla oli hädin tuskin rahaa vuokraan, mutta he olivat kuitenkin tuhlanneet rahaa toden teolla taulutelevisioon. Olisi ollut lähestulkoon epäilyttävämpää, jos he eivät olisi ostaneet sellaista.

			– Mitä sinä katsot? Viktor kysyi.

			– Walking Deadia.

			Se oli yksi Raffan imuroimista televisiosarjoista, joita tämä katseli kuumeisesti yhä uudelleen. Raffa makasi vatsallaan pää ja toinen käsivarsi sohvan käsinojalla. Näytti siltä kuin tämä olisi ollut aikeissa nousta sohvalta mutta olikin tullut toisiin ajatuksiin kesken liikkeen. Raffa oli saattanut maata niin jo useita tunteja.

			Raffa ja Viktor olivat asuneet talossa edellisestä keväästä. He olivat vuokranneet sen kalustettuna vuodeksi mutta saaneet pidennettyä vuokrausta vuodella toukokuussa. Puutalo oli kotoisa ja suuri, ja siinä oli kaksi kerrosta sekä autotalli ja lato. Suurin osa pystysuuntaisten puupaneeleiden keltaisesta väristä oli haalistunut ja hilseillyt, joten talo näytti enemmän harmaalta kuin keltaiselta, paitsi niissä osissa taloa, joissa puut olivat mädäntyneet kostean ruskeanmustiksi.

			Viktor kiinnitti katseensa televisioon. Mies halusi kulkea zombien valtaaman alueen läpi etsiäkseen vaimonsa. Miehen ystävät yrittivät varoittaa tätä. Oli itsemurha mennä sinne. Mies kulki vihaisena zombeja kohti. Tämä ei aikonut jättää vaimoaan pulaan.

			Raffa oli aivan ruudulla tapahtuvan konfliktin lumoissa. Viktor tunsi, miten häntä alkoi puistattaa. Hän vilkaisi nopeasti ympärilleen, huomasi vihreän tupakansytyttimen pöydällä, nosti sen ja heitti Raffalle. Se osui suoraan korvaan.

			– Mitä ihmettä, Raffa sanoi vaisusti.

			Raffa raaputti korvaansa kuin olisi huitonut pois ötökkää. Edes kipu ei saanut tätä päästämään irti zombimaailmasta. Kärsimättömästi huokaisten Viktor pyörähti puoli kierrosta nojatuolissaan ja nousi ylös. Hiekka ja pikkukivet ropisivat kengänpohjien alla, kun hän käveli kuluneen linoleumilattian päällä. Hän potkaisi kengät jaloistaan huoneensa ovella, istui kirjoituspöytänsä ääreen ja käynnisti tietokoneen.

			Ensimmäisenä hän avasi tunnelin, jonka ansiosta näytti siltä kuin hän olisi käyttänyt serveriä USA:sta. Hänen nettiin jättämänsä jäljet eivät johtaisi hänen liittymäänsä ja IP-osoitteeseensa Ruotsissa.

			Kuten lähes aina edellisen kesän jälkeen, hän yllättyi iloisesti, kun meni katsomaan maksuja. Heillä meni aina vain paremmin, kasvua tuli jatkuvasti. Menestys juovutti häntä. Money-high oli parempaa kuin monet muut päihtymystilat, joita hän oli kokenut. Mutta se myös pelotti häntä. Mitä suuremmaksi hurmos kasvoi, sitä enemmän hänestä tuntui siltä, että he paljastuisivat. He olivat mukana, ja lisää asiakkaita virtasi sisään. Maine kiiri, ja jonakin kauniina päivänä he jäisivät kiinni.

			Mutta se oli pelkkä tunne. He eivät itse olleet missään. Hän ja Raffa. Kaikki oli anonyymiä, rajapintaa. Sivuja ja tiliä ei voitaisi jäljittää. Heitä ei voitaisi nähdä missään. Ellei Viktorilta sitten ollut jäänyt jotain huomaamatta, ja hän tiesi, ettei ollut. Yritysten menestys ei liittynyt mitenkään riskiin paljastua. Ei ainakaan toiminnan verkkopuolella. Kirjekuoret, joissa kama oli, olivat heikko kohta. Ennemmin tai myöhemmin joku postilaitoksellaalkaisi pohtia. Siksi he olivat alkaneet käydä mantereella. Joskus Nynäsissä, joskus Oskarsissa. Ja kauempanakin.

			Viktor puntaroi, pitäisikö hänen vaihtaa serveriä tai siirtää jotakin tiliä, mutta hän päätti odottaa. Oli elintärkeää olla varovainen, mutta hommassa tuli helposti vainoharhaiseksi.

			Hän ei ollut ehtinyt kuin ajatella asiaa, kun kuuli auton ajavan pihamaalle. Hän näki ikkunasta vilauksen valkoisesta autosta. Hänelle tuntematon mies astui ulos matkustajanpuoleisesta ovesta.

			Viktor näppäili nopeasti etukäteen laaditun komennon, joka pyyhki kaiken selaushistorian, poisti kaikki tietokoneelle ladatut tiedostot ja putsasi vielä kovalevyn niin, ettei mitään poistettua pystyisi palauttamaan. Lisämausteena makro päättyi siihen, että koneelle aukesi tšekkiläinen pornosivu.

			Ulko-oveen koputettiin. Oven lasi rämisi. Viktor nousi ylös ja meni olohuoneeseen. Raffa oli noussut sohvalta. Tämä kurkisti ulos ikkunasta ja kääntyi ympäri, kun Viktor lähestyi.

			– Eikö tuo ole Muurari, Raffa kuiskasi.

			– Muurari?

			Viktor meni ikkunan luo katsomaan itse. Hän oli kuullut kaikenlaista Muurarista mutta nähnyt tämän vain kerran, kun mies oli osoitettu hänelle Hemsessä. Silti hän oli varma. Muurari seisoi ulkona.

			– Miksi hän tulisi tänne? Viktor kähisi Raffalle.

			– En minä tiedä.

			Oveen koputettiin uudelleen. Sillä kerralla kovemmin.

			– Avatkaa nyt, jätkät. Tiedän, että te olette siellä.

			Ulko-oven lasiruutu helisi uudelleen, kun Muurari veti kahvasta.

			– Mitä hittoa me teemme? Raffa kuiskasi.

			Viktor ei ymmärtänyt, mitä Muurari heistä halusi. He eivät tunteneet tätä eivätkä olleet ikinä puhuneet tämän kanssa, vain nähneet tämän kerran Hemsessä, kun tämä oli kävellyt ohi jonkun jätkänsä kanssa.

			Muurarista kiersi sellaisia juttuja, että tällä oli aina joku mukanaan, vähän niin kuin henkivartijana. Oli mahdotonta tietää, mikä oli totta. Vaikka se varmaan pitikin paikkansa. Muurarilla oli nytkin joku mukanaan.

			Ove Gahnström hieroi käsiään yhteen lämmitelläkseen samalla, kun hän ja Sara Oskarsson kävelivät parkkipaikalta kohti Tjelvarvägen kahtakymmentäkuutta, kolmikerroksista taloa Visbyn pohjoisosassa.

			– On kylmä, Ove valitti.

			– Vihaan marraskuuta, Sara Oskarsson sanoi.

			Sara oli ollut kaukaa viisas ja ottanut hanskat mukaansa. Ove hymähti myötäilevästi.

			– Me olemme lähdössä Buenos Airesiin kahdeskymmenesviides päivä, hän sanoi. – Kahdeksi viikoksi. Siellä on kevät. Tai alkukesä.

			– En halua kuulla.

			He saapuivat ovelle. Ove avasi sen ja astui sisään. Hän piti ovea auki Saralle.

			– Hellberg, toinen kerros, hän luki nimitaulusta.

			He tarpoivat portaat ylös. Tai Ove heistä lähinnä tarpoi, Sara asteli kevyin ja vaivattomin askelin Oven hengityksen käydessä yhä tiheämmäksi.

			– Minun on alettava taas treenata, hän huohotti.

			– Kyllä, mitä sen kanssa oikein kävi? Sinähän olit niin ahkera salibandyn ja jalkapallon pelaaja.

			– Tämä tapahtui.

			Ove virnisti ja taputti vatsaansa, joka oli aina ollut siinä mutta joka oli viimeisen vuoden aikana kasvanut pari kokoa.

			– Ei vaan, en minä oikein tiedä, hän jatkoi. – Kai minä vähän tipuin porukasta, kun mukaan tuli eliittiurheilija.

			Sara pysähtyi ylimmälle porrastasanteelle.

			– Tarkoitatko, että tämä on minun vikani?

			– Minä vain vitsailin. Tässä se on.

			Ove osoitti ovea, jonka postiluukussa luki Hellberg, ja vei sormensa ovikellolle. Yksinäinen kilahdus kaikui oven toiselta puolelta. Sisältä kuului kahden nuoren naisen ääniä, ja sitten lukko napsahti ja ovi avautui.

			Pontus Hellbergin sisko Agnes, jos heidän edessään seisova nainen oli juuri hän, oli Pontuksen lähin omainen. Molemmat vanhemmat olivat menehtyneet. Nuori nainen, jolla oli tummat lyhyiksi leikatut hiukset, katsoi heitä kysyvästi. Naisella oli yllään farkut ja napittamaton musta neuletakki ja tämä piteli lyijykynää kädessään.

			– Hei, minä olen Ove Gahnström poliisista, Ove sanoi ja näytti virkamerkkiään, – ja tässä on kollegani Sara Oskarsson.

			Sara tervehti naista, joka tervehti ystävällisesti takaisin.

			– Oletko Agnes Hellberg? Ove jatkoi.

			– Kyllä, nainen vastasi. – Onko jotain sattunut, vai mitä tämä koskee?

			– Voimmeko tulla hetkeksi sisään?

			– Joo… kyllä, se käy hyvin, tai niin luulisin.

			Nainen katsoi heitä ilmeellä, joka oli sekä huolestunut että hämmentynyt. Ove ja Sara astuivat sisään ja ottivat ripeästi märät, marraskuun kastelemat kenkänsä jalasta ennen kuin menivät pidemmälle asuntoon, joka näytti olevan kaksio.

			– Tässä on Hilma, Agnes sanoi, kun he pääsivät keittiöön, – hänkin asuu täällä.

			Pöydässä ikkunan luona istui Agnesin ikäinen nainen, jolla oli kirkkaanpunainen villapaita ja jonka vaaleat hiukset olivat tiukalla nutturalla. Keittiö oli valkoinen ja kaappien ovet taivaan siniset. Pöydällä oli paljon kirjoja ja muistivihkoja. Lievän kaaoksen keskellä oli tilaa myös kahdelle kahvikupille ja paketille Ballerina-keksejä.

			– Olimme opiskelemassa, Agnes sanoi täysin turhaan.

			Ruutupapereista ja taskulaskimista päätellen he opiskelivat jotakin teknistä alaa.

			– He ovat poliiseja, Agnes sanoi Hilmalle. – He… niin, en oikein tiedä.

			– Kuulin, Hilma sanoi.

			– Istuisimmeko alas? Ove ehdotti.

			– Toki.

			Hilma nousi mutta jäi seisomaan epävarmana siitä, mitä häneltä odotettiin.

			– Haluatteko puhua rauhassa, vai?

			Ove ja Sara vaihtoivat katseita.

			– Voit varmaan odottaa toisessa huoneessa sen aikaa mutta voit jäädä asuntoon, Sara sanoi.

			– Okei.

			Hilma otti yhden kirjoista mukaansa ja sulki oven perässään. Agnes katsoi heitä huolestuneena ja kasvot liidunvalkeina.

			– Olemme pahoillamme, että joudumme kertomaan tämän, Ove aloitti, – mutta veljenne on löytynyt kuolleena työpaikaltaan.

			Agnes Hellberg ei vaikuttanut reagoivan sanoihin. Tämä tuijotti ovea sanomatta sanaakaan. Olikohan tämä ymmärtänyt?

			– Tiedämme, että hän oli lopettanut vesilaitoksella jonkin aikaa sitten, mutta sieltä hänet löydettiin. Alvan vesitornista tarkalleen ottaen.

			Agnes ei vieläkään sanonut mitään.

			– Yksi työkavereista tunnisti hänet, ja veljellänne oli myös lompakko ja ajokortti mukanaan, joten olemme varmoja, että kyseessä on hän.

			– Mutta…

			Agnesin lause keskeytyi.

			– Onko Pontus kuollut? tämä kysyi sitten.

			– Kyllä, veljenne Pontus on kuollut, Ove sanoi. – Otamme osaa.

			Agnes säpsähti ja nosti kädet suulleen.

			– On hyvä, että Hilma on täällä, jotta sinun ei tarvitse olla yksin, Sara sanoi. – Vai haluaisitko mieluummin jonkun muun tänne?

			– Ei ei, Agnes mutisi käsiensä lomasta.

			Agnes antoi niiden laskeutua hitaasti polvelle.

			– Työpaikaltaan? Eikö Pontus olekaan matkoilla?

			– Vaikuttaa siltä, ettei hän päässyt koskaan lähtemään, Sara sanoi.

			– Mutta hänhän lensi Bangkokiin. Siitä on yli kuukausi, kun hän lopetti työt.

			Agnes Hellberg tuijotti Saraa epäuskoisena.

			– Myönnän, että se kuulostaa kummalliselta, mutta yritämme parhaamme mukaan selvittää, mitä oikein on tapahtunut.

			Agnes haukkoi henkeä ja katsoi ulos ikkunasta.

			– En usko tätä. Tässä täytyy olla jokin virhe.

			Agnes vaikutti keksivän jotain ja kääntyi äkisti Ovea kohti, koska Ove istui lähempänä.

			– Eikö joku muu ole voinut ottaa hänen lompakkonsa?

			– Yksi hänen työkavereistaan tunnisti hänet, Ove toisti rauhallisesti.

			– Kuka? Agnes kysyi. – Ehkä hän…

			Agnes keskeytti lauseensa huokaukseen.

			– Koska olet viimeksi ollut yhteydessä veljesi kanssa?

			– Siitä on… äh, en oikeastaan tiedä.

			Agnes nosti sormenpäänsä ohimoilleen.

			– Emme ole kovin paljoa yhteyksissä. Se oli ennen… hänen lähtöään. Pari kuukautta sitten.

			– Mitä hän sanoi silloin?

			– Hän oli ostanut lipun Bangkokiin. Hän oli lähdössä Aasian-kiertomatkalle.

			– Kertoiko hän minne?

			– Ei. Vaikutti siltä, ettei hän ollut suunnitellut. Vain Bangkok oli suunniteltu.

			– Miltä hän vaikutti?

			– Ehkä vähän hermostuneelta.

			– Miten se ilmeni?

			– Hän tuntui olevan kierroksilla. Se ei ollut hänen tapaistaan. Pikemminkin päinvastoin.

			– Sanoiko hän mitään, mikä voisi selittää sitä?

			– Ei.

			– Hän oli työskennellyt vesilaitoksella vasta vuoden, ja sitä ennen hänen oli ollut vaikea löytää töitä. Silti hän oli saanut säästettyä pitkään Aasian-matkaan. Oliko hänellä jotakin lisäduunia?

			– Ei tietääkseni. Luulen, että hän eli aika säästäväisesti. Siitä oli kaiketi tullut tapa.

			– Tiedätkö, keiden kanssa hän oli tekemisissä?

			Kyyneleet kihosivat yhtäkkiä Agnesin silmiin.

			– Kun esitätte näitä kysymyksiä, tajuan, miten vähän oikeastaan tiedän omasta veljestäni. Miten hän voi olla kuollut?

			– Etkö yhtään tiedä, keitä hänen kaverinsa olivat?

			Agnes niiskutti ennen kuin vastasi.

			– Hänellä oli muutama kaveri, kaksi vanhaa lapsuudenystävää, mutta en tiedä, paljonko he enää näkivät. Janne ja Felix.

			– Tiedätkö heidän sukunimiään? Ove kysyi.

			Agnes ei vastannut vaan nousi saman tien ja riensi ulos huoneesta.

			– Pontus on kuollut, he kuulivat naisen sanovan murtuneellä äänellä.

			Loput sanat katosivat kyyneliin ja nyyhkytykseen.

			Ovi rämisi uudelleen.

			– Avatkaa nyt, jätkät, niin puhutaan. Tiedän, että olette siellä, Muurarin syvä ja hieman laahaava ääni kuului ulkoa.

			Viktor nyökkäsi ovelle.

			– Avaa.

			– Oletko varma?

			– Joo.

			Olisi ollut vain ja ainoastaan tyhmää panna hanttiin. Tuskin Muurari oli tullut sinne satuttamaan heitä. He eivät olleet tehneet tälle mitään pahaa. Heillä ei ylipäätään ollut mitään tekemistä Muurarin kanssa.

			Raffa kohautti olkiaan, meni eteiseen, sytytti lampun ja käänsi lukkoa. Ovi aukesi välittömästi nopealla mutta hallitulla liikkeellä, ja Muurari astui energiansäästölampun yhä himmeään harmaansiniseen valoon.

			Viktor sytytti sohvan vieressä olevan jalkalampun sekä pöydän päällä olevan lampun ja istui sitten alas. Tavallaan olisi ollut mukavampaa seistä, mutta hän halusi, ettei Muurari huomaisi, että tämän vierailu hermostutti häntä, vaikka se totta olikin.

			Muurari tuli sisään huoneeseen pitkin kainostelemattomin askelin. Miehellä oli yllään farkut, tummansininen villapaita ja kulahtanut ruskea mokkatakki, joka oli musta kauluksesta. Muurarin perässä tuli aseenkantaja, vaaleahiuksinen, pitkä ja melko hoikka mies vuorellisessa farkkutakissa ja mustissa urheiluhousuissa. Mies näytti siltä, ettei tämä pystyisi laittamaan juuri kampoihin, jos tulisi tappelu. Toisaalta Viktor oli nähnyt luisevienkin jätkien lyövän niin häikäilemättömän raivokkaasti, että viha kompensoi lihakset. Raffa oli yksi heistä.

			Muurari katseli ympärilleen huoneessa. Tämä oli pitkä ja jäntevä, hiukset olivat tummat, eikä niissä ollut juuri lainkaan harmaata, vaikka mies oli varmasti yli viisikymppinen. Kasvot olivat uurteiset ja hyvin ruskettuneet. Viktorista näytti siltä kuin rusketus olisi tullut sisältä päin, että se olisi johtunut sekoituksesta nikotiinia ja pahansuopuutta, jotka puskivat pintaan ihohuokosista. Muurarilla oli pitkä suippo parta, joka oli sitäkin harmaampi, ja kädessään tämä piteli pientä ruskeasta nahasta tehtyä cowboyhattua. Mies näytti ihan hemmetin tyhmältä.

			– Jaahas, teillähän on täällä hyvät oltavat.

			Muurari katsoi Viktoria.

			– Viktor, eikö vain?

			Viktor nyökkäsi lähes huomaamattomasti.

			– Ja Rafael, eikö? Muurari kysyi katse Raffassa.

			Viktor ei ollut kuullut kenenkään kutsuvan Raffaa Rafaeliksi sitten kouluaikojen. Ja silloinkin vain opettajat olivat käyttäneet sitä nimeä. Nimenhuudoissa.

			– Tässä on Alex, Muurari sanoi ja katsoi vaaleahiuksista miestä farkkutakissa.

			Alex tervehti nyökkäämällä pikaisesti Viktorille ja Raffalle. Alex oli heidän ikäisensä, ehkä pari vuotta vanhempi.

			Muurari katseli uudelleen ympärilleen.

			– Todella hienoa. Pari naikkosta vaan puuttuu. Mutta te ette taida sellaisia tarvita?

			Alex virnisti. Viktor oli hiljaa. Hän olisi voinut sanoa jotakin nasevaa Muuraria hännystelevästä homppelista, mutta ei pitänyt sitä vaivan eikä riskin arvoisena.

			– Eli minä tiedän, keitä te olette, ja te tiedätte, kuka minä olen. Hyvä.

			Muurari istui nukkavierulle pyörivälle nojatuolille, jolla Viktor oli vastikään istunut.

			– Sitten varmasti ymmärrätte, miksi olen täällä.

			Muurari katsoi Viktoria ja sitten Raffaa, joka seisoi vieläkin keskellä lattiaa ja katseli valppaana pitkää hevosnaamaista miestä.

			– Emme oikeastaan, Viktor sanoi, ja totta se olikin.

			Hänellä ei ollut harmainta aavistustakaan. Hän ei ollut eläissään vaihtanut sanaakaan Muurarin kanssa.

			– Pohdihan nyt vähän, Muurari sanoi, – vaikutat kuitenkin ihan välkyltä jätkältä. Ei se voi kovin vaikeaa olla.

			Muurarin hengitys haisi nikotiinilta ja vanhalta viemäriltä, kun tämä aukoi suutaan. Sen täytyi liittyä huonoihin hampaisiin. Viktor vastusteli vaistomaista tarvetta kääntää kasvonsa poispäin. Hän ei sanonut mitään.

			Muurari hymyili yhä leveämmin niin, että kaikki hampaat näkyivät ja uurteiset posket täyttyivät rypyistä parran yläpuolelta.

			– Tiedän, mitä te puuhaatte täällä, Muurari sanoi, – ja tiedän suurin piirtein, mitä tienaatte sillä. Aplodien arvoinen suoritus, pakko sanoa. Hyvää työtä.

			Muurari taputti käsiään äänettömästi sormenpäät kämmeniään vasten.

			Viktor istui rauhallisesti sohvalla ja katsoi Muuraria, mutta hänen sisällään kuohui. Mitä helvettiä oikein oli tapahtumassa? Kaikki se kikkailu, kiertotiet ja ovelat sokkelot, jotta he olisivat turvassa, ja sitten sellainen pelle saapasteli sisään väittämään, että tämä tiesi täsmälleen, mitä he puuhasivat.

			Kuka oli vuotanut? Se ei voinut olla Raffa. Raffa ei ollut nokkelin eikä varovaisin kaveri, mutta mitä heidän bisneksiinsä tuli… ei, se ei vain voinut olla mahdollista.

			Hän yritti rauhoittua. Hänen oli ajateltava selkeästi. Muurari ei ollut vielä kertonut, mitä väitti tietävänsä. Viktor ei aikonut antaa tälle mitään ilmaiseksi. Ehkä se oli vain yhtä bluffia, vaikka hänen olikin vaikea ymmärtää miksi.

			– Okei, Viktor vastasi kuivasti, – mutta en silti oikein ymmärrä, mitä sinä haluat. Olisi yksinkertaisinta, jos vain sanoisit suoraan.

			Muurari virnisti. Raffa katsoi Viktoria huolestuneena. Olikohan Viktor tämän mielestä liian nenäkäs? Kaikkien niiden ponnistelujen jälkeen, joita he olivat tehneet pitääkseen tekosensa salassa, he eivät voineet antaa Muurarille totuutta tuosta noin vain, olihan Raffan se tajuttava.

			Jos Muurari todella tiesi jotakin, ei olisi liian vaikeaa kertoa, mitä tämä oli tullut hakemaan. Muurari halusi olla mukana. Joko tämä halusi rahaa siitä, että piti turpansa kiinni tai sitten tämä halusi olla mukana toiminnassa jollakin muulla tavalla. Oli se kumpaa vain, se oli pähkähullua.

			– Okei, okei, Muurari sanoi, ja Viktor huomasi liikkuvansa aivan veitsenterällä. – Te diilaatte piriä. Ei se mikään salaisuus ole.

			Viktor oli varma, että hänen sydämensä pysähtyi hetkeksi rinnassa. Maailma pysähtyi, ja hän ei hengittänyt vaan tuijotti vain tyhjin katsein eteensä. Sitten ajatus alkoi laukata. Hän alkoi suunnitella pakoa: miten he lähtisivät Gotlannista Eurooppaan ja miten paljon rahaa he pystyisivät saamaan mukaansa.

			– Minulle siis, Muurari hymyili. – Ei tällaisia kylillä puhuta. Voitte hengittää. Minulla ei ole mitään syytä mutkistaa asioitanne. Kaksi nuorta kaveria hoitavat homman. Pidän sellaisesta. Mutta haluan osuuteni.

			Hänen osuutensa. Muurarin oli täytynyt saada aivoverenvuoto. Pitikö tämä itseään jonakin Sudretin Tony Sopranona? Viktorin olisi tehnyt mieli nauraa railakkaasti, mutta hän tajusi, että se ei olisi ollut hyvä idea.

			– Emme me myy mitään Sudretissa.

			Se oli osittainen myöntö, mutta hänestä tuntui, ettei hänellä ollut vaihtoehtoja. Hänellä täytyi olla argumentti, eikä Muurari tekisi mitään juuri sillä yksityiskohdalla.

			– Me emme myy Gotlannissa. Me emme häiritse toimintaasi, mitä ikinä se onkaan. Saat Sudretin itsellesi.

			Muurari käänsi katseensa pois ja maiskutti pari kertaa suutaan ennen kuin vastasi.

			– Tehän olette täällä, Sudretissa, ettekö niin?

			Muurari piti tauon ja odotti vastausta.

			– Kyllä, Viktor vastasi kyllästyneenä.

			– Ja myytte amfetamiinia?

			Siihen Viktor ei vastannut. Siinä meni raja. Hän ei ollut tyhmä. Se alkoi olla jo niin eriskummallista, ettei hän olisi hämmästynyt tippaakaan, vaikka Muurari olisi myynyt itsensä kytille ja istunut siellä mikrofoni teipattuna paitansa alle. Totta kai hän olisi yllättynyt siitä toden teolla, mutta ei sitäkään mahdollisuutta voinut poissulkea.

			Muurari osoitti häntä hatullaan ja nikkasi silmäänsä kuin yhteisymmärryksen merkiksi, ikään kuin olisi arvostanut Viktorin vaikenemista.

			– Minulle se tarkoittaa Sudretissa myymistä, Muurari sanoi sitten kuin olisi jo saanut vastauksensa.

			– Jos niin sanot.

			Ikkunan pelti napsahti. Oli alkanut taas sataa. Oli märkää, harmaata ja kohta olisi pimeääkin. Viktor odotti ja huomasi, että Raffalla alkoi olla vaikeuksia hillitä itseään. Raffa astui muutaman askeleen sivulle hermostuksissaan, mikä vaikutti hermostuttavan Alexia. Alexin katse vaelsi Raffan ja Viktorin välillä ja pysähtyi sitten Muurariin ikään kuin tämä olisi odottanut jotakin merkkiä tai päätöstä. Muurari sormeili hattuansa ja katsoi ikkunasta ulos vino hymy huulillaan. Tämä huokaisi nenän kautta.

			– En tiedä, mitä sanoa, Viktor sanoi. – Tulit tänne. Oletan, että sinulla on ehdotus?

			Yhtä hyvin hän voisi kuulla, mitä Muurari oli ajatellut, sen sijaan että olisi jatkanut typerää keskustelua siitä, mitä Sudretissa myyminen merkitsi. Silloin he saisivat ainakin jotakin pohdittavaa.

			Muurari piti taiteellisen tauon ennen kuin nousi ja astui pari askelta Viktorin suuntaan. Raffa oli muuttunut Fred Astaireksi taustalla. Tämä steppasi hermostuneena paikallaan ja huitoi hallitsemattomasti toisella kädellään.

			– Kaikki on hyvin, Viktor sanoi Raffalle Muurarin ohi.

			Se ei vaikuttanut Raffaan merkittävästi, mutta Viktor näki Raffan katseesta, että tällä pysyisi mopo käsissä.

			Viktor toimi vaistonsa mukaisesti. Muurari oli tullut pyytämään heiltä rahaa. Tällä ei ollut syytä vahingoittaa heitä. Ei nyt. Se olisi ollut vain tyhmää. Mutta jos Raffa ei pystyisi pitämään hermojaan kurissa, tapaaminen voisi päättyä huonostikin.

			Muurari istui sohvapöydälle selkä Alexiin ja Raffaan päin, ikään kuin asia olisi ollut vain tämän ja Viktorin välinen. Muurari nojasi eteenpäin ja avasi suunsa.

			– Yhdeksänkymmentätuhatta menneistä. Ja sitten haluan kymppitonnin kuussa.

			Hengityksen haju oli lähietäisyydeltä vielä pahempi, niin mätä, että sen pystyi lähes maistamaan. Viktor yritti teeskennellä kuin ei olisi ollut millänsäkään.

			– Ei tässä minun mielestäni ole juuri keskusteltavaa. Saatte viikon aikaa, tästä päivästä.

			Viktor ei meinannut tajuta summia Muurarin suun hornan löyhkässä. Hänen mielestään ongelma oli se, että Muurari halusi heiltä ylipäätään jotain. Se oli silkkaa painostusta. Muurarilla ei ollut tarjota heille mitään vaihdossa, hän oli siitä aivan varma.

			– Ja mitä me saamme? Viktor kysyi voittaakseen hieman aikaa.

			Muurari tuhahti.

			– Saatte jatkaa kuten ennenkin.

			Kuten ennenkin. Muurarilla ei ollut mitään käsitystä siitä, mitä he puuhasivat, paitsi että se liittyi amfetamiiniin.

			– Ongelma on se, että meillä ei ole mitään rahoja. Ei täällä. Rahamme ovat… no, muualla.

			– Jos niin sanot, Muurari jatkoi. – Mutta oletan, että maksatte kamasta, joten kyllä te jotenkin pääsette rahoihin käsiksi.

			– Toki, mutta sitä ei tehdä ihan tuosta noin vain. Meidän on lähdettävä liikkeelle. Aika pitkälle.

			Viktor ei olisi halunnut paljastaa niinkään paljoa, mutta hän halusi voittaa aikaa. Mitä pidemmälle he pystyisivät neuvottelemaan maksupäivää, sen parempi.

			– Haluat rahat varmaan suoraan tilillesi? hän lisäsi.

			Muurari ei piitannut kommentista.

			– Sitten lähdette matkaan, tämä sanoi ja tarttui hattuunsa samalla, kun nousi pöydältä.

			– Mutta…

			– Saatte muutaman lisäpäivän hommaan, Muurari keskeytti. – Yhdeksänkymmentätuhatta ensi viikon perjantaiksi. Soittakaa Alexille päivää ennen, niin saatte ajan ja paikan.

			Alex rustasi numeron paperilapulle ja ojensi sen Viktorille.

			– Se on aika paljon pätäkkää. Kaksi viikkoa…

			– Perjantaina, Muurari keskeytti.

			Alex heilutti lappua, ja Viktor nappasi sen. Mitä hän tekisi?

			– Voitte muuten toimittaa koko satatonnia samalla kerralla. Kymppi kuussa pätee tästä päivästä lähtien.

			– Kyllä poikamiehen aina tunnistaa, Gustav sanoi.

			Asunto, joka sijaitsi Hemsessä Hagagatanilla olevassa punaisessa puutalossa, oli vain muutaman kilometrin päässä vesitornilta, josta Pontus Hellberg oli löydetty kuolleena. Kiinteistönhoitaja oli päästänyt heidät sisään ja jättänyt heidät sinne pyydettyään lukitsemaan oven perässään, kun he olisivat valmiita.

			– Sotkuinen mutta ei nyt ihan rappiolla, Fredrik sanoi.

			– Kuulostaa ihan juomatilaukselta.

			Fredrik katseli ympärilleen huoneessa. Siellä haisi tunkkaiselta. Mutta ottaen huomioon, että asunto oli ollut tyhjillään kuusi viikkoa, se ei ollut ihme eikä mikään. Hän otti muutaman kuvan digikameralla saadakseen dokumentoitua, miltä asunnossa oli näyttänyt ennen kuin mihinkään oli koskettu.

			Soma kuusikymmentäluvun tyylinen nahkasohva oli sijoitettu matalan ovaalinmuotoisen lasipöydän eteen. Toisella puolella pöytää oli samettiverhoiltu nojatuoli ja kaksi matalaa nahkaista istumatyynyä. Sänky oli ikkunan luona. Hieman omaperäistä, mutta eivät he sisustusta olleet siellä arvioimassa. Sisemmällä seinällä oli matala kirjahylly, jossa oli muutama kirja, pari sarjakuvafiguuria, joista Fredrik tunnisti Homer Simpsonin mutta ei toista, sekä pari peltipurkkia ja kulhollinen saksanpähkinöitä. Hyllyn päällä oli taulutelevisio ja vesipiippu. Fredrik meni haistamaan piippua.

			– Mitä veikkaat tästä? hän kysyi ja kohotti piippua Gustaville.

			– Joo. Eiköhän tuollaisilla jotakin tupakkaa tai melassia vahvempaa yleensä poltella. Katsotaan, kun oikeuslääketieteellinen raportti on valmis.

			Fredrik laski piipun takaisin paikalleen ja huomasi sitten, että kirjahyllyn päällä oleva näyttö ei ollutkaan tv vaan tietokoneen näyttö. Sen takaa roikkui muutama kytkemätön piuha.

			– Hänellä ei ole stereoita, televisiota eikä dvd-soitinta. Tietokone korvaisi ne kaikki, mutta täällä ei ole tietokonettakaan.

			– Ehkä hänellä oli työkone, jonka hän palautti lopettaessaan, Gustav ehdotti.

			Gustav nosti siististi viikattuja vaatepinoja, jotka olivat ikkunalaudalla.

			– Näyttäisi siltä, että hän oli aloittanut pakkaamisen.

			– Hmm, Fredrik sanoi, – tai sitten hänen tietokoneensa katosi.

			Gustav nosti katseensa vaatepinoista.

			– Kysytään vesilaitokselta.

			Fredrik jatkoi keittiöön. Keittiö oli yksiön keittiöksi suuri. Kaappien ovet olivat ruskeat, ja niissä oli valkoiset koverat seitsemänkymmentäluvun muovivetimet. Vesihanasta tipahteli aika ajoin isoja pisaroita tiskialtaaseen. Oven vieressä olevalla tasolla lojui sanomalehtiä, papereita sekä avattu kirjekuori vanhanaikaisen numerokiekollisen puhelimen ympärillä. Siitä ei kuulunut tuuttausta, kun Fredrik nosti luurin. Joko Pontus Hellberg oli sanonut liittymänsä irti, tai sitten puhelinta ei ollut alun perinkään otettu käyttöön.

			Fredrik alkoi availla ja lajitella postia, joka oli maannut eteisen matolla, kun he olivat tulleet asuntoon, ja jatkoi tasolla olevista papereista. Hän laittoi sanoma- ja aikakauslehdet omaan pinoonsa, kirjeet, laskut ja mainokset toiseen pinoon ja tyhjät kuoret omaansa.

			Hän pohti, mitähän Göran oli ollut hänelle sanomassa, kun heidät oli keskeytetty. Rikososasto jaettaisiin neljään yksikköön. Tarkoittiko se, että Göran halusi tarjota hänelle uutta virkaa? Muutama tuhatlappunen lisää ei olisi tehnyt pahaa palkkapussissa. Mutta uusi virka tarkoitti myös uusia toimia. Onnettomuuden jälkeen hän oli pelännyt, että hänet pakotettaisiin toimistohommiin. Hänet oli jo julistettu terveeksi, mutta huoli ei hellittänyt otettaan.

			Viimeisten papereiden joukosta tasolta hän löysi jotakin mielenkiintoista. Se oli matkatoimiston tuloste.

			– Hänelle oli varattu lento Bangkokiin kahdeskymmeneskahdeksas syyskuuta, Fredrik huusi Gustaville. – Menolippu vain.

			Viimeinen lisäys oli kaikista kiinnostavin.

			– Kuulostaa siltä kuin hän olisi tehnyt jotain hullua ja aikonut häipyä, Gustav huusi takaisin.

			Kahdeskymmeneskuudes syyskuuta oli ollut Pontuksen viimeinen työpäivä. Tämän oli täytynyt tuntea olonsa turvalliseksi, muuten mies ei olisi vaivautunut tekemään töitä loppuun. Pontus oli irtisanoutunut vailla kiireen häivää. Tälle oli täytynyt tulla täytenä yllätyksenä, että joku oli tämän perässä. Mitä Pontus oikein oli tehnyt? Huijannut joltakulta rahaa? Vai varastanut?

			Fredrik katseli ympärilleen keittiössä. Katse laskeutui liedelle. Jokin oli häirinnyt häntä siitä asti, kun hän oli tullut sisään huoneeseen, mutta vasta nyt hän tajusi, mikä se oli. Suurimmalla hellanlevyllä lepäsi Gotlands Tidningar. Vaikka kyseessä olisi ollut huolimattomampikin kaveri, ei kai kukaan laskenut lehteä hellalle. Vai oliko hän väärässä?

			Hellbergin avaimet olivat poissa. Ampujan olisi ollut helppo tulla sisään. Kännykkäkin puuttui. Ja tietokone, jos Pontuksella nyt oli ollut sellainen. Fredrik oli varma siitä, että tekijä oli käynyt penkomassa asunnon. Siivoamassa itseensä johtavat jäljet pois tai hakemassa takaisin omaisuuttaan.

			Nadja makasi sängyllä silmät suljettuina. Hän kuuli äitinsä liikkuvan alakerrassa. Päättäväiset askeleet kulkivat huoneen halki. Hollannikkaat, joissa oli keltaiset soljet, kopisivat niin, että seinissä kaikui. Nadja oli joskus rakastanut niitä kuluneita kenkiä ja halunnut itse samanlaiset, mutta nykyään hän inhosi niitä, koska äidin pahansuovat askeleet hallitsivat koko taloa. Kyllä hän oikeasti edelleen halusi samanlaiset, mutta se ei käynyt päinsä, hänet oli pakotettu vihaamaan niitä.

			Oveen koputettiin. Nadja avasi silmänsä. Ulkona oli pimeää. Ainakin hämärää. Jos hän nousisi istumaan, hän voisi kuulla Austervikenin levottomat aallot. Ovi avautui varovasti, ja Erika livahti huoneeseen ennen kuin Nadja oli ehtinyt vastata koputukseen.

			Hänen siskonsa meni suorinta tietä kirjoituspöydän luokse sanomatta sanaakaan, istui alas ja kirjautui Facebookiin.

			– Haloo! Tämä on minun huoneeni.

			– Tiedän, Erika vastasi ja sytytti kirjoituspöydän lampun.

			Nadja voihkaisi. Voimakas valo sokaisi hänet, sillä hän oli viettänyt yli tunnin hämärtyvässä huoneessa. Nadja nousi hitaasti istumaan ja alkoi irrottaa pinnejä hiuksistaan. Hän ravisteli päätään niin että hiukset laskeutuivat hartioille.

			– Mitä tämä on? Erika kysyi irrottamatta katsettaan näytöstä.

			– Äh.

			Nadja laski pienen kasan pinnejä yöpöydälle.

			– Johtuuko tämä hänestä, Viktorista?

			– Hm… Tai ei sittenkään, Erika muutti mieltään.

			– Johtuuko tämä äidistä?

			– Joo.

			Näppäimistö kopisi Erikan sormien alla. Tällä oli oma tietokone huoneessaan, mutta tämä tuli silti usein Nadjan koneelle juuri ennen päivällistä, jos Nadja oli kotona.

			Erika oli Nadjaa kolme vuotta nuorempi ja kävi yhdeksättä luokkaa.

			– Äiti on ihan tyhmä. Olisit nähnyt hänet. Ihan hullu.

			Erika hymyili näytön valossa.

			– Kohteleeko hän sinuakin samalla tavalla?

			– Samalla tavalla? Erika kysyi.

			Nadja ei olisi halunnut toistaa tapahtumia, sillä hän tiesi, että suuttuisi uudelleen, ja pimeässä vietetty tunti, joka oli saanut suonissa kiehuvan veren viilentymään, valuisi täysin hukkaan. Silti hän teki niin.

			– Ei hän kohtele minua samalla tavalla, Erika vastasi kysymykseen, kun Nadja oli saanut kerrottua tapahtuneesta. – Mutta minä en tapailekaan pahoja poikia.

			– Et tiedä, mistä puhut. Olet ihan räkänokka.

			Nadja tunsi, miten hänen sisällään alkoi taas roihuta. Eivät Erikan hölmöt kommentit häntä suututtaneet, olisi tarvittu paljon enemmän, että hän olisi voinut tosissaan suuttua siskolleen. Se johtui äidistä. Hänen typerästä äidistään, joka sai hänet haluamaan astua laivaan ja olla palaamatta koskaan. Ja ehkä hän tekisikin juuri niin.

			– Entä jos äiti onkin oikeassa? Erika kysyi niin ärsyttävän rennosti kuin vain osasi.

			Joskus sisko oli kuin kylmäkiskoinen aikuishirviö viisitoistavuotiaan kehossa.

			– Anteeksi mitä?

			– En puolustele äitiä, tiedän, että hän on hullu.

			Erikan sormet elivät omaa elämäänsä näppäimistöllä. Tämä jatkoi tilapäivitysten kommentoimista ja latasi kuvia samalla kun puhui.

			– Mutta ajattele asiaa hänen näkökulmastaan: Käyt viimeistä vuotta lukiota. Saat pian tehdä, mitä tykkäät. Ja se, mitä tykkäät, on maata jonkun gangsterin kanssa Rumsin metsässä.

			– Turpa kiinni.

			Nyt Nadja alkoi todella suuttua.

			– Kyllä tuo minusta kuulostaa nimenomaan puolustelulta, Nadja vastasi. – Siltä, miten pieni lapsi puolustaa sairasta ja sekavaa äitiään.

			– Mutta eivätkö he olekin gangstereita? Ja hänen kaverinsa, se Raffa. Montako aivosolua hänellä on?

			Nadja huomasi, miten Erikan ivallinen hymy vain leveni.

			– Äiti ei tiedä paskaakaan Viktorista, etkä tiedä sinäkään.

			Nadja kääntyi suutuksissaan poispäin, nappasi muutaman paperin laukustaan ja tuijotti tyhjin katsein biologian monistetta osoittaakseen siskolleen, miten vähän hän tämän ajatuksista perusti.

			Nadja toivoi, että Erika olisi väärässä ja että äiti olisi väärässä. Hehän olivat väärässä, mutta eivät täysin. Viktor ei ollut mikään roisto tai luuseri Rumsin metsistä. Oli kyllä totta, että tämä asui serkkunsa kanssa ränsistyneessä röttelössä keskellä metsää. Sillä hetkellä. Mutta juuri se olikin homman juju. Viktor oli ottanut kaiken huomioon. Tämän puuhat eivät ehkä olleet täysin laillisia, niin Nadja ainakin oli käsittänyt, mutta ne loppuisivat pian. Ja koko homma oli niin fiksusti suunniteltu, että sen olisi jo sen vuoksi pitänyt olla laillista. Ehkä se ei edes ollut laitonta. Kaikkea ei ollut kirjattu lakiteksteihin, ja silloin se oli lähinnä mielipidekysymys. Ja sellaisia hänen äidillään oli paljon.

			Nadja jaksaisi kesään asti, hän oli tehnyt siitä sanattoman sopimuksen äitinsä kanssa. Hän olisi ahkera tyttö ja kävisi lukion loppuun, vaikka se saikin hänet tuntemaan itsensä joksikin itseään kurittavaksi nunnaksi, jota pidettiin loukussa. No joo, nunnaksi, joka ei ollut selibaatissa. Ainakaan niinä kertoina, kun hän oli onnistunut keinottelemaan itsensä alakerrassa hollannikkaissa päivystävän abbedissan ohi.

			Nadja siirtyi lähemmäs Erikaa, joka nosti katseensa pikaisesti, kun huomasi Nadjan raahautuvan sängyllä lähemmäs. Vaaleat luonnonkiharat, joita sisko yritti suoristaa hinnalla millä hyvänsä, kehystivät sinisiä silmiä. Täydellinen iho ja valkoiset hampaat. Erika näytti lapselta, mutta tämä ei ollut niin viaton kuin miltä vaikutti. Erika oli itse asiassa paljon parempi ohjailemaan äitiä kuin Nadja. Mutta ei Erikaa pidetty samalla tavalla silmälläkään kuin Nadjaa. Hänen pikkusiskonsa toimi taitavasti hänen varjoissaan. Välttyi taisteluilta.

			Nämä hetket olisivat ainoita, joita hän tulisi kaipaamaan.

			– Muutan kesän jälkeen.

			Näppäimistön kopina keskeytyi.

			– Minne?

			Erika kuulosti epäilevältä, jopa hieman ivalliselta, ikään kuin olisi halunnut paljastaa Nadjan bluffaavan.

			– En tiedä. Pois täältä. Pois Gotlannista.

			Erika istui hiljaa ja tuijotti näyttöä. Nadja käänsi katseensa pois. Hän ei ollut koskaan pitänyt huonettaan pienenä, mutta se oli kuin pikkuinen kamari, jossa oli paikka sängylle, kirjoituspöydälle ja vaatekaapille. Hän ei välittänyt mistään siellä olevasta, kalusteista eikä tavaroista. Hän olisi voinut sytyttää ne tuleen silmiänsä räpäyttämättä. Mutta ei vaatteita. Niiden suhteen hän ajatteli toisin. Äiti tosin ei pitänyt niistä. Mikä yllätys.

			Nadja laski kätensä Erikan käsivarrelle, joka lepäsi kirjoituspöydän reunalla.

			– Tule kolmen vuoden päästä perässä.

			Erika katsoi häntä silmiin. Katse oli totinen, ehkä suorastaan surullinen.

			– Niinkö?

			– Joo, totta kai tulet.

			– Kolme vuotta. Se on pitkä aika.

			– Pidetään yhteyttä Facebookissa.

			Erika puri leukansa yhteen, ja tämän katse koveni.

			– Se oli vitsi. Sitä paitsi kolme vuotta menee lukiossa tosi nopeasti. Se ei ole yhtään samanlaista kuin yläaste.

			Nadja huolestui nähdessään synkkyyden siskonsa silmissä.

			– Et kai aio kertoa?

			– Oletko tyhmä? En tietenkään.

			Erika hymyili hieman.

			– Mutta kai me asumme sitten yhdessä, kun tulen perästä?

			– Joo, Nadja vastasi, – tietysti.

			Auton ovet pamahtivat pihamaalla ja moottori starttasi. Sade imi terävyyden äänistä ja sai ne kuulostamaan vaimeammilta. Viktor ja Raffa tuijottivat hiljaa toisiansa, kunnes he eivät enää kuulleet moottorin ääntä.

			– Hitto, Raffa sanoi.

			Raffa huokaisi syvään ikään kuin olisi pidätellyt hengitystään siitä asti, kun Muurari oli astunut ovesta sisään.

			Viktor nousi sohvalta vapauduttuaan vihdoin pakkopaidasta, jonka hän oli itse pukenut ylleen. Sen oli ollut tarkoitus todistaa Muurarille, ettei hän pelännyt tätä tippaakaan. Kukaan ei pelkää Muuraria täällä. Hän tyrskähti omalle ajatukselleen, ja se tupsahti ulos lyhyenä hullunkurisena naurahduksena.

			– Mitä tuo oikein oli? Onko hän ihan idiootti?

			Raffa nauroi myös ja pudisti päätään. He nauroivat Muurarille. Sille, miten hölmö ja merkityksetön ukko tämä oli. Mutta siinä oli kyse muustakin, Viktor ajatteli. Naurussa oli myös pelkoa.

			Menisikö kaikki nyt päin helvettiä? Kaikki, minkä eteen he olivat taistelleet, kaikki se hieno, minkä hän oli rakentanut. Raha ei ollut isoin ongelma. Viktoria pelotti se, että Muurari voisi pilata kaiken. Ja tämä voisi tehdä niin, vaikka saisikin haluamansa. Tämä voisi tehdä sen jopa tajuamattaan.

			Viktor katsoi lappua, jossa luki Alexin puhelinnumero. Lappu oli vieläkin hänen peukalonsa ja etusormensa välissä. Hän ei kuitenkaan aikonut istua luuserigangsterin numero kädessään, kun poliisit potkaisisivat oven sisään. Hän tallensi numeron kännykkäänsä lapsellisen helposti kryptattuna, tallentaen yhteystiedon Johannan nimellä ja huuhtoi lapun vessasta alas.

			– Et kai ole sanonut mitään kenellekään? hän kysyi vailla naurun hiventäkään äänessään.

			Raffa mulkaisi häntä.

			– En, mitä hittoa, minä…

			Viktor huitaisi oman kysymyksensä pois.

			– Miten hän voi tietää? Raffa kuiskasi käheällä äänellä.

			– Niinpä, sitäpä juuri.

			Viktor hieroi niskaansa, käveli ikkunan luo ja katsoi ulos pihamaalle, joka oli vuosikymmenien saatossa tiivistynyt painavien traktoreiden alla niin, että sinne muodostui aina suuria lätäkköjä. Hän kääntyi katsomaan Raffaa.

			– Ei kai Alf olisi sanonut mitään?

			Raffa pudisti päätään. Viktor katsoi lattiaan ja pohti. Virolaiset eivät olisi voineet sanoa mitään. Elleivät he olleet alkaneet tehdä bisnestä Muurarin kanssa ja halunneet nyt jollakin tavalla… Ei, se olisi ollut liian tyhmää, liian monimutkaista, aivan liian salaliittoteorian kaltaista.

			– Mange, Viktor sanoi ja nosti katseensa.

			– Siis, Mange Fisk?

			– Keksitkö ketään muutakaan?

			Raffa ei keksinyt.

			– Olisiko joku voinut nähdä meidät? tämä ehdotti.

			– On tietysti, mutta tajutakseen, mitä olimme tekemässä… ei, se ei voi olla kukaan, joka on vain sattunut näkemään meidät.

			Viktor pureksi Muurarin sanoja. Tämä oli ollut todella epämääräinen kaikesta muusta paitsi yhdestä asiasta, siitä että he myivät amfetamiinia. Tämän oli täytynyt jotenkin saada selville, että he ostivat suuria määriä, ja vetää se itsestäänselvä johtopäätös, että he myivät sitä eteenpäin. Mutta miten?

			– Voisiko se olla joku, joka on enemmänkin mukana? Raffa ehdotti.

			Viktor käveli kierroksen huoneessa. Hän kuunteli, miten sade rummutti peltikattoa, vilkaisi keittiön kosteusvauriota ja pohti, alkaisiko katto vuotaa.

			– Haluaisitko joutua yksin silmätikuksi?

			– Yhtä lailla me olemme liemessä, Viktor sanoi.

			– Mutta ilman ketään luottoihmistä.

			Viktor virnisti.

			– Eikö meihin sitten voi luottaa?

			– Tiedät, mitä tarkoitan.

			– Että jos minä olisin Mange, ottaisin sinut vaikka mukaani piiloon valmiina juoksemaan esiin haulikko hyppysissäni?

			– Tyyliin.

			Viktor huokaisi ja istui sohvan selkänojalle. Vahinko oli joka tapauksessa jo sattunut, ja vaikka se ei ollut loppu, se oli lopun alkua. Oli aika suunnitella pako.

			– Annammeko me hänelle rahat? Raffa kysyi ja näytti siltä kuin se vaihtoehto olisi ollut alimpana tämän listalla.

			– Ei hän mitään rahoja saa.

			Keittiön katosta tippui ensimmäinen pisara, suuri ja painava, ja se laskeutui kovaäänisesti napsahtaen tiskipöydälle ja roiskui joka suuntaan.

			Raffa laittoi paikalle sangon, jonka pohjalla oli rätti. Kuten aina, kun oli satanut jo jonkin aikaa, talo täyttyi homeen ja maakellarin hajulla.

			– Hitto mikä vitsi, Viktor mutisi.

			– Muurariko? Raffa huusi keittiöstä.

			– Hänkin, mutta taloa tarkoitin.

			Pian heidän ei tarvitsisi enää kestää sitä paskaa, jos mikään ei tulisi tielle ja jos he vain saisivat jatkaa suunnitelman mukaan.

			– Otan satatonnia ekstraa, varmuuden vuoksi. Voin lähteä huomenna torstain sijaan, se ei ole mikään ongelma. Puolentoista viikon päästä voimme olla matkalla pois täältä. Jos olemme nopeita, meidän ei tarvitse murehtia Muurarin rahoista.

			Viktor menisi torstaina Zürichiin järjestelemään viimeisimmän toimituksen maksua. Se oli jo suunniteltu, mutta heillä ei ollut ollut mitään syytä kertoa sitä Muurarille. Jos Viktor lähtisi jo seuraavana päivänä, he säästäisivät kaksi päivää. Virolaiset eivät laittaisi kapuloita rattaisiin, hän tiesi sen.

			– Mitä, lopetammeko me, vai? Raffa kysyi.

			– Teemme viimeisen reissun Mangen kanssa, siitä emme pääse mihinkään. Mutta sitten annamme olla. Kuulithan sinä itsekin. Muurari haluaa kymppitonnin kuussa. Kun hän huomaa, että se onnistuu, hän haluaa kaksikymmentäviisi tai viisikymmentä. Tämä on nyt loppu.

			Raffa avasi suunsa protestoidakseen, mutta Viktor ei antanut tämän edes aloittaa.

			– Tämä ei ole mikään ehdotus. Näin tehdään. En ole menossa linnaan, ymmärrätkö?

			Raffan silmät laajenivat.

			– Kuka nyt haluaisi mennä linnaan?

			– Meillä on sitä paitsi tarpeeksi.

			– Viimeinen reissu siis? Raffa tokaisi.

			– Kyllä. Emme voi perua. Joudumme maksamaan virolaisille joka tapauksessa.

			Viktor vaikeni. Pystyivätkö he luottamaan Mangeen? Ei tuntunut hyvältä idealta lähteä tämän kanssa matkaan ennen kuin he tietäisivät.

			– Mitä me teemme Mangen kanssa? Raffa kysyi.

			– Meidän täytyy saada tietää, kenen kanssa hän on puhunut. Jos niitä on enemmänkin kuin Muurari… sitten en tiedä. Joutuisimme ainakin siinä tapauksessa perumaan.

			Raffa katsoi häntä järkyttyneenä.

			– Kyllähän sinä sen tajuat. On tarpeeksi paha, että Muurari tietää, mutta jos joku muukin tietää, mitä vaan voi tapahtua. Vähän niin kuin me haparoisimme pimeässä samaan aikaan, kun monta ihmistä olisi katselemassa pimeänäkökiikareilla ja näkisi jokaisen tekemämme liikkeen.

			– Niin kuin Uhrilampaissa, Raffa sanoi.

			Viktor vaikeni yllättyneenä.

			– Hmm, aivan kuten Uhrilampaissa, hän vastasi sitten.

			– Mutta nainen voitti lopulta, Raffa sanoi.

			Raffa muodosti käsillään pistoolin, jonka laukaisi ylikorostetun rekyyli-imitaation saattelemana käsien noustessa ylöspäin.

			– Ehkä meidän pitäisi hukuttaa hänet. Muurarinpirulainen.

			Viktor tuijotti Raffaa erikoinen tunne vatsanpohjassaan. Hän ei osannut sanoa, oliko se pelkoa vai jotain aivan muuta.

			– Minä pilailin, Raffa hekotti ja tönäisi Viktoria. – Pidätkö minua ihan tomppelina?

			Raffa astui pari askelta taaksepäin ja naurahti uudelleen.

			– Ilmeesi oli näkemisen arvoinen. Olisit nähnyt naamasi.

			Viktor yritti tunnustella kasvojaan ja pohti, miltä oli näyttänyt äsken, mutta se oli tietenkin mahdotonta.

			– Sehän on ihan sairasta.

			Felix Kjellström istui liilan värisellä kulmasohvalla ja tuijotti Fredrikiä ja Gustavia.

			– Että Pontus olisi kuollut. Sehän on…

			Suu pysähtyi puoliksi auki.

			Felix ja tämän tyttöystävä asuivat vuokralla kaksiossa maatilan siipirakennuksessa aivan Hemsen pohjoispuolella. Keittiöstä, jonne tyttöystävä oli vetäytynyt, kantautui ruoan tuoksu. Ellei Fredrikin hajuaisti ollut aivan väärässä, tyttöystävä valmisti jotakin kaalista. Söivätkö parikymppiset todella sellaista ruokaa?

			– Olitteko te Pontuksen kanssa läheisiä ystäviä? hän kysyi.

			– Joo. Olimme koulussa parhaita kavereita. Pontus, minä ja Janne Dahlin.

			Felix Kjellströmin katse oli jäykkä ja valpas, kuin tämä olisi ollut varuillaan. Ei heitä kohtaan, vaan itseään ja kuolinviestin herättämiä tunteita kohtaan. Felix nojasi hetkeksi päänsä ja lyhyiksi leikattuja hiuksia taaksepäin ja tuijotti kattoon.

			Fredrik ja Gustav istuivat keltaisilla muovituoleilla, joissa oli metalliset jalat. Gustav oli riisunut lämpimän mokkatakkinsa ja avannut napit kalanruotokuvioisesta pikkutakistaan. Tämä hieroi mietteliäänä peukalollaan lyhyeksi ajeltua partaansa kuunnellessaan.

			– Millaisia viime vuodet olivat? Fredrik kysyi.

			– Emme nähneet yhtä usein, mutta Pontus oli aina Pontus.

			Felix pudisteli päätään, ja tämän katse katosi jonnekin kauas.

			– Ei, tämä on aivan sairasta.

			– Milloin näit hänet viimeksi?

			– Siitä täytyy olla pari kuukautta.

			– Se on aika pitkä aika. Pohditko, miksi hän ei ilmoitellut itsestään?

			– Emme näe kovin usein, mutta vähän aikaa sitten… Soitin oikeastaan hänen siskolleen Agnesille, mutta Agnes kertoi, että Pontus oli matkoilla.

			– Eikö hän ollut kertonut sinulle siitä? Fredrik kysyi ja suoristi selkäänsä.

			Hän huomasi silmäkulmastaan, että myös Gustav kamppaili kovan tuolin kanssa.

			– Ei. Hän puhui joskus, että olisi kiva lähteä pitkälle reissulle, mutta ei hän kertonut, että oli toteuttamassa sen. Siitä hän ei kertonut mitään. Minä jopa vähän suutuin. Minusta oli kummallista vain häipyä sanomatta mitään. Hän ei ole vastannut puhelimeen eikä sähköposteihin eikä Facebookissakaan. Minä aloin jo miettiä, oliko jotain tapahtunut. Sellaisia ajatuksia herää joskus, vaikka ei sitä oikeasti usko, että jotakin olisi sattunut. Se tuntuu oudolta nyt, kun tiedän.

			Felix silitteli niskaansa ja katsoi pöytään.

			– Tiedätkö, oliko hänellä jotain sivuhommia vesilaitoksen työn lisäksi?

			Felix vilkaisi televisiota, jonka molemmin puolin oli valkoiset lasimaljakot, joissa molemmissa oli punaiset huonevehkat. Vaikutti siltä, että tyttöystävä oli vastannut sisustuksesta. Fredrik näki jotakin koskettavaa lyhyttukkaisessa miehessä, jolla oli yksinkertainen collegepaita ja kuluneet työhousut ja joka oli vankina naisellisessa sisustuksessa, johon tällä tuskin oli ollut paljoa vastaansanomista.

			– Ei, Felix vastasi.

			– Mitään millä hän olisi voinut tienata ekstraa reissua varten?

			– Ei.

			– Voisiko olla jotakin sellaista, mistä hän ei vain puhunut?

			Felix oli hetken hiljaa.

			– Olihan hän ihan hemmetin kiireinen viimeiset puoli vuotta tai ehkä jopa vuoden. Oli aina vaikeaa sopia näkemisiä. En usko, että se johtui siitä, etteikö hän olisi halunnut, mutta…

			– Mistä luulet, että se johtui?

			– Ei aavistustakaan. Mutta jotakin se oli.

			– Tiedätkö ketään, joka olisi voinut haluta satuttaa häntä? Oliko hän jollekulle velkaa tai riidoissa jonkun kanssa?

			– Ei tietääkseni. Pontus oli kiltti kaveri. En muista, että hän olisi koskaan riidellyt kenenkään kanssa.

			– Entä velkoja? Hänhän oli jonkin aikaa työttömänä.

			– Hän lainaili kyllä vähän sieltä täältä, mutta siitä on pitkä aika ja summat olivat mitättömiä. Ei sellaisten velkojen takia käy huonosti.

			– Entä huumeet?

			– Mitä? Felix kysyi ja katsoi heitä silmät selällään.

			Fredrik ei pystynyt tarkentamaan, mutta jostakin syystä reaktio oli hänen mielestään liioiteltu.

			– Kuulit varmaan kysymyksen.

			– Huumeet?

			– Niin, käyttikö hän huumeita? Hasista tai muuta? Fredrik antoi esimerkin.

			– Ei. En ainakaan usko.

			– Mutta et ole varma?

			Felix ei vastannut.

			– On tärkeää, että saamme tietää mahdollisimman paljon Pontuksesta, jotta saamme tämän ratkaistua.

			Felix vilkaisi nopeasti keittiön suuntaan ennen kuin vastasi.

			– Saattoi hän poltella silloin tällöin, mutta ne olivat yksittäisiä kertoja. Ei hän mikään käyttäjä ollut.

			– Okei, Fredrik vastasi.

			Hän päätti tyytyä siihen. Felix Kjellström vaikutti rehelliseltä, vaikka ehkä vähättelikin hieman. Ihmiset tekivät sitä aina alkoholin ja huumeiden kanssa.

			– Keiden kanssa hän vietti aikaansa? Gustav kysyi ja päästi kätensä irti leuastaan.

			– Lähinnä vanhojen koulukavereidensa kanssa, luulisin.

			Felix vajosi syvemmälle sohvaan.

			– Haluatteko nimiä?

			– Joo, se olisi hyvä.

			– Janne Dahlinin sanoinkin jo. Me näimme usein kolmistaan. Sitten Veronika Andersson. Veronikalla ei ole tapana hengailla meidän muiden kanssa, mutta tiedän, että he näkivät jonkin verran.

			Gustav kirjoitti nimen muistiin.

			– Mutta hän ei ollut kuitenkaan tyttöystävä?

			– Ei. He seurustelivat monta vuotta sitten, mutta nyt he olivat vain kavereita. Veronika saattaa tietää paremmin, keitä Pontus tapaili.

			– Entä muita? Gustav kysyi.

			– On monia, mutta he olivat läheisimpiä ystäviä. Minun tietääkseni.

			Felix laski käsivartensa sohvan selkänojalle. Kuulusteltavana oleminen näytti muuttuvan tälle yhä rennommaksi.

			– Entä uudet tuttavuudet?

			Felix pohti pienen hetken.

			– No, hän on maininnut yhden muutaman kerran. Alex… Alex Gustafsson.

			– Tiedätkö, kuka hän on?

			– Joo. Hän asuu jossakin Hemsessä päin. Mutta en tunne häntä. Olen vain törmännyt häneen muutaman kerran Pontuksen kanssa.

			Kattilan kansi rämähti keittiössä.

			– Kuinka kauan hän on pyörinyt tämän Alexin kanssa?

			– Muutaman vuoden, luulisin.

			Katulamppu levitti kylmän kajon pihamaalle, kun he astuivat ulos Felix Kjellströmin kaalikääryleen hajuisesta kodista.

			– Minun on saatava jotakin syötävää, Gustav sanoi. – Entä sinun?

			Fredrik katsoi kelloa. Illasta tulisi pitkä. Pelkkä ajomatka, kun he veisivät auton takaisin Visbyhyn ja ajaisivat sitten kotiin, veisi puolitoista tuntia.

			– Sama, hän myötäili. – Haetaan jotain syötävää ja kirjataan sitten nämä ylös.

			He menivät autolle. Gustavilla oli avaimet, ja tämä istui kuskin paikalle.

			– Muuten, Fredrik sanoi laitettuaan turvavyön kiinni, – puhuin Ninnin kanssa perjantaista. Se ei onnistu, heillä on koulun henkilöstöjuhlat. Olin unohtanut sen.

			– Okei, sovitaanko sitten lauantaina?

			Fredrik ilmehti epäröiden.

			– En tiedä. Viime juhlien jälkeen hän oli aika väsynyt, lievästi sanottuna.

			Gustavin katse muuttui hilpeäksi.

			– Ovatko Högbyskolanin juhlat niin villejä?

			– Ilmeisesti. Olisi ehkä parasta siirtää ensi viikonlopulle. Jos se siis teille sopii?

			– Joo, sopii se. Sovitaan ensi viikon lauantai.

			Fredrik ei tykännyt siitä, kun Ninni tuli kotiin juhlista humalassa. Hän ymmärsi, että se oli jonkinlaista mustasukkaisuutta. Hänestä tuntui, ettei Ninni ollut oma itsensä. Että tämä ei ollut hallinnassa. Omassa hallinnassaan.

			Gustav kiersi pihavalon ja ajoi tielle.

			Mange Fisk asui Hamrassa. He olivat kääntyneet jo Fidenäsissä ja ajaneet sisäkautta. Stereoissa pauhasi taas Pascal.

			– Entä jos hän on kalassa, Raffa heitti. – Eivätkö kalastajat kalastakin öisin?

			– Eivätkö he käy aamuisin? Viktor totesi ja vilkaisi Raffaa.

			Hänellä ei oikeasti ollut hajuakaan. Hän kuitenkin arveli, ettei Mange kalastanut kovin paljoa. Ei ainakaan viitenä päivänä viikossa. Tämä vaikutti lähinnä hengailevan baareissa istuskelemassa. Johtuiko se sitten siitä, että kiintiöt olivat täynnä, ettei kalastus kannattanut tai jostakin muusta. Viktorilla oli mielikuva päässään: Mange Fisk istumassa nurkassa Folkerydsissä louskuttamassa leukojansa. Mies halusi aina tehdä vaikutuksen ja isotella kiskottuaan viisi väkevää olutta.

			Ajatus puistatti Viktoria.

			– Lauantaina saat tutkia veneen silloin, kun minä olen hänen kanssaan hytissä.

			– Tämän vierailun jälkeen hän ei ota enää ketään salaa kyytiin.

			– Ei, mutta silti.

			Raffa istui jalat kojelaudalla ja hyräili laulun sanoja. ”Håll om mig älskling, håll om mig hårt…” Pascalin epätoivoisella, sydäntä raastavalla ja kohtalokkaalla äänellä. Rummut olivat kuin Siouxie and the Bansheesillä. Kuin Viktorin isältään perimillä levyillä. Isän kuolemasta oli nyt viisitoista vuotta. Tämä oli ajanut itsensä kännissä hengiltä. Raffan isä oli hengissä, mutta tavallaan saattoi sanoa, että tämä oli ollut kauemmin kuollut kuin Viktorin isä. Raffan isä oli kadonnut saarelta, kun Raffa oli ollut kuusivuotias, ja joutunut linnaan kokaiinista muutamaa vuotta myöhemmin, eikä tästä ollut sen jälkeen kuulunut mitään. Jos Viktorin oli äitiään uskominen, se ei ollut mikään suuri menetys.

			Auton ajovalot pyyhkivät tietä vasemmalta oikealle ja takaisin, kun he mutkittelivat Hamran läpi kohtuullista vauhtia. Viktor kääntyi Mange Fiskin pihaan.

			– Hitto, jos hän ei ole kotona. Ehkä meidän olisi pitänyt käydä ensin katsomassa Folkerydsistä.

			– Göm mina händer, dölj mina spår, Raffa ulvoi laulua.

			Viktor hyssytti.

			– Rauhoitu.

			Ajovalot osuivat suureen tummanroosaan kivitaloon. Mange oli perinyt sen vanhemmiltaan. Viktor sammutti moottorin, ja maisema musteni, mutta sisällä talossa paloi valo.

			He astuivat ulos yhtä aikaa ja pamauttivat ovet kiinni. Mange oli varmasti kuullut heidät, ellei tämäkin ulvonut stereoiden katveessa.

			He kävelivät taloa kohti. Meren läheisyyden pystyi aistimaan. Ilma oli kosteampaa ja tuuli kylmempää kuin kotona Rumsissa. Ulkovalot eivät olleet päällä, ja Raffa kirosi, kun kompastui johonkin pimeässä. Viktor avasi oven, ja he astuivat sisään suureen kodinhoitohuoneeseen, jossa paskainen ja vanha lämmityskattila söi pellettejä. Putket helisivät jokaisella haukkauksella. Viktor oli astunut suoraan vesilätäkköön, joka oli varmaankin valunut sisään oven reunan alta. Hän astui askeleen sivummalle.

			– Mange, hän huusi.

			Hän koputti kovaa asunnon ovea.

			– Mange.

			Ei pihaustakaan. Viktor katsoi Raffaa, joka kohautti olkiaan, ja katseli sitten ympärilleen huoneessa. Pöydällä pesukoneen vieressä oli likapyykkiä, ja huoneen perällä olevalla tiskipöydällä oli purettu moottorisaha.

			– Ehkä hän on sittenkin kalassa, Raffa sanoi. – Tai perkaamassa.

			– Keskellä yötä?

			– Kello on vasta kymmenen.

			Viktor koputti uudelleen. Sillä kerralla hän takoi ovea.

			– Mange.

			Vihdoin oven toiselta puolelta kuului ääni. Ovi napsahti ja aukesi.

			– Terve. Mitä te täällä?

			Mange Fisk katsoi heitä yllättyneenä. Viktor yritti päätellä, näyttikö Mange jotenkin huolestuneelta tai hermostuneelta, mutta sitä oli mahdotonta sanoa. Mange oli noin nelikymppinen, ja tällä oli punertavan vaaleat kiharat hiukset, jotka sojottivat joka suuntaan. Mangen silmät näyttivät viattomilta, vaikka uurteiset ja juovikkaat kasvot olivat saaneet ottaa monia iskuja vastaan sekä merellä että myöhäisinä pubi-iltoina.

			– Haluatteko tulla sisään, vai? Mange kysyi ja vilkaisi nopeasti oman olkansa yli.

			Viktor tunsi yhtäkkiä olevansa kuin Muurari. Kutsumaton vieras, joka saapasteli sisään epämiellyttävällä asialla. Juuri niin hän ei halunnut toimia. Hän ei halunnut joutua jaarittelemaan ihmisten kanssa. Fiksut suunnitelmat, jotka toimivat ongelmitta, olivat hänen juttunsa. Hän halusi seurata suunnitelmaa, lopettaa hommat, kun he olisivat saavuttaneet tavoitteensa, ottaa rahat, häipyä ja siivota jäljet. Hän ei olisi halunnut höpötellä kymmeneltä illalla Mange Fiskin kanssa tämän pannuhuoneessa.

			Suuri säiliöpakastin yskäisi heidän takanaan ja aloitti epävireisen mörinän.

			– Meillä on ongelma.

			Mangen suuret silmät laajenivat entisestään ja näyttivät entistä vilpittömämmiltä.

			– Muurari kävi meidän luonamme.

			– Se pirulainenko, Mange sanoi ja vavahti. – Teettekö te hommia hänen kanssaan?

			– Emme. Emme ainakaan kuvitelleet tekevämme.

			Mange näytti siltä, ettei ihan ymmärtänyt, mutta siitä ei pystynyt vetämään vielä mitään johtopäätöksiä. Tämä vain näytti siltä, hieman eksyneeltä.

			– Hän tietää, Raffa sanoi.

			Viktor kuuli, miten Raffa siirsi painonsa jalalta toiselle viistosti hänen takanaan.

			– Mistä?

			– Hän tuli luoksemme muutama tunti sitten, Viktor sanoi. – Ja… hän tiesi kaikenlaista.

			Mange ei vaikuttanut keksivän, mitä tekisi käsillään. Viktor huomasi niiden tärisevän. He seisoivat hiljaa eivätkä menneet peremmälle. Säiliöpakastin äänteli itsepintaisesti heidän takanaan.

			– Tulkaa sisään, Mange sanoi lopulta. – Teidän täytyy kertoa, mitä on tapahtunut.

			Tämä astui askeleen taaksepäin ja teki tilaa. Viktor epäröi. He eivät olleet tulleet sinne käymään toverillista keskustelua yhteisestä vihollisesta. He olivat tulleet saadakseen tietää, miten helvetissä Muurari edes tiesi mitään siitä, mitä he puuhasivat. Lopulta hän kuitenkin myöntyi.

			Viktor ja Raffa menivät Mangen edellä kulahtaneeseen seitsemänkymmentäluvun keittiöön, jossa oli matala katto ja kirkkaanoranssit kaappien ovet. Tiskipöytä oli työkalujen ja öljyisten moottorin osien peitossa, mutta tiskejä sillä ei juuri ollut. Kahden häikäisevän loisteputken alla oli neliön muotoinen tammipöytä, jolla oli avonainen oluttölkki. Pinnasohvan tyynyllä tölkin kohdalla näkyi selvä takamuksen jälki.

			Miksi Mangella oli kestänyt niin kauan avata ovi, jos tämä oli istunut siinä? Oliko tämä ollut vessassa? Viktor silmäili nopeasti huonetta. Pähkinäpuuta jäljittelevällä keittiötasolla oli pieni televisio.

			– Kaljaa? Mange kysyi ja avasi jääkaapin.

			– Ei kiitos, Viktor vastasi.

			Hänestä tuntui siltä, että Mange virnisti hänelle. Väärä hetki virnistellä.

			Mange katsoi Raffaa, joka nyökkäsi ja sai tölkin Norrlandsia. Raffa avasi sen saman tien ja joi pari isoa kulausta.

			– Istukaa, Mange sanoi ja istahti itse tyynyllä näkyvälle kuviolle.

			Raffa röyhtäisi ja istui Mangen viereen sohvalle. Viktor istui vastahakoisesti Mangea vastapäätä ja tunsi tuolin keikkuvan allaan.

			– Ota tuo ennemmin, Mange sanoi ja osoitti toista tuolia.

			Viktor vaihtoi istuinta. Hän alkoi ärsyyntyä. Mangen oli täytynyt tajuta, että hän oli ollut istumassa rikkinäiselle tuolille. Hän katui, että oli suostunut menemään sisään. Hän oli aavistanut, että siitä tulisi sellaista. Heti, kun Mange tuntisi olonsa turvalliseksi keittiössään, tämä muuttuisi leuhkaksi.

			– Muurari tietää, Viktor sanoi.

			– Se ei ole hyvä juttu, Mange sanoi huolestunut ilme kasvoillaan.

			Tuolitempun jälkeen tuntui siltä kuin kaikki Mangen sanomiset olisivat olleet leikkiä ja pilaa.

			– Ei niin. Ja hemmetin erikoista, Viktor sanoi.

			– Mitä hän halusi?

			– Niin, mitäpä luulet?

			– Rahaako?

			Viktor ei vastannut vaan katsoi vain Mangea.

			– Se pirulainen. Mitä te sanoitte hänelle?

			– Olennaisinta tässä on se, että miten hän voi tietää. Jos emme saa sitä selville, millään muullakaan ei ole väliä.

			Viktor nojasi pöydän ylle ja puhui kuin lapselle, hitaasti ja ylikorostetun selkeästi.

			– Meidän täytyy saada tietää, ketkä muut tietävät ja kuka on kertonut Muurarille.

			Hän nojasi takaisin tuolin selkänojaan ja jatkoi nopeammin ja lähes huolettomammin:

			– Muuten tämä on ohi. Meille ja sinulle. Minulla ei ainakaan ole suunnitelmissa istua linnassa viidestä kuuteen vuotta. Sinulle tulisi luultavasti vielä enemmän.

			Nyt Mange näytti tosissaan huolestuneelta. Tämä oli istunut ennenkin eikä saisi mitään ensikertalaisalennusta.

			– No, miten hän on saanut tietää tästä?

			Viktor mulkaisi Mangea. Raffa tuijotti edessään olevaa oluttölkkiä ja näytti onnettomalta. Tummat silmät näyttivät arvoituksellisilta, ja hiussuortuva oli pudonnut otsalle. Suu oli kuin leveä viiva.

			– Voisin vähän kysellä virolaisilta, siis niiltä kavereiltani, Mange sanoi.

			– Virolaisiltako? Raffa kysyi olutta suussaan.

			– Miksi joku virolaisista olisi puhunut Muurarin kanssa? Viktor kysyi. – Jos he haluaisivat tehdä bisnestä hänen kanssaan, he voisivat vain hylätä meidät.

			– Joku heistähän on voinut tehdä niin muiden selän takana, Mange yritti.

			Viktor istui hiljaa ja pohti Mangen teoriaa ja etenkin sen jälkimmäistä osaa muiden selän takana, kun Raffa läväytti molemmat kätensä pöytään.

			– Hyi helvetti!

			Olut läikkyi ulos tölkeistä. Mange pomppasi sohvalla ja tuijotti säikähtäneenä Raffaa.

			– Jos tietäisin, kuka se on, tappaisin sen piruparan. Vetäisin muovipussin sen päähän ja istuisin sen päälle. Istuisin siinä niin kauan, että homma olisi selvä.

			Raffa nousi hitaasti sohvalta. Mangen silmät olivat liimautuneet Raffaan, ja suu oli puoliksi auki.

			– Minun täytyy käydä kusella, Raffa sanoi.

			Raffa poistui samaan suuntaan, mistä he olivat tulleet sisään, ja jätti oven auki. He kuulivat, miten nurmikko lotisi. Viktor katsoi alas pöytään ja puri hampaansa yhteen nielläkseen hysteerisen naurukohtauksen.

			– En ole sanonut mitään, Mange vakuutteli.

			Kun Viktor oli varma, että pystyisi hillitsemään itsensä, hän nosti katseensa ja tuijotti Mangea vakava ilme kasvoillaan.

			– Minähän autoin teidät alkuun ja järkkäsin kontaktin Alfin kanssa, Mange sanoi. – Miksi olisin kertonut Muurarille mitään?

			Viktor keksi moniakin syitä. Ehkä Mange ei mielestään saanut riittävän isoa siivua kakusta. Tämän puheet kuulostivat siltä kuin tämä olisi pitänyt itseään koko jutun aivoina. Oli totta, etteivät he olisi saaneet yhteyttä virolaisiin ilman Mangea, mutta Mange ei olisi ikinä selvinnyt hommasta itse. Tämä ei olisi päässyt eroon kamasta. Ei millään hyvällä tavalla. Mange olisi joutunut joko myymään ne itse saarella, ja siinä tapauksessa tämä olisi jo ollut lusimassa, tai sitten tämä olisi joutunut myymään koko erän eteenpäin, ja siinä tapauksessa tätä olisi vedätetty. Puhtaan teoreettisesti. Tosielämässä Mange oli liian nynny tekemään yhtä sun toista. Ilman Viktoria ja Raffaa hommasta ei olisi tullut mitään.

			– Ei tunnu kivalta tulla syytetyksi, Mange sanoi äkäisesti.

			– Okei, ota ihan rauhassa, uskon sinua, Viktor sanoi.

			Se oli vale.

			Punainen Crescent Compact ja Simon kyyryssä sen tangon yllä porhalsi pihamaalle, kun Fredrik kaarsi talon eteen. Fredrik rullaili hitaasti perässä kostea nurmikko renkaiden alla läiskyen ja pysähtyi aivan Simonin taakse. Sade ripsotti mustalle kypärälle ja keltaiselle polvipituiselle sadetakille. Fredrikin mielestä mopon valo loisti aivan liian himmeästi pimeässä.

			– Hei.

			– Hei.

			Simon nosti visiiriä.

			– Mistä sinä olet tulossa?

			– Olin Gregerin luona.

			Se tarkoitti kuutta kilometriä Havdhemistä sateessa ja pimeässä. Pikkuteillä, joilla ajoi vain muutamia raittiita kuljettajia. Kesällä, kun he olivat ostaneet mopon, ajatus siitä, että Simon ajelisi itsekseen kaduilla, oli tuntunut miellyttävämmältä.

			– Onkohan mopo hoitanut hommansa tältä vuodelta, Fredrik sanoi.

			– Joo, ehkä.

			Fredrik oli odottanut Simonin protestoivan, mutta poika hymyili hieman ja näytti oikeastaan siltä kuin olisi ollut samaa mieltä.

			– Minä voi kyllä kyyditä sinua.

			– Tänään et voinut.

			– En, mutta voi äitikin sinua kuskata. Puhutaan asiasta.

			– Selvä.

			Simon avasi autotallin ovet ja talutti mopon sisään. Tämä asetteli sen niin, että Fredrik sai auton sisään ongelmitta. Simon ei olisi toiminut niin, jos he eivät olisi saapuneet samaan aikaan.

			He sulkivat ovet ja riensivät talolle tulvivan nurmikon lätistessä jalkojen alla kuin japanilainen nuudelikeitto. Fredrikin olisi pitänyt ajaa nurmikko aiemmin syksyllä, kun sää oli vielä sallinut. Nyt se oli päässyt aivan liian pitkäksi.

			Korkea kivitalo kohosi hänen edessään marraskuun täydellisessä pimeydessä. Oli maksanut rahaa ja vaivaa kunnostaa ränsistynyt vanha maatila viihtyisäksi kodiksi neljälle hengelle. Toistaiseksi hän oli sitä mieltä, että se oli ollut sen arvoista. Mutta nyt uusi viemäri odotti vähintään seitsemääkymmentäviittätuhatta kruunua, kattotiilet piti vaihtaa ja ulkorakennukset tarvitsisivat uudet katot ennen kuin vanhat painuisivat sisään. Tuntui siltä, ettei työ koskaan loppuisi.

			Kun Fredrik nosti katseensa ylös kattoon, hän kuuli laulua päässään. Sitä oli ilmennyt aika ajoin onnettomuuden jälkeen. Laulu oli kaunista ja hieman kolkkoa, pikemminkin rauhoittavaa kuin pelottavaa nyt, kun hän oli tottunut siihen. Se oli pikemminkin sävel kuin ääni, mutta hän oli päättänyt kutsua sitä lauluksi.

			Ensimmäisen kerran hän oli kuullut sen yli vuosi onnettomuuden jälkeen ja pelästynyt, että jokin oli huonosti, mutta ajan kanssa hän oli tottunut siihen. Hän ei ollut kertonut kenellekään päänsisäisestä laulustaan, ei edes Ninnille eikä varsinkaan kenellekään lääkärille. Hän oli siitä tarkka.

			Koska hänellä ei ollut aavistustakaan siitä, mitä laulu oli, hän oli päättänyt, että se oli tinnituksen kehittynyt muoto, joka liittyi kallovammaan.

			Laulu hiipui hitaasti, kun Fredrik astui rapulle ja avasi oven.

			– Hei, tulitteko te yhtä aikaa?

			Ninni nousi televisiosohvalta, jonne oli parkkeerannut koulutehtävänipun kanssa. Fredrik ei ollut varma, oliko Ninni korjannut kokeita ja katsellut sivusilmällä televisiota vai päinvastoin.

			– Joo, kuului vaimea vastaus sadetakin sisältä, josta Simon juuri pyristeli ulos.

			Ninni katsoi Fredrikiä. Ninnin ei tarvinnut sanoa mitään, mutta Fredrik huomasi silti, että Ninni oli iloinen siitä, että Fredrik oli kotona, ja Fredrikin mielestä sellainen katse kertoi paljon.

			– Oletko syönyt? Ninni kysyi.

			– Joo. Me söimme Gustavin kanssa Visbyssä.

			Ninni jatkoi matkaansa keittiöön. Fredrik ripusti vaatteensa ja seurasi perässä.

			– Ottaisitko sitten jotain muuta? Vaikka kupin teetä? Ninni kysyi.

			– Iso konjakki maistuisi.

			– Sitä emme valitettavasti voi tarjoilla, tee saa kelvata.

			Ninni laittoi vettä kiehumaan kattilaan.

			– Ottaisitko sinäkin teetä? Ninni huusi Simonille.

			– En, Simonin ääni kuului yläkerrasta.

			Fredrik avasi jääkaapin päällä olevan kaapin oven. Hän etsi katseellaan jotakin suuhunpantavaa. Ylimääräistä piparkakkua kenties? Mutta talossa, jossa asui teini, ei ikinä ollut ylijääneitä piparkakkuja.

			– Minun mielestäni mopoilu saisi riittää tältä syksyltä, Fredrik sanoi. – Meidän täytyy alkaa kyyditä Simonia.

			– Tiedän, Ninni sanoi. – Olisin vienyt hänet tänään, mutta hän oli jo lähtenyt, kun tulin kotiin. Löysitkö mitään sieltä ylhäältä?

			– Houkuttelevimmalta näytti näkkileipä.

			– Kuule, Ninni sanoi, kun he noin tuntia myöhemmin olivat menossa nukkumaan.

			Fredrik oli ehtinyt jo kömpiä peiton alle. Ninni seisoi sängyn jalkopäässä riisumassa farkkujansa. Tällä oli huolestunut ja intensiivinen katse, mikä tarkoitti, että tämä halusi jutella vakavasti.

			– Tiedän, että on myöhä ja että hetki on huono ja näin päin pois, mutta haluan vain sanoa tämän, vähän niin kuin nostaa esiin. Meidän ei tarvitse puhua tästä tänään, jos et halua.

			Fredrik nousi hitaasti istumaan sängylle.

			– Tiedän, mitä tulet sanomaan, Ninni sanoi ja laski farkkunsa käsinojalliselle tuolille, joka ajoi vaateripustimen virkaa makuuhuoneessa.

			– Mistä asiasta?

			Ninni tuli sängyn luo ja istahti jalkopäähän.

			– Olen miettinyt tätä pitkään, ja meidän on puhuttava tästä.

			– Mistä? Fredrik toisti.

			Fredrik alkoi ärsyyntyä. Tuntui siltä kuin Ninni olisi yrittänyt peruuttaa pois keskustelusta.

			Ninni veti syvään henkeä ja katsoi Fredrikiä päättäväisenä.

			– En tiedä, voinko enää asua täällä.

			Fredrik huokaisi ja näytti kyllästyneeltä.

			– Älä nyt näytä tuolta. Tiesin, että reagoisit noin.

			Kyseisellä keskustelulla oli tapana ilmaantua noin kerran vuodessa. Useimmiten juuri siihen aikaan syksystä, kun kesä oli täysin ohi, päivät lyhenivät ja lehdettömien puiden oksat levittyivät harmaata taivasta vasten, ei koskaan sinistä.

			– Olen tosissani, Ninni sanoi.

			– Selvä, anteeksi. Mutta on todella kuormittavaa, että tämä tulee aina esiin.

			– Tiedän, mutta haluan, että puhumme siitä. Sinä ja minä yhdessä, eikä niin, että minä vain valitan itsekseni. Tämä on muutakin kuin pelkkää marraskuun kaamosmasennusta.

			Ninnin ääni värisi viimeisen lauseen kohdalla, ja sanat iskostuivat Fredrikin mieleen raskaasti. Fredrik näki totisuuden Ninnin katseesta ja tajusi, että tämä oli oikeasti surullinen. Miten se oli voinut jäädä häneltä huomaamatta?

			Fredrik ojensi kätensä punavalkoruudullisen, ranskalaista pöytäliinaa muistuttavan täkin päälle. Ninni tarttui käteen ja puristi hänen sormiaan.

			– Anteeksi, että olen näin raskas, Ninni sanoi.

			– Älä pyydä anteeksi. Kerro vain.

			– Ei, ei meidän tarvitse tästä tänään puhua. Halusin vain, että tiedät.

			– Okei, nyt minä tiedän. Mutta haluan puhua siitä, muuten tämä tuntuisi oudolta. Hoidetaan tämä nyt.

			Sen varaan Ninni oli ehkä laskenutkin, Fredrik ajatteli hieman salaliittoteoriamaisesti. Fredrik puristi Ninnin kättä kannustavasti.

			Ninni huokaisi uudelleen.

			– Tuntuu siltä kuin kaikki olisi loppumassa.

			Ninni vaikeni, ja Fredrik pohti huolestuneena, kuuluivatko hekin kaikkeen.

			– Koululla irtisanotaan porukkaa ja luokat pienenevät, Ninni jatkoi eksynyt ilme kasvoillaan. – Vanhat kollegat muuttavat Visbyhyn tai mantereelle. Täällä ei ole kohta enää lapsia. Haluaisin tuntea, että minulla on joku syy olla täällä juuri nyt. Jokin on pielessä, jos tunnen itseni eläkeläiseksi, vaikka olen vasta neljäkymmentäseitsemän.

			Ninnin ääni kuulosti kimeämmältä, kun tämä sanoi neljäkymmentäseitsemän. Se kuulosti lähes epätoivoiselta.

			– Mutta tunnet vain? Fredrik vastasi.

			Ninni katsoi Fredrikiä kärsimättömänä.

			– En minä pelkää työttömäksi jäämistä, ei tässä ole kyse siitä.

			Fredrik tiesi, ettei kyse ollut siitä, mutta ei kai siitä ollut mitään haittaa, että yritti kiinnittää huomiota hyviin asioihin.

			– En tiedä, jaksanko enää, Ninni sanoi.

			– Enää?

			Fredrik päästi irti Ninnin kädestä.

			– Ovatko nämä vuodet olleet yhtä suurta uhrautumista, vai mitä sinä tarkoitat?

			– En minä nyt niin sanonut.

			Ninni puristi nyrkkiin kätensä, joka oli vielä peiton päällä.

			– Mutta nyt on, etkö sinä sitä tarkoitakin?

			– En viihdy enää, yksinkertaisesti.

			– Vai niin, mutta emmekö voi tehdä asialle mitään?

			Ajatukset pyörivät päässä. Fredrik etsi hermostuneena ratkaisua, oikeaa pelastavaa vastausta.

			– Mutta liittyykö se työhön vai siihen, miten meillä menee? Vai ajatteletko, että lapset… kyllä heidän poismuuttamisensa ottaa minullakin koville, mutta ei Gotlannista pois muuttaminen auta siihen suoranaisesti.

			– Kyllä auttaa, jos he muuttavat pois Gotlannista, Ninni keskeytti Fredrikin ajatukset.

			Fredrik oli myös miettinyt sitä. Suurella todennäköisyydellä Joakim jäisi mantereelle sitten, kun olisi saanut tutkintonsa valmiiksi. Sitten ei olisi enää sunnuntai-illallisia lasten kanssa. He joutuisivat tyytymään jouluun ja juhannukseen. Toisaalta ei sekään ollut varmaa, että Joakim jäisi Tukholmaan, jos he muuttaisivat sinne. Ehkä poika päätyisi Malmöhön tai Lontooseen.

			– Simonilla on vielä muutama vuosi jäljellä, Fredrik sanoi.

			– Joo.

			Äänensävy pehmeni hetkeksi, ikään kuin Ninni olisi puntaroinut sanoja, mutta sitten ääni koveni.

			– Mutta ei tässä ole kyse vain lapsista. Tämä johtuu kaikesta… kokonaisuudesta.

			Ninni risti käsivartensa.

			– Ehkä olen vain saanut tarpeekseni.

			Siinä se taas tuli. Saanut tarpeekseni. Ninni ei enää kestänyt. Fredrik halusi olla avoin ja ymmärtäväinen, mutta sanat lukitsivat hänet ja toivat metallisen maun suuhun.

			– Siinä tapauksessa on varmaan parasta, että muutamme, jos täällä on sinulle niin tuskallista.

			– Hittolainen, Ninni sanoi ja nousi ylös, – sinä et kuuntele.

			Fredrik käveli kohti kokoushuonetta väsynein askelin. Keskustelu, jota Ninni ei ollut oikeastaan halunnut aloittaa vaan vain nostaa esiin, oli saanut Fredrikin makaamaan puolet yöstä unettomana. Edellispäivän huolet viemäriluvasta tuntuivat kuin unelta siihen verrattuna.

			Fredrik oli saapumassa paikalle viime tipassa aivan kuten Ove ja Gustavkin, jotka riensivät huonetta kohti eri päistä käytävää.

			– Näytät pirteältä, Ove heitti.

			– Kiva, Fredrik vastasi.

			– Häh? Ove vastasi ja näytti siltä kuin hämmästys olisi todella ollut aitoa.

			Ei ollut ensimmäinen kerta, kun Fredrikillä oli paska fiilis ja joku huomautti hänen näyttävän pirteältä ja raikkaalta. Se sai Fredrikin tuntemaan itsensä teeskentelijäksi tai sitten vain taitavaksi peittelemään.

			– Et ymmärrä minua, hän mutisi Oven selälle.

			Ovella oli päällään ryppyinen paita, joka pingotti vatsan kohdalta ja jonka hihat oli kääritty huolettomasti ylös. Vaatteiden suhteen Ove oli Gustavin vastakohta. Ove kiersi pöydän pään ja istui Saran viereen. Sara oli huoneen ainoa ihminen, joka oikeasti näytti väsyneeltä. Varjot silmien alla olivat lähes yhtä mustat kuin hiukset.

			Fredrik veti esiin yhden jo paljon istutuista käsinojallisista tuoleista, jossa oli lehtikuvioita. Hän päätyi Gustavin viereen ja Evaa vastapäätä. Eva puolestaan näytti iloiselta ja valppaalta, naisen vaaleat hiukset oli hienosti laitettu ja katse oli kirkas. Mutta ehkä sekin oli pelkkää pintaa.

			He istuivat pienessä huoneessa, jossa oli valkoiset seinät ja korkea katto sekä puulattia. Siitä tuli mieleen laivan kansi.

			– Pontus Hellberg, Göran sanoi heti, kun kaikki olivat paikalla.

			Hän osoitti kuvasuurennosta valkotaululla. Se näytti tuoreelta.

			Uudehko passi, varattu lippu, vaatteet siisteissä pinoissa. Kaikki oli valmiina.

			– Kaksikymmentäkuusivuotias, ei rekisteriä hänellä eikä sukulaisilla ja ystävillä, ainakaan niillä, jotka olemme ehtineet tarkistaa. Vanhemmat eivät ole elossa. He saivat lapset vanhemmalla iällä ja kuolivat varhain. Sisko asuu Visbyssä ja opiskelee korkeakoulussa. Hellberg itse on asunut yksiössä Hemsessä kolme vuotta. Teittekö kotietsinnän?

			Göran katsoi Fredrikiä ja Gustavia, jotka nyökkäsivät myöntävästi.

			– Hänellä oli virtausteknikon koulutus, mutta hänellä oli ollut hieman työnsaantivaikeuksia. Hän oli kuitenkin ollut vesilaitoksella töissä reilun vuoden. Hän oli sanonut itsensä sieltä irti kahdeskymmeneskolmas elokuuta. Hän teki viimeisen työpäivänsä kahdeskymmeneskuudes syyskuuta.

			Göran nosti katseensa muistiinpanoista ja kiinnitti sen Evaan.

			– Näyttö puhuu sen puolesta, että hänet olisi silloin myös ammuttu ja että hän olisi päätynyt Alvan vesisäiliöön. Eva, jatkatko sinä tästä?

			– Aloitan niistä asioista, jotka tiedämme varmasti, Eva sanoi ja siirtyi istumaan ihan tuolin perälle. – Häntä on ammuttu yhdeksänmillisellä pistoolilla tai revolverilla. Löysin luodin vesisäiliön yläpuolella olevan huoneen lattialta. Luoti on lävistänyt ruumiin ja kimmonnut seinään. Kohta on määriteltävissä muutaman metrin säteellä.

			Eva laski vesitornin pohjapiirroksen pöydälle. Fredrik nojasi eteenpäin nähdäkseen paremmin ja kurkkasi olkansa yli, ettei hän peittänyt jonkun muun näkymää. Piirroksessa oli raksi kohdassa, jossa luoti oli osunut seinään, ja ovaalinmuotoinen merkintä alueella, jolla Pontus Hellbergin oli täytynyt olla, kun tätä oli ammuttu. Hellberg oli seisonut seinän lähellä.

			– Häneen on osuttu keskelle rintaa, ja hän on todennäköisesti kuollut välittömästi, Eva jatkoi. – Tekijä on sen jälkeen sulkenut Hellbergin takin, luultavasti, jotta tämän siirtäminen olisi helpompaa. Ruumiinhan voi nostaa tarttumalla takin kauluksesta ja alareunasta.

			Eva työnsi pohjapiirrosta Göranin suuntaan. Göran nosti sen ja laittoi valkotaululle.

			– Eikö hänen olisi pitänyt vuotaa aika paljon verta? Sara kysyi.

			– Joo, mutta luulen, että suurin osa on jäänyt takin sisään. Siinä oli paksu vuori. Myös se on voinut olla syy laittaa takki kiinni. Löysin verijäämiä lattialta, mutta vain muutaman yksittäisen pisaran portaista. Sitä ei voi selittää muulla kuin takilla.

			Ove, joka oli istunut käsivarret ristissä rintansa päällä, laski ne alas ja suoristi ryhtiään.

			– Tekijänhän on kuitenkin täytynyt siivota huolellisesti jälkensä? Ove sanoi kysyvästi.

			– Niin hän on todella tehnytkin. Hellbergin tappanut on nähnyt vaivaa peitelläkseen murhaa.

			Ja onnistunut melko hyvin, Fredrik ajatteli. Maaginen seitsemänkymmenenkahden tunnin aikaikkuna oli mennyt ohi hyvällä marginaalilla.

			– On selvää, että kyseessä ei ole mikään ryöstömurha tai muu sattumanvaraisempi, Göran sanoi. – Murhaaja tunsi Hellbergin tavalla tai toisella.

			Fredrik haki katsekontaktin Göranin kanssa osoittaakseen, että hän halusi lisätä jotakin.

			– Me luulemme, että joku on käynyt Hellbergin asunnossa sen jälkeen, kun hänet on tapettu, Fredrik sanoi. – Hellbergin avaimethan ovat hukassa. Ja kännykkä myös. Ja vaikuttaa siltä, että tietokonekin on kateissa. Tarkistin asian aamulla työnantajalta. Työntekijät voivat käyttää kannettavia tietokoneita töissä, mutta niitä säilytetään työpaikalla. Hänellä on täytynyt olla oma yksityinen tietokone.

			Göran nyökkäsi hitaasti Fredrikin sanoille.

			– Eli joku on tutkinut asunnon ja ottanut mukaansa kaiken, mikä voi viitata häneen. Sitäkö tarkoitat?

			– Joo. Tai sitten hän on halunnut saada käsiinsä jotakin muuta tietoa. Mutta jälkien siivoaminen on todennäköisintä. En keksi muuta selitystä.

			Fredrik katseli ympärilleen pöydässä. Kukaan ei protestoinut.

			– Yksi juttu vielä, Sara aloitti mutta keskeytti rykäisten.

			Sara yskäisi pari kertaa. He odottivat kärsivällisesti.

			– Anteeksi, tämä jatkoi käheällä äänellä. – En oikein ymmärrä, että jos hänet tapettiin viimeisenä työpäivänään, miten hän oikein pääsi vesitornille?

			Ääni kuulosti kauhealta. Ehkä ensimmäinen influenssa-aalto oli käynnissä.

			– Vesilaitoksella on virka-autoja, mutta Alvassa ei ollut autoa, Sara jatkoi. – Ei virka-autoa eikä Hellbergin omaa autoa. Voisi kuvitella hänen menneen omalla autollaan, jotta hän voisi mennä suoraan kotiin, jos oli jo myöhä, mutta se ei ratkaise tätä ongelmaa. Hellbergin auto on parkissa hänen asuntonsa ulkopuolella Hemsessä.

			– Jonkun on täytynyt viedä se sinne, Gustav sanoi.

			– Juuri niin. Tekijän on täytynyt viedä se sinne, Sara täsmensi. – Ehkä tekijä jopa meni Hellbergin seurassa vesitornille. Ei sitä ainakaan voi poissulkea.

			– Kuulostaa siltä, että tämä on tarkkaan suunniteltu, Göran sanoi pöydän päästä. – Pontus Hellberg on raivattu tieltä, murha salattu ja jäljet siivottu.

			– Kysymys kuuluu, tiesikö murhaaja, että Hellberg oli lähdössä reissuun, Sara kysyi. – Jos hän tiesi sen, hän varmasti tajusi, ettei Hellbergiä kaivattaisi. Ainakaan samalla tavalla kuin ennen.

			– Jos hän tunsi Hellbergin, hän luultavasti tiesi, että tämä oli lähdössä pois, Göran sanoi.

			– Toisaalta Hellbergin lapsuudenystävä Felix Kjellström ei tiennyt sitä, Gustav sanoi ja nojasi pöydän päälle. – Ja työkaveritkin saivat tietää siitä vasta hänen viimeisinä työpäivinään. Se voisi viitata siihen, että reissun tarkoitus oli paeta jotakin.

			– Mutta vaivautuisiko sitä irtisanoutumaan, jos täytyisi paeta? Sara raakkui.

			– Minusta tämä kuulostaa siltä, että hän on suunnitellut häipyvänsä rahan tai jonkin muun arvotavaran turvin, joka ei ole kuulunut hänelle, Fredrik sanoi. – Hänen on täytynyt olla varma, ettei häntä huomattaisi, mutta juuri ennen kuin hän on päässyt pälkähästä, hän on jäänyt kiinni.

			– Järkevä teoria, Göran sanoi.

			Göran korjasi silmälasejansa paremmin ja katsoi työkavereitaan tavalla, joka tarkoitti, että kokous olisi pian ohi.

			– Tämän murhan taustalla on mitä todennäköisimmin toinen rikos. Jos selvitämme sen, löydämme murhaajan. Se voi liittyä rahaan, huumeisiin tai varastettuun tavaraan, tai sitten Hellberg on vasikoinut jostakusta tai vahingoittanut jotakuta jollakin tavalla. Aloitetaan lähipiiristä ja edetään siitä. Tarkistetaan myös työkaverit, vaikka he väittävätkin, etteivät tunteneet häntä hyvin.

			Mökkimäinen talo, jossa Viktor oli kasvanut, kyyristeli tumman seinän ja harottavien kuusien edessä. Katon räystäspelti oli ruosteinen, mutta puupaneelit hohtivat voimakkaan keltaisina. Viktor oli maalannut talon uudelleen edellisenä kesänä. Hän astui ulos autosta. Tuuli kuului sinnikkäänä taustakohinana korkeissa puissa.

			Hän oli soittanut Nadjalle ja sanonut, ettei Visbyhyn meno onnistuisi tänään. He näkisivät, kun hän palaisi. Hän olisi poissa kaksi päivää. Hänellä oli tapana viipyä pidempään, sallia itselleen lisäpäivä Berliinissä, mutta nyt hän halusi voittaa aikaa.

			Viktorin lapsuudenkotiin ei ollut pitkä matka talolta, jonka hän ja Raffa olivat vuokranneet, mutta matka oli riittävän pitkä. Kello oli vartin yli kaksitoista, ja Raffa heittäisi hänet lentokentälle kahdelta. Viktor meni eteiseen ja veti oven kiinni perässään. Sisällä tuoksui makkaralta.

			– Haloo! hän huusi.

			– Hei! Sinäkö siellä? Otatko ruokaa, hän kuuli äidin huutavan keittiöstä.

			Viktor oli juuri syönyt aamiaista mutta vastasi silti myöntävästi. Hän astui ulos kengistään ja potkaisi ne seinään varpaillaan.

			He tervehtivät uudelleen, kun hän pääsi keittiöön.

			– Olen jo syönyt, mutta ruokaa on vielä jäljellä, äiti sanoi. – Se on vielä lämmintä.

			Varmuuden vuoksi äiti väänsi vielä levyn päälle ja siirsi paistinpannun sille. Viktor veti itsellensä tuolin ja istui alas. Keittiö oli melko ahdas ollakseen maalaistalossa, mutta hän oli aina pitänyt siitä. Se tuntui turvalliselta, kuin olisi istunut majassa.

			– Sinulle ei ollut postia. Mainoksia vain, mutta heitin ne pois.

			– Okei.

			Viktor oli vieläkin talossa kirjoilla. Raffa oli myös. Mitä harvempi tiesi heidän olinpaikkansa, sen parempi.

			– Onko Martina kotona? Viktor kysyi katse kahdessa likaisessa lautasessa, jotka olivat tiskipöydällä.

			– Joo, hänellä oli vähän huono olo. Luulen, että hän nukkuu.

			Viktor vain nyökkäsi. Martina kävi toista vuotta lukiota Klintessä. Se oli enemmän kuin hän oli jaksanut. Kysymys kuuluikin, tulisiko kolmatta vuotta. Viktorista vaikutti siltä, että Martina pinnasi paljon. Viimeksi, kun äiti oli ollut mantereella, Viktor oli kipaissut hakemassa tavaraa talolta. Martina oli istunut huoneessaan kahden kaverinsa kanssa, ja kaikki kolme olivat olleet pilvessä. Se oli ollut ilmiselvää, vaikka he olivatkin muuta väittäneet, kun Viktor oli kysynyt. Hän ei ollut kuitenkaan puuttunut asiaan sen enempää, eikä hän koskaan kertoisi siitä äidille. Hän ei ollut mikään vasikka.

			Vaikka kyllä se otti häntä koville. Hän oli aina pitänyt itsestään selvänä, että jonakin päivänä Martina lähtisi maailmalle ja tekisi jotakin suurta. Sisko sulkisi oven taloon, jossa oli ruosteinen räystäspelti, eikä palaisi koskaan. Martina oli aina ollut kuin auringonnousu. Luonnollinen, kaunis ja täynnä voimaa.

			Äiti kattoi pöytään lasit ja aterimet ja sekoitti ruokaa paistinpannulla. Äidin ohut urheilutakki kahisi, kun tämä käveli pöydän ja tiskipöydän väliä. Talo oli huonosti eristetty ja kallis lämmittää, vaikka se olikin pieni.

			– Mitä on tarjolla?

			– Makkarastroganovia. Riisillä. Tykkääthän sinä siitä?

			– Aina.

			Äiti laski lautasen pöydälle, tarjoili ruokaa ja istui pöytään.

			– Miten serkullasi menee?

			Viktor pureskeli huolellisesti. Ruoka oli kuumaa.

			– Hyvin, hän sanoi ja kaatoi lasiinsa maitoa.

			– Onko teillä hommia sen verran, että pärjäätte?

			– On joo, ei se ole ongelma.

			He tekivät hommia. Eivät paljoa mutta tarpeeksi pitääkseen yllä kulissia, jotta kukaan ei alkaisi ihmetellä, millä he oikein elivät. Alkuaikoina he olivat olleet työnhakijoina, mutta oli kuluttavampaa juosta työnvälityksen luukulla ja hakea monia idioottimaisia hommia, joista he olivat riittävän varmoja, etteivät niitä saisi, kuin oikeasti ottaa vastaan erilaisia keikkoja. Aidan pystyttämistä tai eläintenhoitoa jollekin maatilalliselle, joka halusi lähteä viikoksi Kanarialle. Aina oli jotakin. Ei siitä paljoa maksettu, mutta sillä ei ollut väliä.

			Hänen äitinsä oli ollut työtön melkein kaksi vuotta. Osittain uteliaisuuttaan ja osittain epätoivoisena äiti oli käynyt nosturinkuljettajan koulutuksen. Sen jälkeen äidin ei ollut koskaan tarvinnut huolehtia työttömyydestä, mutta suurin osa töistä oli mantereella. Äiti katosi useiksi kuukausiksi, joskus kerralla jopa puoleksi vuodeksi, asui rakennusparakissa tai hotellissa ja kävi kotona yhtenä viikonloppuna kuukaudessa. Hieman useammin, jos työpaikka oli lähellä ja kotimatka ei ollut kovin kallis.

			– Onko Raffa käynyt näkemässä siskoani?

			Viktor otti suuren haukun ja kohautti olkiaan.

			– Luultavasti ei.

			– Hänhän voi tulla tänne, jos haluaa. Tarkoitan, että Raffa voisi tavata hänet täällä. Sisko käy täällä vähintään pari kertaa viikossa. Hän katsoo yleensä Martinan perään, kun en ole kotona.

			Viktor lopetti pureskelun ja tuijotti äitiään sanomatta mitään.

			– Mitä? Sehän on vain hyvä, ettei Martina ole ihan yksin. Sinäkään et käy kovin usein.

			– Kunhan vain se ukko ei tule tänne.

			– Ei tule. Miksi hän niin tekisi?

			– En minä tiedä, mutta Steffe ei saa juosta täällä, kun Martina on yksin.

			– Ei tietenkään. Miksi hän niin tekisi? äiti kysyi uudelleen. – Olisi sisko kertonut.

			Viktor nauroi kuivasti.

			– Aivan varmasti.

			– Tule käymään useammin, jos olet huolissasi.

			Viktor vaikeni. Hän kuunteli keittiön kellon tikitystä, joka ylitti tuulen pauhun kuusissa. Äiti katsoi häntä tiukasti mutta käänsi äkisti katseensa.

			– Hittolainen, äiti huokaisi, – nyt sinä huolestutit minutkin.

			– Eikö Martina ole sanonut mitään?

			Äiti pudisti päätään.

			– Voin jutella hänen kanssaan, Viktor sanoi. – Kysyn häneltä.

			Äiti hymyili hänelle ja nyökkäsi pikaisesti.

			Emmy-tädin ukko oli tullut kuvioihin, kun Raffa oli ollut kaksitoista. Ensimmäiset puoli vuotta olivat olleet Raffalle siedettäviä. Vasta, kun Steffe oli muuttanut heille asumaan, kaikki oli alkanut. Jonkin ajan kuluttua Raffa oli kehittänyt kuudennen aistin, jonka ansiosta oli tiennyt, milloin saisi selkäsaunan, ja tullut silloin Viktorin luo. Raffa oli alkanut yöpyä heillä yhä useammin ja lopulta melkein asunut heillä. Se oli vaikuttanut parhaalta ratkaisulta. Viktor oli ollut tyytyväinen. Hänestä oli tuntunut siltä kuin hänellä olisi ollut veli. Äidillä ja Martinalla ei ollut ollut mitään sitä vastaan, ja Steffe oli ollut iloinen, kun oli päässyt pojasta eroon.

			Viktor ei oikein koskaan ollut ymmärtänyt, mitä mieltä Emmy asiasta oli. Tällä olisi ollut lukemattomia mahdollisuuksia pistää Steffe linnaan ja hankkiutua miehestä eroon, mutta pahoissa paikoissa Emmy otti aina Steffen puolen. Emmy tuli itkien Viktorin äidin luokse kasvot mustelmilla ja pyysi, ettei tämä kertoisi poliisille, eikä äiti pystynyt tekemään vastoin siskonsa tahtoa. Se oli ihan sairasta, sitä se todella oli.

			Kun Raffa ja Viktor olivat olleet seitsemäntoista, he olivat piesseet Steffen oikein kunnolla nyrkein ja sopivan mittaisen lankun avulla. Sen jälkeen Raffa ei tietenkään ollut voinut asua kotona. Steffe olisi tappanut tämän heti tilaisuuden tullen. Niin Raffa ainakin näki asian.

			Viktor nousi pöydästä, otti lautasen, lasin ja aterimet mukaansa ja laski vettä tiskialtaaseen.

			– Ei sinun tarvitse tehdä tuota, äiti sanoi hänen takaansa.

			– Ei tässä mitään.

			Viktor laski äidin ja Martinan lautaset kuumaan veteen ja töräytti vihreää tiskiainetta ympäriinsä. Käsiä poltteli miellyttävästi, kun hän vei ne veteen. Tiskiä ei ollut paljoa. Hän oli valmis parissa minuutissa.

			Martinan huoneen rullaverhot oli vedetty alas. Yöpöydän lamppu loisti yksinään hämärässä. Martina makasi sängyllä selkä huoneeseen päin ja luki paksua kirjaa. Sellaista tyttö puuhaili. Jos tämä kerran makasi lukemassa kirjaa, tämä voisi yhtä hyvin käydä kouluakin, Viktor ajatteli. Hän ei ollut itse ikinä lukenut sellaisia kirjoja, joita Martina luki. Romaaneja. Ei yhtäkään. Ei siksi, ettei hän olisi osannut lukea, mutta hän luki vain sellaisia asioita, joista oli hänelle hyötyä, muuten hän ei jaksanut.

			– Ethän sinä ole kipeä, Viktor sanoi ja istahti sängyn jalkopäähän.

			– Ai, mitä hittoa, Martina valitti.

			Martina veti pois jalkansa, jonka päälle Viktor oli sattunut istumaan.

			– Anteeksi, Viktor sanoi, vaikka tuskin se kipeää oli tehnyt.

			Martina jatkoi kirjan lukemista kuin hän ei olisi ollut paikalla.

			– Kiva nähdä sinuakin.

			Martina huokaisi ja sulki kirjan mutta jäi makaamaan paikoilleen. Viktor silitti Martinaa. Ensin Martina ei reagoinut, mutta sitten tämä hymyili ja nousi kyynärpäidensä varaan.

			– Oletko huomenna kotona?

			– En, Viktor vastasi.

			– Entä illalla?

			– En silloinkaan. Miksi kysyt?

			– Ajattelin, voisinko tulla katsomaan leffaa.Martina hymyili nyt leveämmin ja pää kallellaan.

			– Toki, mutta et huomenna. Etkö voisi tulla viikonloppuna?

			Martina vajosi takaisin tyynylle.

			– En tiedä.

			Viktor katsoi Martinaa kysyvästi.

			– En tiedä, jaksanko minä.

			– Nyt en oikein tajua. Miten tiedät, että jaksat huomenna, jos et tiedä, jaksatko viikonloppuna?

			Martina ummisti silmänsä.

			– Älä viitsi. Mikä sinulla on? Viktor kysyi ja jytyytti Martinaa jalasta.

			Martina voihkaisi ja hieroi käsillään kasvojaan.

			– Vai ajattelitko olla silloinkin kipeä?

			– En, toki voin tulla viikonloppuna.

			Martina nousi uudelleen ylös ja kävi istumaan jalat ristissä selkä kohti seinää. Tällä oli olohousut, t-paita ja villasukat yllään.

			– Totta kai voin.

			– Ei mikään pakko ole. Kunhan kysyin.

			– Minä tulen, Martina sanoi ja näytti siltä, että tarkoitti sitä.

			Tämä sormeili peittoa ja vilkaisi Viktoria.

			– Mitä tärkeää sinä sitten teet koko viikon?

			– Töitä vain.

			Oikeasti Viktor ei ollut niin innoissaan siitä, että Martina tulisi kylään. Tai oli hän tietysti. Hän tykkäsi, kun Martina kävi kylässä, mutta hän ei halunnut, että siitä tulisi tapa. Että Martina vain tunkisi käymään. Ei heillä koskaan tietenkään ollut mitään talossa, mutta silti. Hän halusi pitää Martinan ulkopuolella. Hän ei halunnut, että Martina kysyisi, mitä he olivat puuhanneet iltana, kun tämä oli piipahtanut, eivätkä he olleet olleet kotona. Hän ei halunnut valehdella Martinalle enempää kuin oli välttämätöntä.

			Martina nousi sängyltä ja meni vanhan kirjoituslipaston luo, jonka tämä oli maalannut niin monta kertaa, ettei laatikoita pystynyt enää sulkemaan. Juuri nyt se oli punainen, mutta se oli ollut vaaleanpunainen, valkoinen ja jonkin muunkin värinen, mitä Viktor ei vain muistanut. Martina löysi yhdestä laatikosta hiuslenkin, sipaisi pitkät hiukset kasvoiltaan ja veti ne taakse poninhännälle.

			– Kuule, onko Steffe käynyt täällä?

			– Steffe? Kuka Steffe?

			– Mitä luulisit?

			– Emmyn Steffekö?

			– Niin.

			Martina pudisti päätään ja palasi istumaan sängylle.

			– Varmastiko?

			– Joo. Miksi hän olisi käynyt täällä?

			– Hänhän on voinut käydä Emmyn kanssa. Ei kai se niin outoa olisi?

			– No olisipa, Martina sanoi korostetun selvästi ja katsoi Viktoria kuin hölmöä.

			– No joo, olisihan se outoa, Viktor oikaisi, – mutta silti…

			Martina huokaisi ja näytti siltä kuin olisi halunnut kömpiä takaisin peiton alle.

			– Jos hän ilmestyy tänne, niin kerrothan minulle.

			– Toki, Martina sanoi osoittamatta suurta kiinnostusta.

			– Lupaa se.

			Viktor tarttui Martinaa käsivarresta.

			– Joo, herranjestas, minä lupaan.

			– Hänellä ei ole tänne mitään asiaa.

			– Minä lupaan, niinhän minä sanoin.

			Martina veti kätensä Viktorin otteesta ja katsoi veljeään kummallisesti. Miksi Viktor ei uskonut häntä?

			Tuuli tuiversi Smissgatanin pitkien vuokratalorivistöjen välissä, kun Sara ja Ove astuivat ulos autosta. Alex Gustafsson asui valjussa punatiilisessä talossa.

			Kylmän kostea tuuli kasvoilla oli juuri se, mitä Sara tarvitsi piristyäkseen. Yö oli ollut raskas ja lähes uneton.

			Micken oli ollut tarkoitus tulla viikonlopuksi, mutta kun mies oli saanut tietää, että Saralla olisi murhatutkinta kesken, tämä oli päättänyt jäädä kotiin. Emme kuitenkaan ehtisi nähdä.

			Sara ei ollut väittänyt vastaan. Mickehän oli oikeassa. Sara olisi koko viikonlopun töissä. Oli loogista jäädä kotiin Kärrtorpiin. Järkevää. Mutta kun Sara oli laskenut luurin aikuismaisen ja ymmärtäväisen puhelun jälkeen, pettymys oli kolahtanut raskaasti ja surullisesti. Vaikka töiden ja unen väliin ei olisi jäänyt kuin muutama hassu tunti, Saralla oli käsittämättömän vahva tunne siitä, että hän halusi Micken luokseen, että hän saisi nukahtaa ja herätä yhdessä ja että hän saisi katsoa uneliain silmin Mickeä aamukahvilla ennen kuin säntäisi asemalle.

			Mutta sen sijaan, että hän olisi soittanut Mickelle ja houkutellut ja anellut tai kertonut suoraan tunteistaan, hän oli valinnut istua hereillä murehtimassa, oliko missään mitään järkeä. Minuutti toisensa perään hänen elämänsä oli tyhjää, kurjaa ja syvästi masentavaa. Lopulta hän ei ollut varma, oliko myöhäinen elokuva pitänyt häntä hereillä vai oliko hän pitänyt elokuvaa päällä, koska ei ollut pystynyt nukahtamaan.

			Alex Gustafssonin etuovi oli vastapäätä Gotlannin energialaitosta, jonka ruosteiset metalliset savupiiput oli tuettu kahdella vaijerilla. Smissgatan oli umpikuja, eikä siellä näkynyt ristin sielua. Ulko-oven vieressä oli rollaattori kumollaan.

			He menivät sisään ovesta. Alex Gustafsson asui alimmassa kerroksessa. Sara painoi ovikelloa pitkään. He saivat odottaa hyvän tovin, mutta sitten kuului, kun joku mutisi oven toisella puolella:

			– Kuka siellä?

			– Poliisi, meidän pitäisi esittää pari kysymystä.

			– Mistä?

			Sara katsoi Ovea, jolla oli kyllästynyt ilme kasvoillaan.

			– Pontus Hellbergistä. Olisitko ystävällinen ja avaisit oven nyt?

			Lukko ropisi ennen kuin oven avasi varovasti pitkä hahmo suorassa lähes taaksepäin nojaavassa asennossa. Saralla oli jo virkamerkki ojossa.

			– Sara Oskarsson, rikospoliisista. Ja tässä on Ove Gahnström.

			– Hei, Ove sanoi ja nyökkäsi.

			Alex Gustafssonin katse kierteli epäröiden heidän välillään. Miehellä oli siniset silmät ja alapurenta. Hiukset olivat vaaleat ja ylimittaiset, ja ne roikkuivat oikean silmän päällä. Viimeisimmässä passikuvassa tällä oli ollut lyhyet hiukset.

			– Voisimmeko tulla sisään?

			– Toki, Alex mutisi ja astui sivuun.

			Asunnossa haisi ummehtuneelta, ja vaikutti siltä, että Alex oli vasta noussut. Tämä oli kyllä pukeutunut, mutta Sara arveli, että mies oli tehnyt sen sillä välillä, kun he olivat odotelleet oven ulkopuolella.

			– Voisimmeko istua alas? Sara kysyi.

			– Öh… joo, vaikka keittiöön.

			Alex osoitti oikealle oviaukkoon.

			– Hyvä, Sara sanoi ja meni edeltä.

			Hän kuuli, että Ove ystävällisesti mutta päättäväisesti patisti Alexin keittiöön ja seurasi sitten perässä. Keittiön tiskiallas oli ääriään myöten täynnä, mutta Alex Gustafsson ei vaikuttanut mitenkään palavan innostuneelta ruoanlaitosta. Altaassa oli lähinnä kuppeja, laseja ja muutama yksittäinen lautanen. Homeisia kattiloita tai vuokia ei ollut. Keittiönpöydän päällä roikkui punainen metallilamppu. Sellaisen Sara olisi voinut itsekin valita. Muuten Gustafssonin asunto ei häntä juuri puhutellut.

			Pöydän ääressä oli vain kaksi tuolia, mutta Ove vakuutti, että voisi seisoa.

			– Ikävä se Pontuksen juttu, Alex sanoi.Mies istui selkä suorassa Saraa vastapäätä ja vilkaisi hermostuneena Ovea, joka oli mennyt seisomaan selkä kohti tiskipöytää. Sara ei ollut yllättynyt, että Alex tiesi jo. Puhelinlinjat olivat varmasti käyneet kuumina tuttavapiireissä sen jälkeen, kun he olivat edellisiltana kuulustelleet Felix Kjellströmiä.

			– Miten tunsit Pontuksen? Sara kysyi.

			Hän laski nauhurin pöydälle. Hän ei ollut vieläkään tottunut siihen, ja hän pelkäsi joka kerta palaavansa kuulustelusta tyhjän tiedoston kanssa, mutta niin ei ollut vielä tapahtunut.

			– Äh… tarkoitatko, miten tutustuin häneen, vai? Alex kysyi ja selvitti kurkkuaan huolella.

			– Voimme vaikka aloittaa siitä.

			– Tapasin hänet yksissä juhlissa. En muista, kenen luona. Siitä on jonkin aikaa.

			– Milloin se oli?

			– Kaksi vuotta sitten, tai puolitoista, ehkä.

			– Ei se kovin pitkä aika ole, Sara sanoi.

			– On ollut aika paljon juhlia, Alex sanoi ja hymyili pikaisesti.

			– Eli et muista tarkalleen, missä ja kenen kautta tutustuit häneen?

			– En.

			– Millainen suhde teillä oli?

			Alex Gustafsson naurahti ja vilkaisi sitten Saraa hieman huolestuneena, ikään kuin Sara olisi sanonut jotakin sopimatonta.

			– Mitä teillä oli tapana tehdä, kun näitte? Kuinka usein näitte? Sara auttoi Alexia polulle.

			– No, mitä nyt yleensä tehdään. Juotiin olutta, katseltiin leffoja, käytiin juhlissa ja Visbyssä muutaman kerran. Miten niin? Miksi te haluatte tietää?

			Alex katsoi Saraa silmät suurina ja vilkaisi Ovea.

			– En tiedä, tiedätkö sitä, mutta Pontus ei kuollut luonnollisesti. Tutkiaksemme, mitä on tapahtunut, meidän on saatava tietää mahdollisimman paljon siitä, millainen hän oli ja keiden kanssa hän vietti aikaansa.

			– Okei.

			Alex vaikeni. Ehkä uutinen oli järkyttänyt tätä. Ehkä tämä oli jo tiennyt. Ehkä Alex oli ampunut Pontus Hellbergiä.

			– Olitteko läheisiä ystäviä?

			– No jaa… Hän oli hyvä jätkä, mutta emme me mitään vanhoja lapsuudenystäviä tai sellaisia olleet.

			– Millainen hän oli?

			– Hän oli aika rento. Hän oli aika vilpitön, ei mitään erikoista. Hänen kanssaan oli kiva viettää aikaa. Hän oli iloinen.

			– Milloin olit viimeksi yhteydessä hänen kanssaan?

			– Viisi tai kuusi viikkoa sitten, luulisin. Olen sen jälkeen soittanut muutaman kerran, mutta hän ei ole vastannut, mutta niin….

			Alex näytti vaivaantuneelta ja katsoi ulos ikkunasta.

			– Mitä ajattelit, kun hänestä ei kuulunut?

			Alex suoristi ryhtiään ja pohti hetken ennen kuin vastasi.

			– Se oli vähän outoa.

			Alex ryki taas kurkkuaan.

			– Outoa? Sara kysyi.

			– Ei sillä tavalla outoa. Mutta oli kummallista vain kadota.

			– Kysyitkö keneltäkään, minne hän oli mennyt?

			– En. Emme olleet niin läheisiä, että olisin alkanut soitella hänen peräänsä.

			Pieni hymy kurkki toisesta suupielestä.

			– Etkö ollut kuullut, että hän oli lähdössä matkoille?

			– En.

			Alex huokaisi hiljaa ja painoi pitkän ylävartalonsa selkänojaa vasten.

			– Tarvitsisimme sinun puhelinnumerosi, Ove sanoi ja vetäisi muistivihkonsa esiin.

			Alex katsoi Ovea kysyvästi.

			– Jotta voimme verrata sitä puheluhistoriaan, Ove selitti ja pyöritteli tuskastuneena kättään.

			– Vai niin, selvä.

			Alex antoi Ovelle numeronsa, ja Ove kirjoitti numerot ylös samalla, kun ne tallentuivat Saran nauhurin muistiin.

			– Mitä teit syyskuun kahdennenkymmenennenkuudennen päivän iltana? Sara kysyi.

			Sillä kerralla Alexin ei tarvinnut kysyä miksi. Tämä ei ollut niin tyhmä, ettei olisi tajunnut kysymyksen tarkoitusta.

			– En muista ihan suoralta kädeltä, mitä tein puolitoista kuukautta sitten.

			Alex pöyhi hitaasti hiuksiaan toisella kädellään.

			– Ehkä helpottaisi, jos katsoisit kalenterista.

			Alex Gustafsson ei tehnyt elettäkään noustakseen, joten Sara oletti, ettei tällä ollut almanakkaa.

			– Mikä päivä se oli?

			– Se oli perjantai, Sara vastasi.

			Alex pohti hyvän tovin, ja katse harhaili ylös punaiseen lamppuun.

			– Taisin olla Mian luona Visbyssä. Menimme sinne lounasaikaan, tulimme takaisin neljän viiden aikaan ja olimme täällä loppuillan.

			– Mian?

			– Maria Nyman.

			– Onko Maria tyttöystäväsi?

			– Ei, kaveri vain. Saattoi se olla seuraavakin viikko, mutta olen melko varma. Voitte kysyä häneltä.

			– Niin teemme, Ove sanoi.

			Raffa kääntyi jalkakäytävää kohti lentokenttäterminaalin edessä ja pysähtyi kaarevan sisäänkäynnin eteen, jossa luki lähtevät. Viktor nappasi punamustan putkikassin lattialta.

			– No niin, Viktor sanoi, – nähdään torstaina. Ota rauhallisesti.

			– Samoin, Raffa sanoi ja ojensi kämmenensä ylävitoseen.

			He löivät kätensä yhteen, ja sitten Viktor nousi ulos autosta. Raffa vilkaisi nopeasti vasemmasta peilistä ja ajoi pois.

			Hän ajoi hitaasti kohti uloskäyntiä, kääntyi vasemmalle ja jatkoi etelän suuntaan kohti Rumsia.

			Viktor ajoi aina ja hoiti rahat. Raffa luotti Viktoriin sataprosenttisesti. Muutamaa kuukautta aiemmin Viktor oli selittänyt Raffalle, miten homma toimi. Viktor oli halunnut, että Raffakin osaisi rutiinit. Ei sillä, että Raffan olisi tarvinnut ajaa tai että tämä olisi edes halunnut, mutta jos Viktor ei jostain syystä pystyisi. Silti Raffa epäili, ettei hän osaisi. Hän ei oikein muistanut kaikkia yksityiskohtia.

			Jos jotain sattuu, Viktor oli sanonut.

			Mitä voisi sattua? Raffa oli kysynyt, mutta Viktor ei ollut vastannut.

			Jos jotain sattuisi, se olisi siinä, yksinkertaisesti. Raffa ei hakisi rahoja. Mutta se ei haittaisi. Jos jotain sattuisi, kaikki olisi ohi joka tapauksessa. Koko homman ydin oli se, että he olivat yhdessä, hän ja Viktor.

			Jätettyään Visbyn taakseen hän painoi kaasua. Kilometri toisensa jälkeen jäi taakse, ja taivas pysyi tasaisen harmaana tien yllä. Oli kurjaa olla yksin talossa. Ehkä hän soittaisi jollekulle ja kysyisi, oliko jossain bileitä. Hän konstaili istuimella ja onnistui saamaan kännykkänsä housuntaskustaan, mutta ennen kuin hän sai päätettyä, kenelle soittaisi, hän muisti Muurarin. Että Viktor ottaisi Muurarille rahat – varmuuden vuoksi. He olivat saaneet rahat, koska olivat olleet fiksuja, tehneet ahkerasti töitä ja ottaneet suuria riskejä. Mitä Muurari oli tehnyt? Ei paskaakaan. Ei muuta kuin huitonut hassulla hatullansa heidän nojatuolissaan ja puhunut hampaattomalla suullaan niin polleana. Sen näki kilometrien päähän, että Muurari oli pelkkä luuseri. Vanha ukko. Ja sellaiselleko he antaisivat rahaa?

			Tai ei heidän suunnitelmanaan ollut antaa Muurarille rahaa, mutta oli häiritsevää, että tämä edes sellaista vaati.

			Raffa ajoi Rumsin risteyksen ohi ja jatkoi etelään. Renkaiden alla jylisi, kun hän kiihdytti vauhtia. Siellä ei ainakaan ollut jepareita.

			Ninni laski kirjapinon ja läksykuulustelut kirjoituspöydälle. Hänellä oli ollut englannin tunti heti lounaan jälkeen, ja nyt hänellä olisi puoli tuntia vapaata. Sitten hänellä olisi äidinkielen kaksoistunti, jota hänen oli valmisteltava.

			Hän jakoi toisen kerroksen työhuoneensa kahden kollegan kanssa. Huone oli heille hyvin tilava, sillä se oli oikeastaan luokkahuone. Niitä kaikkia ei tarvittu, kun ikäluokat pienenivät.

			Avainnippu kolisi oven toisella puolella, ja Jonathan keinotteli sisään kyyryssä kirjapinonsa kanssa.

			– Hei, Jonathan tervehti, – mitä kuuluu?

			– Hyvää. Entä sinulle?

			– Ihan hiton hyvää, Jonathan vastasi silmää iskien.

			Mies voihkaisi ja päästi irti kirjapinosta niin, että se tömähti työpöydän takana olevan matalan kaapin päälle. Tummat hiukset olivat sekaisin. Bed head, luonnollinen tyyli. Jonathan Westman oli ainoa opettaja heidän koulustaan, joka uskalsi kävellä luokkahuoneeseen suoraan vuoteesta peiliin katsomatta. Eikä tämä ollut saanut ainuttakaan haukkumanimeä.

			– Sinun pitäisi ottaa kirjakärry, Ninni ehdotti.

			– Kyllä.

			Jonathan ei selvästikään ottanut neuvosta vaaria. Myöntävässä vastauksessa kaikui jokin ihan muu. Ninnin täytyisi kysyä, mikä oli niin hiton hyvää. Ja niin hän tekikin.

			– Varasin matkan Etelä-Afrikkaan eilen illalla. Olen poissa koko joululoman.

			Kateus virisi Ninnissä. Pisteliästä, hän ajatteli ja yritti sysätä tunteen sivuun, mutta se ei hellittänyt.

			– Minäkin haluaisin mennä reissuun, hän sanoi sen sijaan ja salli itsensä kuulostaa haaveksivalta.

			– Älä nyt. Sitten se on vain lähdettävä.

			Helppo Jonathanin oli olla noin innokas. Mies eli yksin eikä tällä ollut lapsia huollettavana. Vaikka Joakim olikin muuttanut pois kotoa, tämä olisi silti pettynyt, jos Ninni ja Fredrik olisivat lähteneet joululomalla reissuun kysymättä, halusiko tämä mukaan. Ja Simonkin olisi protestoinut. Jouluaattoa oli juhlittava kotona Gotlannissa isoisän kanssa ja joulupäivää mummun ja vaarin kanssa. Mutta uudeksivuodeksi he olisivat voineet lähteä jonnekin. Heillä olisi saattanut olla siihen varaakin. Ei tietenkään Etelä-Afrikkaan. Mutta Kanarialle ehkä. Hitto, miten kurjaa.

			Jonathan työnsi tuolinsa Ninnin työpöydän luo ja istui alas.

			– Viikon aurinkoloma päättyy parin päivän safariin ja sitten viikon mittaiseen poliittiseen safariin, jos nyt niin voi sanoa. Robben Island, vierailu Afrikan kansalliskongressin toimistoon Johannesburgissa ja kiertoajelu hökkelikylässä. Näemme paljon paikkoja, joita ei löytäisi tai joihin ei ainakaan uskaltaisi mennä tavallisena turistina.

			– Minun olisi päästävä käymään jossakin englanninkielisessä maassa pian, Ninni huokaisi. – Viime kerrasta on aivan liian pitkä aika.

			Se oli totta, eikä se ollut hyvä asia. Pitääkseen kielitaitonsa kunnossa Ninnin olisi saatava silloin tällöin puhua englantia muidenkin kuin neljätoistavuotiaiden hemseläisten kanssa. Aivan kuten yhteiskuntaopin opettajienkin oli käytävä poliittisilla safareilla.

			– Tule mukaan Etelä-Afrikkaan, Jonathan sanoi leveästi hymyillen. – Hehän puhuvat englantia Kapkaupungissa.

			Ninni hymyili vastaukseksi.

			Jonathan oli flirttaillut Ninnin kanssa siitä saakka, kun he olivat tutustuneet kolme vuotta aiemmin. Ninnin oli myönnettävä, että hän piti siitä, vaikka hän ei ollutkaan kiinnostunut Jonathanista muuta kuin kollegana ja ystävänä. Jonathan ei ollut koskaan ylittänyt rajaa, ehdotellut mitään tai sanonut mitään, minkä olisi voinut tulkita väärin.

			– Voitte tulla kaikki, Jonathan lisäsi varmuuden vuoksi. – Muut voivat uida, kun sinä opiskelet. Siellä on kesä nyt.

			– No joo, Ninni vastasi, – minulla olisi varaa ehkä johonkin kesäkurssiin jossakin Englannin maaseudun syrjäkylässä.

			– Onhan sitä kaikenlaisia stipendejä, joita voi hakea, Jonathan kannusti. – Etenkin kielten opettajille.

			Ninni tiesi sen ja oli katsonutkin niitä, mutta hän ei ollut lähettänyt hakemuksia. Hänellä oli huono omatunto.

			– Jonathan, Ninni sanoi, – minun täytyisi valmistella seuraavaa tuntia.

			– Sama täällä, Jonathan sanoi. – Minä aloin lörpöttelemään. Sorry.

			Jonathan alkoi hilata tuoliaan omalle paikalleen.

			– Ei tarvitse pyytää anteeksi, Ninni sanoi, – mutta nyt on pakko käydä hommiin, ettei tästä tule lukukauden huonointa äidinkielen tuntia.

			– Sitä minun olisi vaikea kuvitella. Sinä saat heidän huomionsa, kun vain astut sisään luokkaan.

			– Niin varmaan, Ninni vastasi todella skeptinen ilme kasvoillaan. – Ole nyt vain hiljaa.

			– Yes. Olen hiljaa. Hiljaa, hiljaa, Jonathan sanoi ja käänsi selkänsä.

			Ninni pidätteli naurua kurotellessaan kirjojaan.

			Kuulusteltuaan Janne Dahlinia, toista niistä, joita Pontus Hellbergin sisko oli sanonut lapsuudenystäviksi, Fredrik kääntyi Hagagatanille.

			– Haluaisin käydä Hellbergin asunnon uudelleen läpi, hän sanoi. – Nyt hieman tarkemmin.

			Janne Dahlin oli kertonut hyvin samalla tavalla kuin Felix Kjellström, mutta yhdellä poikkeuksella. Pontuksen ja Alexin välillä oli ollut jotakin. Dahlin ei ollut halunnut sanoa varmaksi, mutta tämä uskoi heidän polttelevan. Ja että kyse oli muustakin kuin yksittäisistä kerroista.

			Kun he olivat päässeet ulos pienestä talosta Havdhemin koulun takana Gustav oli kommentoinut kyynisesti, että ehkä koko porukka teki sellaista. Mutta sitä ei tietenkään haluttu kertoa poliiseille.

			Kesti hetken aikaa löytää kiinteistönhoitaja. Tämä jätti heidät asuntoon saman kehotuksen kanssa kuin edelliselläkin kerralla: Muistakaa lukita ovi perässänne.

			He seisoivat hetken eteisessä, kuuntelivat kiinteistönhoitajan kävelevän raput alas ja alaoven sulkeutuvan. Fredrik veti hitaasti henkeä. Pölyä ja roskien löyhkää.

			– Täältä ei ole pitkä matka Alex Gustafssonin luokse Smissgatanille, hän sanoi.

			Gustav nyökkäsi vesipiipun suuntaan, jota he olivat nuuhkineet reilu vuorokausi aiemmin.

			– Ehkä he siis istuivat täällä polttelemassa. He kaksi tai koko porukka.

			– Alex on ainakin ollut uusi tuttavuus Pontus Hellbergille viimeisen vuoden aikana.

			– Alex ja vesilaitos, Gustav huomautti.

			– Emme saa unohtaa vesilaitosta, mutta jos pitäisi valita Alex Gustafssonin ja esimerkiksi Josefin Brobergin väliltä…

			– Voit skipata retoriikan, tajuan, mitä tarkoitat, Gustav sanoi ja astui pari askelta sisään huoneeseen.

			– Jos olisit tajunnut niin nopeasti, sinun ei olisi tarvinnut jankuttaa vesilaitoksesta.

			– Niin niin, jatka vain, Gustav sanoi katsomatta Fredrikiä.

			– Kaksikymmentäkuusivuotias ruotsalaisnuorukainen Hemsestä on ammuttu kuoliaaksi ja pudotettu vesitorniin, ja joku on tullut penkomaan hänen asuntonsa. Jotain hänen elämässään on täytynyt tapahtua. Gustafsson on ollut uusi tuttavuus, ehkä hasiskin on ollut. Kukaan vanhoista ystävistä ei tuntenut Gustafssonia. He kyllä tiesivät hänestä mutta eivät tunteneet. Ehkä Pontus Hellberg on tutustunut Gustafssonin kautta muihinkin, joista emme vielä tiedä.

			Fredrik pujotti kumihanskat käteensä, meni ikkunan luo ja kiskaisi päättäväisesti sängyn irti seinästä. Sängynjalat kirskuivat laminaattilattiaa vasten. Kaksi suurta villakoiraa nökötti tyhjän kondomipaketin päällä.

			– Mitä tekijä oikein etsi? Entä jos hän ei löytänyt sitä?

			Gustav ei näyttänyt erityisen innokkaalta kääntämään koko sisustusta ympäri.

			– Älä viitsi, Fredrik sanoi. – Tämä on yksiö eikä kovin runsaasti kalustettu.

			Hän kävi läpi petivaatteet, nosti ensin patjaa ja sitten koko sängyn pystyyn.

			– Aloitan toisesta päästä, Gustav sanoi ja lompsotteli kohti kylpyhuonetta.

			Fredrik tunnusteli sormin rimoja, jotka pitelivät joustinpatjaa paikoillaan.

			– Puhuitko Ninnin kanssa? Gustav huudahti.

			Fredrik oli unohtanut sen. Tai oikeastaan silloin, kun hän olisi muistanut kysyä, tilanne ei ollut ollut hyvä.

			– Joo, ensi viikon viikonloppu sopii kyllä.

			Ei heillä ollut muuta, hän tiesi sen kyllä.

			Fredrik laski sängyn varovasti lattialle. Aivan kuten hän oli ajatellutkin, yhdessä tuumin heillä kesti alle tunti käydä läpi Pontus Hellbergin asunto. He eivät löytäneet mitään mielenkiintoista.

			– No niin, Gustav sanoi, – lähdetäänkö?

			Fredrik aivasti pari kertaa, koska ilmaan oli noussut niin paljon pölyä.

			– Terveydeksi.

			– Kiitos.

			Fredrik katsoi vielä kerran ympärilleen ja vilkaisi kattoa. Oliko siellä jotain, mikä oli jäänyt heiltä huomaamatta? Ei siltä vaikuttanut.

			– Viimeinen yritys, hän sanoi ja otti puhelimensa esiin.

			– Mitä?

			Hän vaiensi Gustavin heilauttamalla kättään, kun puheluun vastattiin.

			He käyttivät tilaisuuden hyväkseen ja ajoivat myöhäiselle lounaalle terveysaseman ravintolaan koiraa odotellessaan. Paikalliset ravintoloitsijat olivat näreissään, kun maakunnan henkilöstöravintola oli auki myös muille, mutta kahden virkamiehen ruokkimista tuskin pystyi laskemaan kilpailun vääristämiseksi, Fredrik ajatteli.

			Hän soitti kiinteistönhoitajalle paluumatkalla. He saapuivat samaan aikaan poliisikoiranohjaajan kanssa, mikä pisti kiinteistönhoitajaan vauhtia. Sillä kerralla he eivät saaneet kehotusta. Kiinteistönhoitaja ei edes poistunut paikalta vaan jäi uteliaana rappukäytävään.

			Saksanpaimenkoira, jolla oli pirteät mustat silmät, ojensi etutassuaan hetkeksi ennen kuin se päästettiin kiertämään huone. Se kääntyi takaisin eteiseen, nuuhki tiensä kylpyhuoneelle ja merkkasi kynnyksen. Se ei ollut ollut asunnossa edes puolta minuuttia.

			Kun koiran ohjaaja oli vienyt koiran pois ja Fredrik oli katsonut kynnystä hieman lähemmin, hän tajusi, että se oli rakennettu kuin laatikoksi, koska kylpyhuoneen lattia oli korkeammalla. Kun hän katsoi oikein tarkasti, hän huomasi, että messinkiruuvit, jotka pitivät sivukappaletta paikallaan, olivat kuluneita, ikään kuin niitä olisi auottu ja kiinnitetty useita kertoja. Hänen olisi pitänyt huomata se. Tai Gustavin. Gustav oli tutkinut kylpyhuoneen ja eteisen.

			Fredrik kääntyi Gustavin ja koiran ohjaajan puoleen, jotka odottelivat ulko-oven luona.

			– Onko jommallakummalla ruuvimeisseliä?

			– Näin yhden ylimmässä keittiönlaatikossa, Gustav sanoi ja katosi keittiöön.

			Sitä Pontus Hellberginkin oli täytynyt käyttää. Fredrik nousi ylös ja antoi Gustavin hoitaa kynnyksen. Kun ruuvit oli irrotettu, sivukappale löystyi ja putosi lattialle vaimeasti pamahtaen.

			Gustav kumartui ja kurkisti aukkoon.

			– Täällä on jotakin.

			Gustav otti esiin aiemmin käyttämänsä hanskat ja puki ne päälleen ennen kuin otti muovipussin esiin kätköstä. Koira läähätti taustalla. Pussi oli kääritty monelle kierrokselle. Gustav taitteli sitä varovasti auki ja piteli sitä niin, että Fredrik ja koiran ohjaaja näkivät sen.

			Muovin takaa paistoi selvästi tummanruskea hasiskakku. Ainakin viisikymmentä grammaa.

			Mange Fisk tuijotti häntä silmät suurina. Mies näytti pelästyneeltä. Niin hän ainakin kuvitteli.

			– Raffa? Mange kysyi tyynesti.

			– Et ollut Folkerydsissä, joten ajattelin, että olet varmasti kotona, Raffa sanoi teatraalisen riehakkaasti.

			Hän astui askeleen eteenpäin, ja Mange peruutti sisään taloon. Raffa jatkoi sisään ja sulki oven perässään.

			– Miten menee? Mange kysyi.

			– Huonosti, Raffa vastasi. – Huonosti, koska Muurari yrittää nyhtää meiltä satatonnia.

			– Hittolainen, Mange sanoi ja kurtisti huolestuneena otsaansa.

			Huoneessa haisi öljy, kosteus ja likainen viemäri. Osiin purettu moottorisaha oli vieläkin tiskipöydällä. Mange hapuili toisella kädellään suurta kylmiötä viistosti takanaan ikään kuin olisi tarvinnut tukea. Se näytti kummalliselta. Ei lainkaan miellyttävältä.

			– Haluan tietää, mitä hittoa on tapahtunut, Raffa sanoi.

			– Tapahtunut?

			– Miten Muurari voi tietää?

			– En minä sitä tiedä. Mutta virolaiset ovat paras vinkkini. Ei se voi olla kukaan muukaan.

			– Eikö?

			Mange räpytteli silmäluomiansa.

			– Et kai sinä kuvittele, että se olen minä? Älä nyt viitsi. Mehän olemme puhuneet tästä. Miksi minä…

			Mange veti henkeä.

			– Miksi minä kusisin tämän homman. Minulla on kaikki pelissä. Tämä liittyy minuunkin. Minähän teille kontaktin järkkäsin.

			– Oletko siis sitä mieltä, että virolaiset ovat tämän takana? Raffa keskeytti. – Sanonko niin seuraavalla kerralla, kun tapaan heidät: Mange uskoo, että…

			Mange kalpeni.

			– Ei, ei, minä tarkoitan vain, että…

			– Että mitä?

			Mange hengitti raskaasti nenänsä kautta.

			– Niin, että se voisi olla joku heistä. En minä tiedä.

			– Et tiedä?

			Raffa mulkaisi Mangea, ja tunne, joka oli saanut hänet ajamaan ohi Rumsin risteyksestä, voimistui. Se teki hänestä vahvan, mutta samalla se tuotti tuskaa, kuin voimakas kuumuus, joka uhkasi satuttaa häntä, jos hän ei tekisi mitään asialle.

			– Voin vain arvata, Mange sanoi.

			Raffa tarttui Mangeen molemmilla käsillään ja paiskasi Mangen kaikilla voimillaan kohti tiskipöytää. Mange kompuroi taaksepäin, kaatui ja löi selkänsä. Tämä rojahti lattialle eikä ehtinyt ottaa vastaan käsillään ja löi päänsä kaapin oveen. Mange oli hädin tuskin ennättänyt paskaiselle lattialle, kun Raffa oli jo tämän päällä.

			– Ei, Mange huusi.

			Mies piteli käsiään kasvojensa edessä suojatakseen itseään. Tällä ei ollut voimaa, ja tämä piti kämmeniään ylöspäin. Raffa potkaisi Mangea lujaa reiteen.

			Mange huusi lujaa kivusta mutta nielaisi huudon puolessa välissä ja huohotti pingottuneesti. Raffa potkaisi uudelleen Mangea kylkeen. Sillä kerralla Mangen suusta kuului vain vaimea uh!

			Raffa kohotti jalkaansa kuin astuakseen pään päälle.

			– Ei, ei, ei, Mange vaikeroi.

			Mange huitoi käsillään ja painoi päätänsä lujaa lattiaan ikään kuin olisi toivonut voivansa päästä betonin läpi pakoon. Mange luuli oikeasti, että Raffa oli aikeissa astua tämän naaman päälle. Hitto, miten alhaista.

			– Minä se olin, Mange puuskutti. – Steffe… hän…

			Raffa laski jalkansa, seisoi kädet sivuilla ja katsoi alas Mangeen.

			– Steffe?

			Raffa huomasi itsekin sanovansa nimen hampaidensa välistä.

			– Niin, Steffe. Sinun faijasi.

			– Hän ei ole minun faijani.

			Raffa oli potkaista Mangea uudelleen, koska tämä oli niin järjiltään.

			– Ei, ei, tiedän, Mange änkytti.

			Raffa keskeytti potkun. Miksi Mange sitten oli sanonut niin, jos kerran tiesi? Idiootti.

			– Okei, Steffe, miten hän tähän liittyy?

			– Hän pakotti minut, hän…

			Mange huohotti ja vaikutti siltä, että tämän oli vaikea löytää sanoja.

			– Pakotti? Ei tuo riitä.

			– Hän, hän…

			Raffa ojensi kätensä Mangelle.

			– Istu, hän sanoi.

			Mange vilkaisi ojennettua kättä ja tarttui sitten siihen katsoen Raffaa epäillen, ikään kuin olisi pelännyt sen olevan ansa, joka tietäisi lisää kipua. Ähkien ja irvistellen Mange nousi istumaan, veti polvet lähelleen ja nojasi selkänsä kaapin oveen.

			– Ei hän ole voinut vain pakottaa sinua kertomaan. Kai sinä tajuat, miten tyhmältä tuo kuulostaa.

			– Mutta niin se meni. Hän tuli tänne, ja älä kysy miten, mutta hän tiesi, että sinä, minä ja Viktor puuhaamme jotakin, mutta mitä…

			– Mutta miten hän pakotti? Olisithan sinä voinut keksiä jotain, Raffa sanoi malttamattomana. – Vaikka että veikkaamme ravituloksia yhdessä tai mitä vain.

			– Hän on aikamoinen, tiedät sen itsekin, Mange sanoi kimakasti.

			Raffa oli korottanut ääntään ja varmaan puristanut kätensäkin nyrkkiin.

			– Kyllähän sinä tiedät, Mange toisti. – Katso vaikka itseäsi peilistä.

			Viimeisen lauseen Mange sanoi arasti ikään kuin olisi pelännyt lisälyöntejä. Raffaa ei tarvinnut muistuttaa murtuneesta nenästään, mutta aihe ei ollut arka. Se oli ollut osa häntä jo pitkään. Steffe sitä vastoin oli arka aihe.

			– Hän oli nähnyt meidät yhdessä ja aavistanut jotain, Mange sanoi, kun huomasi, ettei Raffa ollut vielä leppynyt.

			– Entä sitten? Raffa sanoi.

			– Olisin minä varmaan voinut keksiä jotain, mutta en vain keksinyt, okei. Hänelle on vaikea valehdella. Olemme istuneet samaan aikaan.

			Raffa häkeltyi. Miten helvetissä se oli jäänyt häneltä tajuamatta?

			– Etkö tiennyt sitä?

			– En. Unohdit vissiin mainita asiasta.

			Raffa pukkasi Mangea jalallaan, ja tämä räpytti silmiään säikähtäneenä.

			– En tiedä, miten minun olisi käynyt ilman häntä, Mange sanoi hätääntyneenä.

			– Sepä kiva. Oletko siis enemmän hänen kaverinsa kuin meidän? Niinkö tämä menee?

			– Ei, Mange sanoi pikaisesti, – mutta ei tämä helppoa ole. Steffe osaa olla hiton inhottava.

			– Selvä, Raffa sanoi.

			Hän ei halunnut kuulla enempää selityksiä.

			– Mitä sinä kerroit? Mitä hän tarkalleen ottaen tietää?

			– Hän tietää, että ostamme amfetamiinia ja diilaamme sitä. Että kontakti on minun ja että käytämme minun venettäni. Siinä kaikki.

			– Tietääkö hän virolaisista?

			– Ei, mutta hän on saattanut päätellä sen.

			– Entä muuta? Tietääkö hän, miten myymme?

			– Miten hän sen voisi tietää? Enhän minäkään tiedä.

			– Selvä.

			Raffa yritti rauhoittua ja ajatella. Vaikka Steffe olikin aavistanut jotakin, nähnyt heidät ja tajunnut, että jotakin oli meneillään, sen ei olisi tarvinnut mennä niin, jos Mange ei olisi ollut sellainen hiton jänishousu.

			– Onko Steffe siis myynyt meidät Muurarille?

			– Luulen niin, Mange sanoi.

			– Ja sinulla ei ole siihen osaa eikä arpaa? Sinä ja hän ette ole…

			– Ei. Tiedän, että olen pettänyt teidät, että minä… mutta hän pakotti minut. En ole myynyt teitä. En minä hyödy tästä mitenkään. Vai mitä? Tämä on kamalaa. Mutta minä olen mukana maksamassa, koska minun vikani tämä on, ainakin osittain. Voitte ottaa sen minun osuudestani.

			Voit olla varma siitä, Raffa ajatteli mutta piti mölyt mahassaan.

			– Kaikki järjestyy, hän sanoi sen sijaan ja yritti kuulostaa siltä kuin olisi tarkoittanut sitä.

			He eivät voittaisi mitään sillä, että Mange asettuisi heitä vastaan. Tämän olisi uskottava, että tämän kannatti ennemmin olla heidän puolellaan kuin Steffen tai Muurarin.

			Raffa laskeutui hitaasti kyykkyyn Mangen viereen. Tämä nojasi poispäin hänestä ja räpytteli silmiään epävarmana. Raffa katsoi Mangea sanomatta sanaakaan ja tuijotti herkeämättä. Kylmiö hurisi ja tärisi, ja sitten ääni muuttui mörinäksi. Mange näytti siltä, että olisi mieluiten kääntänyt katseensa, mutta tämä ei tehnyt sitä, koska varmaankin pelkäsi, miten Raffa reagoisi.

			– No, mitä me teemme? Mange ähkäisi lopulta.

			– Jatkamme kuten ennenkin.

			Raffa huomasi helpotuksen Mangen kasvoilla.

			– Menemme lauantaina kuten olemme sopineetkin. Katsotaan sitten.

			Viktorin täytyisi saada tietää, sitten he voisivat päättää yhdessä. Mutta hän ei voisi soittaa asiasta. Hänen täytyisi odottaa, kunnes Viktor palaisi. Kaksi päivää.

			– Okei, Mange sanoi ja hymyili kiitollisena.

			Raffa löi nyrkkinsä kaapin oveen muutaman sentin päähän Mangen kasvoista.

			– Lopeta tuo virnistely! Sinulla ei ole mitään syytä virnistellä.

			Mange vilkaisi pelästyneenä Raffaa, ikään kuin ei olisi oikeastaan uskaltanut kohdata katsetta, ja alahuuli alkoi täristä kuin pienellä lapsella.

			Viktor otti taksin Tegelin lentokentältä. Se ei maksanut kuin kaksikymmentäkaksi euroa ja tipit, ja matka kesti vain kaksikymmentä minuuttia tunnin sijaan, joka olisi kulunut, jos hän olisi mennyt S-Bahnilla ja metrolla.

			He ajoivat nopeasti kaupungin luoteispuolelta. Siellä oli rumia taloja, sotkuisia katuja ja joutilaita turkkilaisia. Mitä lähemmäs ydinkeskustaa he pääsivät, sitä vähemmän näkyi turkkilaisia. Mutta kaduilla olevat saksalaiset olivat aivan yhtä joutilaita.

			Taksi pysähtyi parin numeron päähän Lychener Straße seitsemänkymmentäneljästä, joka oli vaaleankeltainen talo kahden vaaleansinisen välissä. Kadussa oli suuri reikä oven edessä. Kortteli oli umpikuja Stargarder Straßen ja S-Bahn-junan reitin välillä. Viktor kuuli kiskojen kirskunan odotellessaan, että kuljettaja saisi annettua hänelle vaihtorahat suuresta rahapussistaan.

			Hän joutui kiertämään korkean kasan melkein jalkapallon kokoisia katukiviä päästäkseen taloon numero seitsemänkymmentäneljä. Hän vuokrasi saman asunnon joka kerta, kun oli Berliinissä. Se oli kolme kertaa hotellihuoneen kokoinen, maksoi puolet vähemmän eikä vastaanottovirkailija vahtinut häntä. Ensimmäisellä kerralla kuubalainen, joka hoiti asuntojen vuokrausta, oli saattanut hänet ovelle. Matkalla tämä oli kertonut, että aikoinaan kadun päässä oli ollut teurastamo ja että teurastettava karja oli ajettu Lychener Straßen kadulle.

			Viktor katseli jalkoihinsa kävellessään rappuja kartanorakennuksen neljänteen kerrokseen. Siitä täytyi olla ikuisuus, kun osa Berliinistä oli ollut vielä maaseutua. Umpikuja. Mielikuva häiritsi häntä.

			Hän käveli sisään kapeasta eteisestä ja heitti laukkunsa sängylle, joka oli kunnostamattoman peräseinän luona. Berliinissä näytettiin tykkäävän sellaisista jutuista. Se oli jonkinlaista raunionostalgiaa. Huoneessa oli sängyn lisäksi sohva, televisio ja suuri ruskea vakosamettinen nojatuoli. Oikealla puolella ulkoseinän vieressä oli pieni keittiö ja kahden hengen ruokapöytä. Kuten tavallista, sisällä oli kylmä. Ikkuna oli auki, ja patterit oli väännetty nollille.

			Viktor sulki ikkunan ja väänsi patterit päälle. Lämpötila olisi normaali, kun hän palaisi. Hän avasi nopeasti laukkunsa, otti sieltä t-paidan ja parit kalsarit ja heitti ne tuolille. Sitten hän vei hammasharjan, hammastahnan ja partahöylän kylpyhuoneeseen ja sotki sängyn petauksen. Hän halusi, että näyttäisi siltä kuin hän olisi nukkunut huoneessa. Ehkei sillä ollut mitään merkitystä, mutta miksi hän olisi jättänyt mitään sattuman varaan? Hän oli toiminut niin ensimmäisestä kerrasta lähtien.

			Ei ollut mikään salaisuus, että hän oli Berliinissä. Hän oli yksi monista parikymppisistä ruotsalaisista, jotka kävivät Berliinissä heti, kun heillä oli aikaa ja rahaa. Juhlimassa tai vain hengailemassa mukavien ihmisten kanssa. Ei siinä ollut mitään kummallista. Helmholtzplatzin kortteleissa oli paljon ruotsalaisia. Muutaman kerran oli käynyt niin, että kun hän oli kävellyt sisään baariin tai kahvilaan, tiskin takana oli ollut ruotsalainen. Hän oli jopa yrittänyt tutustua osaan heistä niin hyvin, että voisi soittaa ja kertoa olevansa kaupungissa ilman, että se tuntuisi oudolta. Se näytti hyvältä.

			Viktor otti esiin olkalaukun isommasta kassista ja pakkasi sinne tavarat, jotka hän tarvitsisi mukaan Zürichiin ja Dresdeniin. Se oli salkkumainen musta nahkalaukku. Hän haluaisi herättää mahdollisimman vähän huomiota astuessaan pankkiin. Tavoite olisi, että he unohtaisivat hänet heti, kun hän astuisi ovesta ulos. Vaatteilla ei ollut niin väliä, sillä ne jäisivät piiloon polvipituisen mustan takin alle.

			Viktor tarkisti, että hänellä oli avain mukanaan ennen kuin hän päästi oven kiinni perässään. Hän käveli kylmien ja yksinkertaisten julkisivujen ohi vaivautumatta hurmaamaan ohikulkijoita. Hän ohitti Gethsemane-kirkon, ja hetkeä myöhemmin hän oli metron luona. Hän ylitti Schönhauser Alleen ja käveli raput ylös raiteille, jotka siinä kaupunginosassa kulkivat pilareiden päällä katujen yllä. Hän osti lipun automaatista ja leimasi sen.

			Ruhlebeniin matkaava juna saapui neljän minuutin kuluttua aivan kuten digitaalisessa kyltissä oli lukenutkin. Vaunussa oli paljon ihmisiä, ja pian olisi ruuhka-aika, mutta hän onnistui löytämään vapaan paikan ja istahti alas laikukkaalle istuimelle. Ilta oli jo hämärtymässä, ja raskaat matalalla roikkuvat pilvet vauhdittivat sitä. Katulamput olivat syttyneet, kun Viktor oli ollut ylhäällä asunnossa, mutta ne olivat vielä vain meripihkankeltaisia pilkkuja, jotka eivät levittäneet lainkaan valoa ympärilleen.

			Viktor keinahteli metrovaunun nytkähtelevien liikkeiden tahdissa. Hän oli sellaisella reissulla seitsemättätoista kertaa. Ensimmäisellä kerralla se oli ollut vain välttämätön paha heidän puuhissaan. Hän ei ollut odottanut sitä innolla, mutta ei matkustaminen ollut ollut hänelle mikään ongelmakaan. Hän oli ollut hieman hermostunut ja pelännyt viimeiseen saakka, että yhtäkkiä pankkiin ilmestyisikin poliiseja kyselemään, mistä rahat olivat peräisin. Mutta kaikki oli sujunut lähes huvittavan helposti. Se ei ollut ollut sen monimutkaisempaa kuin viidensadan kruunun setelin nostaminen Hemsen säästöpankista.

			Astuttuaan ulos lentokoneesta hän ei ollut suonut ajatustakaan Muurarille, mutta nyt mies palasi hänen mieleensä kuin tungetteleva surupilvi, joka oli raskaampi ja synkempi kuin Berliinin hämärä taivas.

			Viktor kävi yhä vakuuttuneemmaksi siitä, että oli hyvä ajatus lopettaa hommat. He tekisivät viimeisen keikan Mangen kanssa, sen, joka oli jo suunniteltu, mutta sitten… Jatkaminen ei ollut riskin arvoista. Muurari tiesi, ja niin tiesi myös tämän mukana ollut jätkä, Alex. Ja jos sellaiset jätkät tiesivät, mitä vain voisi sattua.

			Kaikki oli sujunut niin hyvin, ja homma oli pudonnut heille kuin puusta. He olivat tehneet sitä puolitoista vuotta, mutta varsinkin viimeisten neljän viiden kuukauden aikana he olivat tienanneet isot rahat. Lopettaminen oli nyt vaihtoehto. Kaikki päättyisi hyvin, ja rahat riittäisivät, mutta jos he olisivat saaneet jatkaa vielä puoli vuotta, heistä olisi voinut tulla todella rikkaita. Oliko se kuitenkaan sen arvoista? Ottaisivatko he riskiä?

			Viktor katsoi ulos ikkunasta, ja juuri ennen kuin metro sukelsi maan alle, hän huomasi pyöräkaistalla tytön, jolla oli nahkatakki ja kirkkaanpunaiset hiukset. Hänellä oli ikävä Nadjaa. Olisi ollut ihanaa ottaa Nadja mukaan, mutta se ei ollut vaihtoehto. Hän ei halunnut sekoittaa Nadjaa siihen eikä halunnut, että tämä saisi tietää yksityiskohdista tai miten homma toimi. Mutta se olisi ollut ihanaa. Viktor piti matkoista, etenkin viimeisestä pätkästä Dresdenin jälkeen, kun hän oli paluumatkalla Berliiniin ja tiesi reissun onnistuneen. Mutta silloin saattoi olla yksinäinen olo. Olisi ollut mukavampaa, jos joku olisi ollut mukana. Raffakaan ei ollut vaihtoehto. Raffa ei ollut sellainen jätkä, joka otettiin mukaan pankkiin, silloin kun haluttiin, että heidät unohdettaisiin heti kun he olisivat kävelleet ulos ovesta. Viktor ei oikein osannut selittää miksi, mutta niin se vain oli. Mikään business-tyylinen nahkasalkku maailmassa ei voisi sitä muuttaa.

			Tuli pilkkopimeää, kun Raffa sammutti moottorin ja auton valot sammuivat. Hän hädin tuskin löysi autolta ulko-ovelle. Hän avasi lukon ja nykäisi oven auki.

			Adrenaliiniryöpyn jäänteet virtasivat vieläkin hänen suonissaan, ja hän olisi halunnut edetä ja tehdä jotakin. Ei välttämättä lyödä. Mutta mitä tahansa. Vetää pään täyteen tai nussia.

			Hän heitti autonavaimet sohvapöydälle, lysähti sohvalle ja nosti jalkansa pöydälle.

			Viktor oli älykäs ja koko jutun aivot, hänellä ei ollut mitään vaikeuksia tunnustaa sitä. Mutta Viktor oli välillä liian kiltti. Ja ajatteli liikaa. Se oli hyväkin puoli, siksi tämä osasi keksiä asioita, järjestää pankkitilejä, verkkosivuja, yhteyksiä ja sen sellaista. Mutta aina se ei ollut hyvä, joskus oli välttämätöntä iskeä miettimättä sen enempää. Viktorkin osasi sen, mutta se oli harvinaista. Kuten silloin, kun he pieksivät Steffen. Silloin Viktor ei ollut epäröinyt. Hitto, mitä iskuja Steffe oli saanut.

			– Steffe, Raffa sanoi ääneen.

			Hän vihasi sitä nimeä. Hiton oksettavaa nimeä. Hän oli aivan varma, että koko jutussa oli kyse hänestä ja Steffestä. Siitä, että Steffe halusi kostaa. Steffe saisi varmasti osan rahoista, jotka he maksaisivat Muurarille, mutta ei Steffe ollut rahan perässä. Ei ensisijaisesti. Tämä oli koston perässä. Steffe oli vain odottanut oikeaa tilaisuutta. Jos tämä ei olisi pelännyt vasikan mainetta, tämä olisi varmasti ilmoittanut heistä hytille. Steffe olisi pitänyt siitä ja olisi halunnut nähdä heidän saavan vähintään viiden vuoden tuomiot.

			Raffasta tuntui siltä, ettei kaikki päättyisi, vaikka Muurari saisikin rahansa. Steffe ei olisi tyytyväinen ennen kuin näkisi heidän tuhoutuvan.

			Raffa oli joutunut tuntemaan Steffen nahoissaan viisi vuotta, kaksitoistavuotiaasta seitsemäntoistavuotiaaseen. Ennen kuin he olivat Viktorin kanssa panneet hanttiin. Päin Steffen pläsiä. Miksi Steffe välitti? Miksi Steffe näki niin helvetin paljon vaivaa piruillakseen heille? Tai Raffalle?

			Steffe oli saanut kunnon muilutuksen, mutta sitä ennen tällä oli ollut ilo piestä poikapuoltaan vuosi toisensa perään. Steffe oli muokannut Raffan ulkonäköä ikuisiksi ajoiksi, ellei hän menisi jollekin hiton plastiikkakirurgille, mikä ei kuulunut suunnitelmiin. Miksi Steffe ei voinut vain antaa olla ja ajatella, että he olivat sujut? Niin Raffa asian näki, tai oli nähnyt. Hänellä ei ollut mitään mielenkiintoa asettua Steffen tielle. Hän halusi ajatella Steffeä mahdollisimman vähän.

			Raffaa ei kiinnostanut edes, vaikka Steffe kävi hänen äitinsä kimppuun. Äiti oli puolustanut Steffeä liian monta kertaa. He olisivat voineet saada Steffen telkien taakse. Yhdessä he olisivat voineet passittaa Steffen vuosiksi vankilaan. Mutta äiti oli aina muuttanut mielensä. Vetänyt ilmoituksen pois. Vedonnut muihin, etteivät he todistaisi. Äiti oli jopa saanut Agneta-tädin muuttamaan mieltään, mikä oli täysin käsittämätöntä.

			Saatana. Raffa ei olisi halunnut olla siellä ja ajatella niitä ajatuksia. Ne korvensivat häntä. Hän ei ollut vuosiin tuntenut niin voimakkaita tunteita. Steffe oli ollut kaukana poissa kaukaisessa lapsuudessa. Nyt tämä oli palannut keskelle heidän omaa elämäänsä, hänen ja Viktorin.

			Steffe ja Muurari. Mange ei ymmärtänyt lainkaan, mitä oli saanut aikaan.

			Raffa kiskaisi itsensä ylös sohvalta, nappasi autonavaimet käteensä ja harppoi ovea kohti.

			Hän pamautti sen kiinni perässään eikä vaivautunut edes ajattelemaan sen lukitsemista.

			Eterniittipintainen talo sijaitsi pimeällä tontilla matalassa syvänteessä. Maa oli joko liian kosteaa tai kuivaa, äidin kasvimaayritelmät olivat päättyneet aina katastrofiin. Mutta äiti oli luovuttanut jo kauan aikaa sitten.

			Raffa kävi siellä harvoin, eikä mielellään silloin, kun tiesi Steffen olevan paikalla. Mutta tällä kerralla hän oli tullut tapaamaan Steffeä. Steffen vanha Volvo, jossa oli pronssinvärinen metallilakka ja rallisäleikkö takaikkunassa, oli parkissa rapun edessä.

			Raffa tunsi, miten vanha huoli alkoi väreillä vatsanpohjassa, kun hän astui ulos autosta, mutta teki parhaansa piilottaakseen sen. Hän käveli taloa kohti suurin harppauksin ja ajatteli kaikkea sitä paskaa, mitä Steffe oli saanut aikaan. Muuraria. Sataatonnia.

			Kaikista ikkunoista loisti valo, mutta rapun yläpuolella oleva lamppu oli joko pois päältä tai palanut. Raffa avasi oven koputtamatta ja jatkoi suorinta tietä sisään.

			Hän kurkisti kapeasta eteisestä vasemmalle keittiöön, jossa oli vihreät medaljonkitapetit. Ei ketään siellä. Eteisen toisessa päässä oli askelma ja kaksi ovea, joista toinen johti makuuhuoneeseen ja toinen olohuoneeseen.

			– Raffa!

			Äiti seisoi peilin ääressä makuuhuoneessa ja katsoi häntä yllättyneenä. Kädet olivat koholla toisen korvan juuressa, ikään kuin äiti olisi juuri ollut laittamassa tai ottamassa pois korvakorua. Äiti laski kätensä hitaasti sivuille. Tämä oli niin nuori, täyttänyt vasta neljäkymmentä.

			Raffa kääntyi nopeasti pois edes tervehtimättä ja meni peremmälle kohti olohuonetta, jossa hän huomasi heti Steffen. Steffe istui suuressa laiskanlinnassa, jonka äiti oli saanut Agnetalta ja jonka tämä oli vuorannut itse punaisella sametilla. Siitä oli monta vuotta. Kangas oli tahriintunut oluesta ja viinistä ja saanut varmasti myös muutaman palovamman Steffen savukkeista.

			Steffe tumppasi yhden itsekäärityistä, kannabis-sätkää muistuttavista savukkeistaan pieneen lasiseen tuhkakuppiin, joka oli toisella käsinojalla, kun Raffa tuli sisään huoneeseen. Siellä haisi savulta. Eikä vain Steffen äsken tumppaamalta savukkeelta vaan yhdentoista vuoden halvan hollantilaisen rullatupakan kerrostumalta.

			Steffe ei ollut ikinä tumpannut Raffaan tupakkaa, mutta oli saanut hänet kuvittelemaan, että tekisi niin.

			Steffe nosti katseensa umpituiterissa, toinen puoli kasvoista sinertäen television kajossa ja toinen puoli takana olevan lattialampun valaisemana.

			– Vai niin, rohkea-Raffa tuli vierailulle.

			Steffe virnisti leveästi. Suun liike ei ollut hymy.

			– Turpa kiinni.

			Raffa potkaisi kovaa matalaa mosaiikkipintaista pöytää. Se lennähti huoneen poikki ja tömähti patteria vasten. Muutama mosaiikinpala irtosi ja putosi lattialle.

			– Mitä helvettiä? Steffe huusi mutta ei näyttänyt niin rehvakkaalta kuin miltä yritti kuulostaa.

			– Mutta Raffa, hän kuuli äitinsä anovan äänen selkänsä takaa.

			Raffa yritti sulkea sen pois ja olla ajattelematta, että äiti seisoi aivan hänen takanaan. Kyyneleet eivät olleet kaukana. Hän olisi halunnut käydä Steffen kimppuun ja potkia tämän tohjoksi, mutta jokin pidätteli häntä. Vuosien iskuja, nipistelyjä ja nöyryytystä oli vaikea sivuuttaa. Vaikka hän oli kerran oikeasti piessyt Steffen, se oli tapahtunut yhdessä Viktorin kanssa. Hän ei tiennyt, pärjäisikö yksin hyvin.

			Niin kauan kuin Raffa ei löisi ensimmäistä iskua, Steffe pysyttelisi rauhallisena, hän tiesi sen, mutta kun raja olisi ylitetty, voisi käydä mitä vain. Raffa pelkäsi, että tappaisi Steffen. Ei Steffen vuoksi. Jos kyse olisi ollut vain Steffestä, hän olisi tappanut Steffen jo kauan sitten. Mutta hän ei halunnut joutua vankilaan. Hän saattoi olla impulsiivinen ja hieman hullu, niinhän kaikki sanoivat, mutta hän ei ollut tyhmä. Hän tajusi, miten se päättyisi.

			Hän katsoi nopeasti ympärilleen huoneessa ja olisi halunnut hajottaa huonekaluja ja pistää kaiken paskaksi, mutta jälleen jokin pidätteli häntä. Kaikesta huolimatta hän ajatteli äitiä. Se oli myös äidin koti. Myös. Sehän oli äidin koti. Jonne Steffe-piru oli tunkeutunut kuin inhottava pieni loinen.

			Niin Steffellä oli ollut tapana sanoa Raffalle, inhottava pieni loinen, mutta itse Steffe sitä nimenomaan oli.

			Raffa potkaisi sohvaa, joka otti iskun vastaan äänettömästi, ja osoitti sitten Steffeä.

			– Voit kertoa Muurarille sellaisia terveisiä, että hän voi unohtaa rahansa. Me emme aio maksaa hänelle, etkä tule saamaan osuuttasi.

			Steffe näytti neuvottomalta ja vain mulkoili häntä tyhjin katsein. Raffa ei aikonut jäädä odottamaan vastausta. Häntä ei vieläkään kiinnostanut.

			Äidin huolestunut katse hipaisi häntä matkalla ulos, mutta hän ei katsonut äitiä silmiin. Hän istui autoon ja painoi lujaa kaasua. Hän kiihdytti niin, että sora ja ruohomättäät lensivät Steffen Volvon päälle.

			Palattuaan takaisin kotiin Raffa huomasi talon kosteuden ja kylmyyden, joista hän ei ollut aiemmin välittänyt. Hän yritti sytyttää tulen kamiinaan, mutta hän oli liian kärsimätön. Hän paiskasi valurautaisen luukun kiinni sormet noessa.

			Missä Steffe oli nähnyt heidät Mangen kanssa? Vai olivatko muut kertoneet Steffelle, että he kävivät Hamrassa ja Folkerydsissä tapaamassa Mangea? Luultavasti.

			Mutta jokin muukin kylmäsi häntä. Hatara muisto siitä, että hän oli sanonut jotakin tai vain ollut liikaa. Liian tyytyväinen, liian itsevarma. Että jollakin niistä kerroista, kun hän oli tavannut Steffen, hän oli vastauksena Steffen mauttomuuksiin ollutkin liian nenäkäs ja sanonut… tai ei tietenkään sanonut, mutta melkein sanonut, että odotahan vain, kun jätämme sinut ja Rumsin taaksemme, meillä on jotain isoa meneillään, jotakin paljon isompaa kuin mitä sinun näivettynyt mielesi voi edes kuvitella.

			Terveisiä Muurarille. Ehkä hänen ei olisi pitänyt sanoa sitä tai edes mennä käymään siellä. Hän huokaisi ja kuljeskeli levottomana edestakaisin olohuoneessa.

			Ja äidin kyyneleet. Muuhun äiti ei ollut koskaan kyennyt, vain tunteisiin ja lamaannukseen. Jos Viktor olisi tehnyt samoin kotonaan, Agneta olisi napannut tätä korvasta ja heittänyt ulos. Mutta heitä oli typerää vertailla. Agneta ei olisi ikinä päästänyt Steffen kaltaista miestä kotiinsa. Tämä ei olisi rakastunut mieheen, joka hakkasi tämän poikaa, ja pitänyt hyväksyttävänä sitä, että mies pääsi kuin koira veräjästä. Agneta olisi luultavasti tappanut sellaisen miehen omin käsin, jos olisi sattunut sellaisen tapaamaan.

			Raffa käveli ikkunan luo ja katsoi ulos. Hän näki sisältä tulevassa kajossa vain pari metriä pihamaasta. Hän oli yksin kuusien kätköissä. Kukaan ei kuullut eikä nähnyt.

			Terveisiä Muurarille. Se ei ollut ollut kovin viisasta.

			Hän lukitsi oven kaksoislukituksella ja sytytti rapun päällä olevan lampun. Viktorin täytyisi saada tietää, että Mange oli kielinyt ja että tämä oli kielinyt juuri Steffelle. Mutta ei nyt, se ei käynyt päinsä. Sitten, kun Viktor palaisi kotiin.

			Raffa oli käskenyt Muuraria painumaan helvettiin. Hän oli tehnyt sen omalla vastuulla. Sen olisi pitänyt olla heidän yhteinen päätöksensä. Oli tarpeeksi paha käskeä Steffeä painumaan helvettiin. Mutta että Muuraria.

			Hän yritti uudelleen saada kamiinaan tulta. Sillä kerralla hän onnistui. Hänen kätensä tärisivät, kun hän laittoi pesään pari puuta lisää. Oliko hän todella niin jäässä?

			Hän toivoi, että Viktor olisi ollut kotona. Hän toivoi, että Muurari ei olisi ikinä käynytkään koputtamassa heidän ovelleen. Hän olisi halunnut palata Steffen luo ja polttaa tämän talon ja Steffen sen mukana. Hän olisi tehnyt niin, ellei hänen äitinsäkin olisi ollut talossa. Mutta eikö kaikki lopulta ollutkin äidin syytä?

			Hän pysähtyi, sulki silmänsä ja yritti unohtaa kaiken tapahtuneen, kaiken, mikä olisi voinut olla toisin, ja keskittyi nykyhetkeen. Entä jos joku tulisi? Muurari ja se Alex. Entä jos he tulisivat, kun hän olisi nukkumassa?

			Hän haki pinnatuolin keittiöstä, nousi sen päälle ja etsi aseen, joka hänellä oli eteisen yläkaapissa. Se oli laillinen kaksipiippuinen haulikko. Hänellä oli sekä metsästystutkinto että metsästyslupa.

			Hän joutui etsimään hetken ennen kuin löysi patruunat. Kolme kappaletta, siinä oli kaikki, mitä hänellä oli. Hänen täytyisi mennä seuraavana päivänä Hemseen ostamaan lisää. Mutta hän voisi pärjätä pitkälle kolmella.

			Hän latasi haulikon ja työnsi viimeisen patruunan taskuunsa. Pohdittuaan hetken hän päätti piilottaa haulikon sänkynsä alle. Hän työnsi sen sinne niin, että se oli aivan sängyn reunassa pitkittäin aseen perä pään puolella.

			Haulikko ei tehnyt Raffan oloa juurikaan turvallisemmaksi. Entä jos he tulisivat, kun hän olisi nukkumassa? Pitäisikö hänen sittenkin soittaa Viktorille? Viktor ei voisi auttaa häntä, mutta tämän pitäisi saada tietää asiasta. Ennen kuin tapahtuisi enempää. Toisaalta ei ollut hyvä puhua puhelimessa. Hän voisi yhtä hyvin odottaa.

			Kun Raffa oli päättänyt, ettei tilanteesta ollut muuta ulospääsyä, hän haki pussillisen amfetamiinia huoneestaan. Hän oli unohtanut pussin sinne. Viktor olisi seonnut, jos olisi saanut tietää, että Raffalla oli kamaa talossa. Talossa ei saanut olla mitään, se oli sääntö. Hän oli rikkonut sitä, niin oli vain käynyt. Mutta piilopaikka oli hyvä.

			Hän avasi pussin ja otti sieltä sinapinkeltaista piriä. Hän veti sen heti nokkaansa. Se iski lujaa ja välittömästi. Nyt kukaan ei yllättäisi häntä unesta.

			Antakaa palaa pirulaiset.

